
IFUNDMIVEND I MIRË 


- Niki, - i foli e motra, - më dëgjo, Niki. 

- Nuk dua të dëgjoj për ta, - tha Niku. 

Ai po shihte fundin e burimit ku rëra ngrihej çurk bashkë me 
flluskat e ujit. Në ujin E burimit, mbi zhavorr, ai kishte vendosur një 
kuti teneqeje, të cilën e kishte kapur me një shkop që mbaronte në 
formë bige. Në atë çast ai shihte kutinë bashkë me ujin që shpërthente 
përpjetë me shkulme dhe pastaj rridhte i qetë mbi shtratin prej zhavorri 
anës rrugës. 

Që aty ai shihte mirë në dy drejtime, lart, nga ana e rrugës, ku 
dukej e tërë kodra dhe poshtë deri te liqeni, bregun e pyllëzuar të plazhit 
dhe hapësirën e liqenit, mbi të cilën fluturonin në tufa shapkat e bardha. 
Shpinën e kishte mbështetur në një trung të madh. Prapa tij ndodhej një 
kënetë. E motra ishte ulur mbi myshkun e rrënjëve të pemës dhe kishte 
hedhur dorën përreth shpatullave të tij. - Ata do presin deri sa të 
kthehesh në shtëpi për darkë, - i tha motra. Ishin dy vetë. Erdhën me një 
kaloshin dhe pyetën ku ishe ti. 

- U tregoi kush se ku isha? 

- Askush nuk e dinte se ku ishe përveç meje. Ke kapur shumë, 

Niki? 

- Njëzetegjashtë. Janë të mirë. 

- Oh, Niki, do doja të mos i shisje. 

6 



LUMII MADH ME DY ZEMRA 


- Nga shitja marr një dollar për paund, - tha Nik Adamsi. E 
motra ishte nxirë nga dielli. Ajo kishte sy ngjyrë kafe, edhe flokët i 
kishte ngjyrë kafe, por disa fije ishin zverdhur nga dielli. Ajo dhe Niku 
e donin shumë njëri - tjetrin dhe nuk e vrisnin mendjen për të tjera. 

- Ata dinin gjithçka për ty, Niki, - tha e motra shpresëhumbur. - 
Thanë se do të të bënin shembull. Do të të çojnë në shkollën e 
riedukimit. 

- Ata kanë prova vetëm për një gjë, - tha Niku. - Megjithatë 
mendoj se duhet të largohem për pak kohë. 

- Mund të vij edhe unë? 

-Jo. Më vjen keq, nuk mund të vish. Sa para kemi? 

- Katërmbëdhjetë dollarë e gjashtëdhjetë e pesë cent. 

- Mamaja do lodhet duke i ushqyer. 

- Sapo u dha drekë. 

- Çfarë bënin? 

- Asgjë. Rrinin te porta kryesore dhe bënin ndonjë pyetje. 
Pyetën mamanë për pushkën tënde, por unë e kisha fshehur, sapo pashë 
ata që po vinin matanë gardhit. 

-1 prisnit? 

- Po. A nuk ishe ti...? 

- Po. Është e vërtetë. T'i marrë dreqi. 

- Edhe unë them t'i marrë dreqi, - tha e motra. - A nuk jam edhe 
unë aq e rritur sa të vij me ty Niki? 

- Do të të kisha pengesë, - tha Nik Adamsi. Unë, madje, nuk di 
as se ku do të shkoj. 

- Jo, ti e di. Sigurisht që e di. 

- Në qoftë se do të jemi dy vetë, do të na zbulojnë më lehtë. Një 
djalë dhe një vajzë bien shumë në sy. 

- Do të udhëtoj i veshur si djalë, - tha ajo. - Unë gjithmonë kam 
dashur të jem djalë. Askush nuk do të mendojë se jam vajzë në qoftë se 
pres flokët. 

- Jo, tha Nik Adamsi. - Kjo është fjala e fundit. 

- Le të mendojmë diçka të mirë, - tha ajo. - Të lutem Nik. Të 
lutem. Unë do të jem shumë e vlefshme. Ti do të ndihesh i vetëm pa 
mua. Hë, nuk do të ndihesh? 

- Unë ndihem i vetëm qysh tani që mendoj se do të largohem pa 

ty- 

- E shikon? Dhe mund të jetë e nevojshme që të rrimë larg me 
vite. Kush e di çfarë do të ndodhë? Më merr, Niki. Të lutem më merr. - 
Ajo e puthi dhe e pushtoi me të dyja duart. Nik Adamsi e pa dhe u 
përpoq të mendonte qartë. Ishte e vështirë, por nuk kishte zgjidhje 
tjetër. 

- Nuk duhet të të marr. - i tha ai. Do të më ngatërrohen punët më 
keq. Mirë, atëherë do të të marr, ndoshta për nja dy ditë. 

- Kështu mirë, tha ajo. Kur të duash ti unë kthehem drejt e në 
shtëpi. Unë do të kthehem në qoftë se do të të bëhem pengesë dhe në 
qoftë se do të të rris shpenzirnet. 

- Të mendojmë për të zgjidhur problemin, tha Nik Adamsi. Ai 
pa rrugën nga të dy krahët, pastaj qiellin, ku po udhëtonin retë e mëdha 
të pasdites dhe më në fund shapkat mbi liqen. Unë do të shkoj në han 
përmes pyllit, për të shitur troftat te ajo zonja, - i tha ai motrës. - Ajo m'i 
porositi për sonte. Tani duan më shumë trofta se zogj për darkë. Nuk e 
di pse. Troftat duken shumë të mira. I kam pastruar dhe i kam 
mbështjellë me letër djathi dhe do ta ruajnë freskinë. Asaj do t'i them se 
kam telashe me mhikëqyrësit e lojërave dhe prandaj do të largohem për 
disa ditë. Do kërkoj të më japë një tenxhere të vogël, pak kripë dhe 
piper, ca proshutë dhe prodhime gruri. Do t'i kërkoj një thes ku do të fus 

gjithçka. Harrova, do t'i kërkoj edhe disa kajsi dhe kumbulla të thata, 
shkrepëse dhe një sopatë të vogël. Do të marr vetëm një batanije. Ajo 
do të na ndihmojë, sepse të blesh trofta është po aq e ndaluar sa edhe të 
shesësh. 

- Unë mund të marr një batanije nga shtëpia, - tha motra. 

- Do të mbështjell pushkën me të. Do të sjell edhe kepuct c tua 
dhe të miat, si dhe disa pulovra, do të sjell sapun dhe një krehër si dhe 
një palë gërshërë e diçka për të qepur. Do të marr edhe librat "Lorno 
Duni" dhe "Familja Suedeze Robinson". 

- Sill të gjitha seritë 22 që do të gjesh, - tha Nik Adamsi. Pastaj 
shtoi me zë të ulët. -Eja këtu. Fshihu! - Ai kishte dalluar një kaloshin që 
po vinte teposhtë rrugës. 

- U shtrinë rrafsh prapa shkurreve mbi myshkun përreth burimit 
me fytyrë poshtë. Dëgjonin zhurmën e butë të thundrave të kuajve dhe 
të rrotave që rrëshqisnin lehtë mbi rrugën ranore. Asnjë prej njerëzve që 
ishin në karrocë nuk po fliste. Nik Adamsi ndjeu vetëm erën e tyre dhe 
të kuajve të djersitur kur karroca kaloi shumë pranë tyre. Ai u bë det në 
djersë deri sa ata zbritën poshtë te doku i liqenit, ngaqë mendonte se 
mund të ndalonin për t'u freskuar te burimi. 

- Ata ishin vogëlushe? 

- Poo, tha ajo. 

- Përkulu, - tha Nik Adamsi. Ai u përkul edhe vetë dhe u fut në 
kënetë duke tërhequr thesin me peshq. Aty këneta ishte me myshk dhe 
pa shumë baltë. Pasi ecën pak ashtu, ai u drejtua, fsheu thesin pas një 
shelgu dhe i bën shenjë të motrës që të afrohej. Ata vrapuan si drerë 
nëpër kënetën me shelgje. 

- Njërin e njoh tha Niku. - Ai është një njeri shumë i keq. Një bir 

kurve. 

- Ai tha se ka katër vjet që të ndjek, - tha motra. 

-Edi. 

- Tjetri, ai trupmadhi, me fytyrën si ngjyra e duhanit të përtypur 
dhe me kostum ngjyrë blu, ishte ai i shtetit tjetër. 

- Bukur, tha Niku. - Tani që i pamë dhe mësuam diçka për ta, 
është më mirë të shkojmë. Shkon dot në shtëpi? 

- Sigurisht. Do t'ia mbaj mespërmes kodrës deri lart në majë dhe 
do të shmang rrugën. Ku do të të takoj sonte, Niki? 

- Mendoj se nuk duhet të vish, Vogëlushe. 

- Kam për të ardhur. Ti nuk e di se si do të jetë arratia. Do t'i lë 
një shënim mamasë dhe do t'i them se jam me ty dhe se ti do të 
kujdesesh për mua. 

-Edi? 

- Mirë, tha Nik Adamsi. - Do të të pres tek bredhi i madh. Tek ai 
që është poshtë, drejt mbi liman. E di? Tek kthesa e vogël c rrugës. 

- Atje është shumë afër shtëpisë. 

- Nuk dua që ti të lodhesh duke mbajtur tërë ato sende. 

- Do të bëj çfarë të duash ti. Por kujdes, mos rreziko, Niki. 

- Do doja që të kisha pushkën, të shkoja atje poshtë në rrëzë të 
pyllit e t'i vrisja të dy ata bastardët, atje tek po presin te doku, t' u lidhja 
nga një copë hekur nga ato të punishtes së vjetër në qafë dhe t’i 
fundosja në liqen. 

- Dhe çfarë do të bëje pastaj? E pyeti e motra. - Ata i ka dërguar 
dikush dhe do të interesohet për ta. 

- Atë të parin, atë birin e kurvës, nuk e ka dërguar askush. 

- Ti vrave drerin, shet peshq pa leje, zogjtë e vrarë që i gjetën në 
varkën tënde... Të gjitha këto i dinë. 

- Do ishte më mirë të vrisja atë. - Atij nuk i pëlqente të tregonte 
se cilin nënkuptonte me "atë". E dinte se nga ai i kishte të gjitha të 
këqijat. Nga ai vinte e vetrnja provë që kishin. 

- Le të mos flasim më për të. Megjithatë do të më pëlqente t'i 
vrisja ata dy bij kurvash. 

- E di, - tha ajo. - Ashtu do doja edhe unë. Por ne nuk do të 
vrasim njerëz, Niki. Më premton? 

- Jo, nuk do të vrasim. Tani nuk e di nëse ka shumë siguri për të 
çuar peshqit. 

- Ia çoj unë. 

- Jo. Janë shumë të rëndë. Do të kaloj përmes kënetës, pastaj 
nëpër pyll dhe do të dal te hoteli. Ti vetëm shko një herë deri te hoteli e 
shih nëse është çdo gjë në rregull. Në qoftë se po, eja e më thuaj. Mua 
do të më gjesh atje, te bliri i madh. 

- Është shumë rrugë e gjatë përmes kënetës, Niki. 

- Nga shkolla e riedukimit rruga është edhe më e gjatë. 

- Nuk mund të vij edhe unë me ty përmes kënetës? Pastaj të 
shkoj të hedh një sy në hotel dhe kthehem dhe i çojmë bashkë peshqit. 

- Mirë, tha Niku. - I çojmë bashkë. Vetëm se unë dua që ti t'i 
biesh nga ana tjetër. 

- Pse, Niki? 

- Sepse mund t'i shohësh ata në rrugë dhe do të më thuash se nga 
shkuan. Unë do të pres te radha e dytë e drurëve, atje te bliri i madh. 

Niku kishte më shumë se dy orë që po priste te radha e dytë e 
drurëve, por motra ende nuk po vinte. Kur erdhi ajo dukej shumë e 
shqetësuar dhe e lodhur. 

- Ata janë te shtëpia jonë, - tha ajo. - Janë ulur te porta kryesore 
dhe pinë uiski e limonadë. I kanë zgjidhur kuajt nga karroca dhe i 

dëgjova se do të presin derisa të kthehesh ti. Mamaja u kishte thënë se ti 
peshkon te limani i vogël. Nuk ma merrte mendja se do ta bënte këtë. 

- Po për zonjën Pakard, çfarë ke për të më thënë? E pashë në 
kuzhinën e hotelit dhe më pyeti nëse të kisha parë ty. Unë i thashë jo. 
Më tha se po të priste t'i çoje disa peshq për darkë. Ishte e shqetësuar 
për menunë. Duhet t'ia çosh. 

- Mirë, - tha ai. Janë të mirë dhe të freskët, dhe i mbështolla me 

fier. 

- Të vij edhe unë me ty? 

- Sigurisht tha Niku. 

- Hoteli ishte një ndërtesë e gjatë prej druri me një portë të 
madhe nga ana e liqenit. Nga porta niseshin një palë shkallë të gjera 
prej druri që të çonin tek një mol i vogël mbi liqen. Anash shkallëve 
dhe përreth portës kishte një gardh me dru shelgu. Në sheshin përpara 
portës ishin disa karrige të bëra gjithashtu me dru shelgu. Në to ishin 
ulur disa burra të veshur me rroba të bardha. Më tej në një lëndinë ishin 
tre shatërvanë që hidhnin ujë të shkumëzuar. Tek shatërvanët të çonin 
disa rmgicëza të vogla. Uji i shatërvanëve binte erë vezë të prishura, 
sepse burimet përreth kishin ujë mineral. Niku dhe motra ishin mësuar 
ta pinin atë ujë me detyrirn. Niku dhe motra shkuan drejt piesës së 
prapme të hotelit, ku ishte kuzhina, duke kaluar mbi një urë dërrase, që 
shtrihej mbi një përrua të vogël, i cili rridhte drejt liqenit. Hynë në 
kuzhinë ku ishte vetëm zonja Pakard. 

- Laji dhe futi në frigorifer, Niki, - tha zonja Pakard. 

- A mund të flas një minutë me ju, zonja Pakard? - i tha Niku. 

- Fol. Çfarë ke? Nuk e shikon që jam e zënë? 

- Do doja t'i merrja paratë tani. 

Zonja Pakard ishte një grua shumë e sjellshme. Ajo kishte një 
pamje të bukur. Ishte gjithmonë e zënë me punët e kuzhinës. 

- Nuk do të thuash se do të shesësh troftat? E di që është e 
kundërligj shme? 

- E di, tha Niku. - Troftat t'i solla dhuratë. E kam fjalën për drutë 
që preva e stivosa. 

- Tani t'i jap, - tha ajo. - Shkojmë pak në aneks. - Niku dhe c 
motra e ndoqën pas. Në korridorin që çonte në depon e kuzhmes zonja 
Pakard ndaloi, futi dorën në xhepin e përparëses dhe nxori një portofol. 

- Merr këtu. - i tha ajo Nikut duke folur shpejt me mirësjellje. - 
Merri dhe dil shpejt. Sa të duhen? 

- Kam vetëm gjashtëmbëdhjetë dollarë, - tha Niku. 

- Merr njëzet, - tha ajo. - Dhe dëgjo, mbaje këtë picirruken 
jashtë rrezikut. Dërgoje në shtëpi të shohë se çfarë bëjnë ata, derisa ti të 
jesh fshehur. 

- Nga e more vesh? 

Zonja Pakard tundi kokën. 

- Të blesh është po aq e kundërligjshme sa të shesësh, - tha ajo. - 
Largohu, derisa të qetësohen gjërat. Ti je një djalë shumë i mirë, Niki, 
pavarësisht se ç'thotë ndokush. Në qoftë se punët shkojnë keq, tako 
Pakardin. Eja netëve këtu, në qoftë se do të nevojitet gjë. Unë kam 
gjumë të lehtë. Vetëm trokit lehtë në dritare. 

- Ju nuk do t'i shërbeni peshqit për darkë, zonja Pakard. Nuk do 
t'i shërbeni sonte, kështu? 

- Jo, - tha ajo. Por nuk do t'i çoj dëm. Gjysmat do t'i hajë 
Pakardi, ndërsa pjesën tjetër e di unë kujt t'ia jap. Ti vetëm tregoju i 
kujdesshëm dhe lëre shtrëngatën të kalojë, Nik. Fshihu mirë. 

- Vogëlushja dëshiron të vijë me mua. 

- Mos bëj gabim ta marrësh, tha zonja Pakard. - Kalo këndej më 
vonë dhe unë do të të kem bërë gati ca ushqime për t'i marrë me vete. 
Do të kesh gjithçka që deshiron. Pakardi e di se çfarë të nevojitet. 

- Do doja të takoja zotin Pakard për të sqaruar disa gjëra. 

- Ai do të rregullojë çdo gjë që të duhet. Vetëm mos kalo nga 
magazina. 

- Do dërgoj Vogëlushen me një shënim. 

- Eja kurdo që të kesh nevojë, - tha zonja Pakard. 

Mos u shqetëso, Pakardi do t'i rregullojë të gjitha. 

- Mirupafshim, teze Halej. 

- Mirupafshim, Nik, - tha ajo dhe e puthi. - Ai ndjeu një erë të 
këndshme kur e puthi zonja Pakard. Ishte era që mbante zakonisht 
kuzhina e tyre kur piqnin bukën. Zonja Pakard mbante erën e kuzhinës 
dhe kuzhina c tyre mbante gjithmonë erë të mirë. 

- Mos u shqetëso dhe mos bëj asgjë të pamundur, - e porositi 
ajo. - Ka për të shkuar mirë. 

- Oh, sigurisht, - tha ajo. - Edhe Pakardi do të mendojë për këtë. 

Tani ata ishin në pyllin e dendur në kodrën prapa shtëpisë së 

tyre. Ishte mbrëmje dhe dielli ishte zhytur prapa kodrave në anën tjetër 
të liqenit. 

- Unë kam menduar çdo gjë, tha motra. - Do të bëhet një pako e 
madhe Niki. 

- E di. Po ata çfarë po bënin? - Hëngrën një darkë të rëndë dhe 
tani janë ulur e ia kanë shtruar me të pirë. Po i tregonin njëri - tjetrit 
historitë e vjetra për të vërtetuar se sa të zgjuar janë. 

- Atëherë nuk qenkan shumë të zgjuar. 

- Thoshin se do të të linin ty deri sa të të grinte uria. Dy netë në 
pyll dhe ti nuk do të kishe nga t'ia mbaje, do ktheheshe. 

- Çfarë u bëri mamaja për darkë? 

- Gjithë të mirat. 

- Bukur. 

- Unë i kam sh kr uar të gjitha në këtë listë. Mamaja u shtri sepse 
i dhimbte shumë koka. I shkroi një letër babait. 

- E lexove letrën? 

- Jo. Është në dhomën e saj, bashkë me listën e ushqimeve që do 
të merren nesër nga dyqani. Por ajo do të bëjë një listë tjetër kur të 
marrë vesh që çdo gjë ka avulluar. 

- Kishin pirë shumë? 

- Kishin tharë një shishe uiski më duket. 

- Do doja të kishe hedhur ca pika "nokaut" brenda. 

- Do ta kisha hedhur nëse do të më kishe thënë. Hidhet në 

shishe? 

- Hidhet në gotë. Por ne nuk kemi. 

- Mund të ketë në kabinetin mjekësor. 

- Jo. Mund të kisha hedhur paragorik. Por kanë edhe një shishe 
tjetër. Mund t'u hedh edhe kolomel. Di gjë ku ndodhen ato? 

- Jo, - tha Niku. Përpiqu të më sjellësh gjysmën e uiskit që ka 
mbetur në shishe. Merre kur t'i ketë zënë gjumi ata. Hidh ndonjë ilaç të 
skaduar në uiskin që do t'u lësh atyre. 

- Po shkoj t'i ruaj, - tha motra. - O Zot, të kisha ca pika "nokaut". 
Nuk kam dëgjuar kurrë për të. 

- Në të vërtetë nuk janë pika, - tha Niku. Është një karbohidrat. 
Prostitutat ua hedhin në pije druvarëve kur duan t'i heqin qafe. 

- Tingëlloka shumë shëmtuar, tha motra. - Por ndoshta do ishte 
mirë të kishim disa pika për çdo të papritur. 

- Eja të të puth, - i tha vëllai. - Pikërisht për ndonjë të papritur, 
do të na duhej. Tani shkojmë poshtë e t'i vëzhgojmë trimat që pinë. Dua 
t'i dëgjoj se si bisedojnë për shtatë palë qejfe në shtëpinë tonë. 

- Më premton se nuk do të inatosesh dhe se nuk do të bësh 
ndonjë gjë të keqe? 

- Sigurisht. 

- As kuajve. Nuk është faji i kuajve. 

- Jo, as kuajve. 

- Do doja të kishim ca pika "nokauti". 

- Ja që nuk i kemi, - tha Niku. Më duket se nuk gjendet asnjë 
pikë në këtë anë të Bojn Sitit. 

U ulën dhe shikonin dy burrat ulur në tryezë, te porta. Hëna nuk 
kishte dalë ende dhe mbrëmja ishte e errët, megjithatë konturet e 
policëve dalloheshin prej një ndriçimi të dobët që vinte nga uji i liqenit. 
Ata rrinin të përkulur sipër tryezës dhe në këtë çast nuk po flisnin. Pas 
pak, Niku dëgjoi tingëllimën e akullit që përplasej në fundin e kovës. 

- Limonada mbaroi, tha njëri burrë. 

- Të thashë që nuk do të na mjaftonte, - i tha tjetri. - Por ti the se 
kishte plot. 

- Merr ujë. Ka një kovë brenda në kuzhinë. 

- Kam pirë mjaft. Po shkoj të çlodhem pak. 

- Nuk do të qëndrosh të presësh djaloshin? 

- Jo. Do shkoj të marr një sy gjumë. Qëndro ti tani. 

- Mendon se do të vijë sonte? 

- Nuk e di. Po shkoj të fle pak. Më zgjo kur të të vijë gjumë ty. 

- Unë mund të qëndroj tërë natën zgjuar, - tha polici vendor. 

- Kam qëndruar pa fjetur me netë të tëra për të ndjekur shkelësit 
dhe as nuk e kam përpjekur syrin fare. 

- Edhe unë, por tani do shkoj të fle pak. - tha polici i shtetit të 
poshtëm. 

Niku dhe e motra e panë që hyri brenda. Mamaja u kishte thënë 
dy burrave se mund të flinin në dhomën e gjumit, ngjitur me dhomën e 
ndenjes. Dalluan një dritë shkrepëseje dhe në çast dritaija e dhomës u 
errësua përsëri. Polici tjetër qëndroi te tavolina dhe pas pak mbështeti 
krahët në tavolinë dhe e rehatoi kokën në njërin krah. 

Nuk kaloi shurnë dhe e dëgjuan të gërhiste. 

- Do ta lemë edhe pak që të sigurohemi që e mundi gjumi, pastaj 
do të marrim rrobat dhe ushqimet, - tha motra. 

- Kapërce gardhin e hyr nga dritarja, sepse ai mund të zgjohet e 
mund të të shohë. Unë mund të sillem rrotull pa problem. 

- Në rregull, - aprovoi Niku. Do t'i marr unë të gjitha. 

- Mund t'i gjesh pa dritë? 

- Sigurisht. Ku është pushka? 

- Në raftin e sipërm, në pjesën e prapme. Hape ngadalë dhe 
kujdes se mos rrëzosh ndonjë gjë. 

- Mos u shqetëso. 

Ajo doli nga shtëpia dhe eci ngadalë përgjatë gardhit, deri te 
cepi më i largët, ku Niku po rregullonte pakon me sendet e nevojshme 
që kishte marrë. Hëna po ngrihej ngadalë dhe përmes degëve të pemëve 
vinte një dritë e dobët, por e mjaftueshme që Niku të shikonte se çfarë 
kishte marrë. Motra vuri përtokë thesin që kishte marrë më përpara. 

- Ata po flenë si derra, - tha ajo. 

- Po. Atë po bëjnë. 

- Polici i shtetit të poshtëm po gërhiste njëlloj si tjetri. Unë 
mendoj se mora gjithçka. 

- Je shumë e mirë, Vogëlushe. 

- I shkrova një letër nënës dhe i thashë se po vija me ty që të të 
ndihmoja të kaloje telashet, i shkrova që të mos i tregonte kujt dhe se ti 
do të kujdesesh për mua. E futa letrën poshtë derës, e cila ishte e 
mbyllur nga brenda. 

- Shëët, - ia bëri Niku . Pastaj shtoi, - më vjen keq, Vogëlushe. 

- Nuk është faji yt. Dhe unë nuk duhet ta keqësoj gjendjen që të 
është krijuar. 

- Je e jashtëzakonshme. 

- Mund të jemi të lumtur tani? 

- Sigurisht. 

- Solla uiskin, - tha ajo e gëzuar. - Lashë edhe pak në shishe. 
Secili prej atyre të dyve do të mcndojë se e ka pirë tjetri, sidoqoftë kanë 
edhe një shishe tjetër. 

- More batanije për vete? 

- Natyrisht. 

- Tani më mirë shkojmë. 

- Do të jemi shumë mirë në qoftë se do të shkojmë atje ku 
mendoj unë. Batanija është e vetmja gjë që ma zmadhon pakon. 
Pushkën do ta mbaj unë. 

- Mirë. Çfarë këpucësh ke veshur? 

- Kam marrë mokasinat. 

- Po për të lexuar, çfarë librash ke marrë? 

- Kam marrë "Lorna Dunin", "Grabitësi i fëmijëve" dhe 
"Lartësitë Vuhering". 

- Sikur nuk janë për moshën tënde, sidomos "Grabitësi". 

- "Loma Duni" është i përshtatshëm. 

- Do ta lexojmë me zë, - tha Niku - kështu zgjat më shumë. Por, 
Vogëlushe, tani kemi shumë gjëra të vështira përpara, prandaj më mirë 

shkojmë. Ata dy bastardët nuk duhet të jenë aq budallenj sa shfaqen. 
Ndoshta vepruan kështu ngaqë u dehën. 

Niku e bëri pakon e vet si rul, i shtrëngoi mirë rripat dhe u ul e 
veshi edhe ai këpucët mokasina, pastaj u ngrit drejt, i hodhi dorën në 
sup të motrës dhe i tha: 

- Je e sigurt që dëshiron të vish, Vogëlushe? 

- Unë duhet të vij patjetër, Nik. Mos u trego i dobët dhe i 
pavendosur. 

- Mirë, - tha Niku. - Shkojmë. Mbaje pushkën deri sa të lodhesh. 

- Jam gati për t'u nisur, - tha motra. - Të të ndihmoj të hedhësh 
rripat në shpinë? 

- E di që nuk do të flesh fare dhe se kemi për të udhëtuar 

shumë? 

- E di. Unë jam vërtetë ashtu siç tha për veten e vet ai gjumashi 
gërhitës te tavolina. 

- Ndoshta ai është vërtet ashtu siç tha. Por ti shiko që të mbash 
këmbët në formë. Të shtrëngojnë mokasinat? 

- Jo. Këmbët e mia janë kalitur nga ecja zbathur gjatë verës. 

- Edhe unë jam në rrcgull. Shkojmë. 

Ata filluan marshimin mbi barin e butë e të pashkelur, duke 
kaluar përnies drurëve të lartë, midis të cilëve nuk kishte asnjë shkurre. 
I ngjiteshin kodrës nën dritën e hënës, që depërtonte nëpër kurorat c 
drurëve të lartë, Niku me çantën e madhe në shpinë, ndërsa motra ine 
pushkën 22-she në dorë. Kur arritën në majë qëndruan e hodhën një 
shikim prapa, ku panë liqenin që shndriste nga rrezatimi i hënës. 
Shikimi ishte shumë i qartë dhe ata panë mirë bregun e largët të liqenit 
dhe, tej në horizont, kodrat që zbrisnin në buzënjë. 

- Tani duhet t'i themi mirupafshim atij, - tha Niku. 

- Mirupafshim, liqen - tha Vogëlushja. - Të dua shumë. 

Zbritën kodrën, ecën përmes një are dhe një kopshti me perime, 

pastaj kaluan linjën hekurudhore dhe hynë në një fushë me kallamishte. 
Duke ecur nëpër fushë nga e djathta panë thertoren, plevicën e madhe 
në luginë dhe shtëpinë e vjetër prej druri të fermës, që ngrihej në 
lartësinë që binte mbi bregun e liqenit. Rruga e gjatë, me plepa 
lombardezë nga të dy anët, që të çonte në liqen, ndriçohej e tëra nga 
hëna. 

- Të janë acaruar këmbët? - pyeti Niku. 

- Jo, - u përgjigj motra. 

- Unë mbaj nga kjo rrugë për të ushqyer qentë, - tha Niku. 

- Ata do të nisin të lehin, por do të pushojnë sa të ndiejnë që 
jemi ne. E keqja është se dikush do t'i dëgjojë. 

- E di, - tha Vogëlushja. - Dhe sapo të heshtin do të kuptohet që 
jemi ne. 

Përpara dukej vija e errët e kodrave matanë rrugës. Ata shkuan 
deri në fundin e një parcele me gurë, zbritën një rrëpirë të vogël, pas 
pak ngjitën një të përpjetë dhe përshkuan përsëri një fushë me 
kallamishte, në fund të së cilës u ndodhën përballë murit që mbante 
shpatin e hekurudhës. 

- Do ngjitem unë që të të ndihmoj, - tha Niku. - Do shoh edhe 
rrugën për t'u siguruar. 

Ai u ngjit, qëndroi mbi gardhin që kufizonte vijën hekurudhore 
dhe që aty pa vendin përreth, hangarin e lëndës drusore pranë shtëpisë 
së tyre dhe përsëri liqenin që shkëlqente nën dritën e hënës. 

- Ata nuk mund të na ndjckin dot nëpër katër rrugët që kemi 
përshkuar ne, - i tha ai motrës. Megjithatë, do të ecim secili nga njëra 
anë e rrugës për të vëzhguar. 

- Niki, unë mendoj se ata nuk janë aq të zgjuar sa të na ndjekin 
ne me sukses. Ata, madje nuk mund të ndjekin askënd. Nuk e pe se si 
pritën që ti të ktheheshe e të bije vetë në duart e tyre, pastaj pinë e u 
dehën edhe ia futën gjumit, pa ardhur mirë darka? 

- Megjithatë ata erdhën deri te vendi ku peshkoja unë dhe do të 
më kishin kapur, nëse nuk do të më kishe paralajmëruar ti. 

- Nuk donte ndonjë zgjuarsi të madhe për të kuptuar që ti do të 
ishe te kthesa e madhe e lumit, pasi mamaja u tregoi se ti kishe shkuar 
për të peshkuar. Kur ika unë, ata me siguri kanë parë që të gjitha varkat 
ishin në vend dhe se ti nuk mund të peshkoje diku tjetër përveçse këtu. 
Të gjithë e dinë se ku peshkon ti. Ata nuk kishin veçse të mendonin pak 
me atë mendjen e tyre të ngathët. 

- Në rregull, - tha Niku. Por ata erdhën shumë pranë nesh. 

Motra i zgjati pushkën Nikut mbi mur, pastaj i dha edhe duart e 

veta dhe e ndihmuar prej tij kërceu drejt midis shinave. 

- Je lodhur shumë, Vogëlushe? 

- Jo. Jam shumë mirë. Jam shumë e lumtur që lodhem. 

- Meqenëse je e lodhur, ti do të ecësh nga kjo anë e rrugës që 
është e shtruar me rërë, ndërsa unë nga ana ku ka zhavorr. 

- Edhe unë mund të eci shumë mirë në atë krah. 

- Jo. Nuk dua që të zvarritesh nëpër gurë. 

Filluan ngjitjen drejt lartësisë që ndante dy liqenet. Në të dyja 
anët e rrugës kishte hangarë me trungje druri si dhe shkurre manaferrash 
e luleshtrydhesh, të cilat shtriheshin përreth hangarëve dhe përgjatë 
rrugës. Përpara tyre dalloheshin mirë majat e të dy kodrave. Hëna 
tashmë kishte filluar të ulej. 

- Si ndihesh, Vogëlushe? 

- Ndihem shkëlqyeshëm. Kaq bukur është gjithmonë kur 
largohesh nga shtëpia, Niki? 

- Jo. Ndihesh i vetmuar. 

- Sa i vetmuar je ndjerë ti? 

- Tmerrësisht i vetmuar. 

- Mendon se do të ndihesh i vetmuar edhe me mua? 

- Jo. 

- Nuk të vjen keq që je me mua, kur mund të ishe me Trudin? 
Ç'na flet gjithë kohën për të? 

- Unë nuk të kam folur. Ndoshta ti ke menduar për të dhe ke 
kujtuar se flisja unë. 

- Je shumë e zgjuar, tha Niku. - Po mendoja për të sepse ti më 
tregove se ku ishte ajo dhe, kur e di se ku është, dua të di edhe se çfarë 
bën e kështu me radhë. 

- Më duket se nuk duhej të kisha ardhur. 

- Unë të thashë që të mos vije. 

- Oh ta marrë djalli, - tha motra. - Do bëhemi si të gjithë njerëzit 
e do grindemi? 

- Mbylle tani! - i tha Niku. 

- Të lutem, mos fol kështu, Niki. Unë do të kthehem ose do të 
qëndroj, do të bëj si të duash ti. Por nuk dua të grindemi. A nuk kemi 
parë mjaft grindje në familje? 

- Po, tha Niku. 

- Unë e di që të detyrova të më marrësh. Por unë e bëra që ti të 
mos hysh në shqetësime të tjera. Unë nuk do t'i lejoj ata që të të kapin 

ty- 

Kishin arritur pikën rnë të lartë të kodrës dhe prej andej mund të 
shihnin përsëri liqenin, megjithëse tani vetëm një rrip të tij, i cili dukej 
më shumë si një lumë i madh. 

- Do të ecim mespërmes, pastaj do të dalim te rruga e druve, - 
tha Niku. - Prej andej ti mund të shkosh në shtëpi në qoftë se dëshiron 
të kthehesh. 

Ai hoqi çantën dhe e mbështeti në një turrë drush. Motra 
vendosi pushkën mbi të. 

Ulu dhe pusho pak, Vogëlushe. Jemi të dy të lodhur. Niku u 
shtri me kokë mbi çantë, ndërsa motra u shtri pranë me kokën 
mbështetur te supi i tij. 

- Nuk do të kthehem pa më thënë ti, Niki, - tha ajo. Vetëm nuk 
dua të grindemi. Më premto se nuk do të grindemi. 

- Të premtoj. 

- Nuk do të të flas për Trudin. 

- Në djall le të shkojë Trudi. 

- Dua të jem e dobishme dhe një shok i mirë për ty. 

- Ashtu je. Kështu, nuk do të më lësh që të ndihem i vetmuar? 

- Jo. Do të kujdesemi për njëri - tjetrin dhe do të zbavitemi. Do 
të kalojmë ditë të bukura. 

- Bukur. E kemi filluar qysh tani. 

- Unë e kam ndjerë gjatë tërë kohës. 

- Sapo e bëmë një vrapim të mirë. Edhe një tjetër si ky dhe do të 
jemi atje. Vetëm se do të presim sa të zbardhet pak. Ti fli, Vogëlushe. 
Zure ndopak ngrohtë? 

- Po Niki. Kam veshur pulovrën. Ajo u lakua në krah të tij dhe 
ra menjëherë në gjumë të thellë. Pas pak edhe Nikun e zuri gjumi. Fjeti 
rreth dy orë dhe e zgjoi drita e mëngjesit. 

Ata përshkuan një hark të madh nëpër hapësirën ku ishte 
zhveshur pylli, derisa dolën në rrugën e vjetër të druve. 

- Nuk mund të lëmë gjurmë duke ecur nëpër rrugën kryesore, - i 
tha ai motrës. Rrugën e vjetër aq e braktisur sa duhej të tregoje kujdes 
që të mos përplaseshe nëpër degët e varura të drurëve, që pengonin në 
çdo hap. 

- Eshtë si ndonjë tunel, - tha motra. 

- Pak më tej do të hapet. 

- Kam kaluar ndonjëherë unë këndej? 

- Jo. Kjo pjesë është larg nga vendi ku të merrja me vete kur 
shkoja për të gjuajtur. 

- Kjo të nxjerr tek vendi sekret? 

- Jo, Vogëlushe. Kemi për të kaluar edhe disa malore të forta. 
Atje ku do të shkojmë ne nuk vjen askush. 

Vazhduan edhe pak në atë rrugë pastaj morën një rrugë tjetër në 
të cilën shkurret dhe degët e pemëve ishin edhe më të dendura, derisa 
më në fund dolën në një vend të hapur. Atje kishte vetëm fier dhe 
shkurre të vogla. Në mes ndodheshin barakat e braktisura të kampit të 
druvarëve. Dielli nuk ishte ngritur ende mbi kreshtat e kodrave. Në 
mëngjes herët, pas një nate të lodhshme udhëtimi, ata ndiheshin të 
drobitur dhe të uritur. 

- Që këtu e tutje shtrihet pylli i druvarëve helmues. Ata i presin 
vetëm për t'u marrë lëvoret. Trungjet e tyre nuk i përdorin kurrë, - tha 
Niku. 

- Po rruga pse është shkatërruar kështu? 

- Ndoshta, fillimisht trungjet e prerë i çonin në fund të rrugës 
dhe atje u hiqnin lëvoren. Por më pas, si duket, i kanë prerë dhe 
zhveshur në të gjithë gjatësinë e saj dhe kështu. ajo është dëmtuar. 

- Ai vendi sekret është matanë kësaj të përpjete? 

- Po. Do kalojmë maloren, pastaj një copë rrugë më të mirë, një 
malore tjetër dhe më në fund drejt e në pyllin e virgjër. 

- Si ka shpëtuar ai, kur është rrafshuar i gjithë ky pyll? 

- Nuk e di saktë. Më duket se ai i përket dikujt që nuk e shet për 
ta prerë. Druvarët prenë një pjesë, por u detyruan të paguanin shtrenjtë 
për të. Por pjesa më e mirë është në vend dhe nuk ka asnjë shteg që të 
çon atje. 

- Po pse nuk shkojnë njerëzit nëpërmjet përroit? Ky përrua diku 
prej andej duket se vjen. 

Niku kishte vendosur që të pushonin pak përpara se të nisnin 
pjesën më të vështirë të udhëtimit, prandaj ai nuk përtonte të sqaronte. 

- Dëgjo, Vogëlushe. Përroi kryqëzohet me rrugën kryesore që 
përshkuam ne dhe kalon përmes një ferme. Fermeri ka ngritur gjerdhe 
të lartë për të ruajtur kullotat dhe nuk i lejon të hyjnë ata që duan të 
peshkojnë. Ata janë të detyruar të ndalojnë te ura ku fillon prona e tij. 
Në pjesën e përroit, ku ata mund të gjuajnë, në qoftë se do të mund të 
kalonin kullotën nga ana tjetër e shtëpisë së tij, ai mban një dem të egër. 
Demi i vërsulet në çast kujtdo që mund të hyjë. Eshtë demi më i egër që 
kam parë ndonjëherë. Sa herë që kaloj, ai është atje i egërsuar dhe i 
gatshëm për t'iu vërsulur njerëzve. Atje ku mbaron toka e fermerit fillon 
një kënetë e madhe dhe e rrezikshme, me shkurre të dendura dafine dhe 
gropa thithëse, të cilën, të duhet ta njohësh shumë mirë për ta kaluar. 
Edhe në qoftë se e njeh atë, nuk e ke të lehtë. Pikërisht poshtë kënetës 
është vendi sekret. Ne po shkojmë atje kodrave, nga rruga e prapme. 
Kënetën ti nuk mund ta kalosh dot. Tani le të nisemi për të kaluar 
pjesën më të vështirë. 

Tashmë ata e kishin lënë pas pjesën më të vështirë dhe më të 
keqe. Niku ishte ngjitur mbi shumë trungje, të cilët kishin lartësi të 
ndryshme, disa më të lartë se ai e disa deri te beli i tij. Ai fillimisht 


25 





ERNEST HEMINGUEJ 


merrte pushkën, e vendoste mbi trung dhe pastaj zgjatej e tërhiqte 
motrën, pas kësaj ajo rrëshqiste ose kërcente poshtë nga ana tjetër, ose 
zbriste Niku duke mbajtur pushkën dhe pastaj ndihmonte të motrën për 
t'u ulur. Në të përpjetën që përshkuan bënte shumë nxehtë. Atyre iu 
desh të kalonin nëpër shkurre të dendura dhe me gjemba si ndonjë 
furçe. Poleni i fierit dhe i shkurreve të tjera i pluhuroste vajzës flokët 
dhe e bënte të teshtinte. 

- Xhungël e mallkuar, - tha vajza. Ata ishin ulur dhe po 
çlodheshin në majën e një trungu të madh, mbi një shtrat të bërë me 
lëvore drurësh. Shtrati ishte ngjyrë gri, qëndronte i sigurt mbi trungun 
ngjyrë gri, përreth të cilit kishte të tjerë trungje dhe shkurre gjithashtu 
në ngjyrë gri. 

- Ky është i fundit, - tha Niku. 

-1 urrej, - tha vajza. 

- Edhe ato rrënjët e mallkuara, janë si lule varrezash për të cilat 
nuk kujdeset kush, edhe ato i urrej. 

- Tani e kupton pse nuk doja që ta bënim këtë pjcsë në errësirë? 

- Nuk do kishim mundur ta kalonim. 

- Sigurisht. Tani askush nuk mund të na ndjekë dot deri këtu. 
Më në fund kemi ardhur në pjesën e mirë. 

Ata kaluan nga dielli i nxehtë i shkurrishtës me drurë të prerë në 
freskinë e pyllit dhe ndiheshin të kënaqur. Malorja i kishte nxjerrë në 
një kreshtë ku fillonte pylli. Po ecnin mbi shtratin ngjyrë kafe të 
gjetheve të rëna të pyllit dhe ndjenin freskinë e tij poshtë këmbëvc. 
Trungjet ishin të zhveshur në pjesën e poshtme, vetëm njëzet metra mbi 
tokë u fillonin degët dhe kurorat e gjetheve. Në hije ishte shumë freskët. 
Niku dëgjoi që nëpër kurorat e drurëve po fillonte një puhizë e lehtë. 
Përmes tyre nuk hynte asnjë rreze dielli. Ai e dinte që nuk kishin për ta 

parë diellin deri në mesditë. Motra e kapi për dore dhe ecte ngjitur pas 

tij- 

- Nuk kam fare frikë, Niki, - tha ajo. - Por qenia këtu më bën të 
ndihem pak e ndryshme. 

- Edhe mua, - tha Niku. - Gjithmonë. 

- Nuk karn qenë kurrë në një pyll të tillë. 

- Ky është i vetmi pyll i paprekur që ka mbetur në gjithë zonën. 

- Do të ecim shumë nëpër të? 

- Fare pak. 

- Do kisha shumë frikë nëse do isha vetëm. 

- Mua më bën të ndihem i ndryshëm, por nuk kam frikë. 

- Këtë doja të thosha edhe unë. 

- E di. Ndoshta themi kështu sepse kemi frikë. 

- Jo. Unë nuk kam frikë sepse jam me ty. Por e di se do të kisha, 
nëse do të isha vetëm. Ke ardhur ndonjëherë këtu me njeri tjetër? 

- Jo. Vetëm me veten time. 

- Dhe nuk ke pasur frikë? 

- Jo. Por gjithmonë ndihem ndryshe. Ashtu siç ndoshta duhet të 
ndihem në kishë. 

- Niki, atje ku do të rrimë ne, pamja nuk është kaq solemne, kaq 
e rëndë sa është këtu, kështu? 

- Jo. Mos u shqetëso. Atje është vend i këndshëm. Do të 
kënaqesh, Vogëlushe. Kjo do të jetë diçka e bukur për ty. Të tillë kanë 
qenë pyjet në kohët e shkuara. Ky është fundmi vend i mirë që ka 
mbetur. Askush nuk hyn këtu. 

- I dua kohët e shkuara. Por nuk do ta doja gjithë këtë seriozitet 
të rëndë. 

- Pamja e pyjeve nuk është kudo kaq hijerëndë. Por pyjet me 
pisha kështu janë, hijerëndë. 

- Po bëjmë një shëtitje të mrekullueshme. Unë mendoja se 
mrekullia mbaronte atje tej shtëpisë sonë. Por këtu është më bukur. 
Niki, beson te Zoti? Mos u përgjigj nëse nuk dëshiron. 

- Nuk e di. 

- Mirë. Nuk është nevoja ta thuash. Por ti nuk ke asnjë 
kundërshtim që unë të them lutjet në mbrëmje? 

- Jo, madje do të t’i kujtoj nëse do t’i harrosh. 

- Faleminderit. Kjo pjesë e pyllit më bën të ndihem tepër 
besimtare. 

- Prandaj I kanë ndërtuar edhe katedralet me pamje hijerëndë. 

- Ti nuk ke parë kurrë katedrale, apo ke parë? 

- Jo, por kam lexuar për to dhe mund t'i parafytyroj. 

- A mendon se do të shkojmë ndonjëherë në Evropë të shohim 
katedralet? 

- Sigurisht që do të shkojmë. Por më parë unë duhet të shpëtoj 
nga ata të dy dhe të mësoj se si të fitoj para. 

- A mendon se mund të fitosh para duke shkruar? 

- Në qoftë se do të shkruaja mire, po. 

- Nuk mund ta realizosh këtë duke shkruar gjëra të gëzueshme? 
Ky është mendimi im. Mamaja thotë shpesh se shkrimet e tua nuk janë 
normale. Janë jonormale. 

- Edhe "Shën Nikolla" nuk është normal, - tha Niku. - Nuk e 
thonë hapur, por shumë njerëz nuk e parapëlqejnë. 

- "Shën Nikolla" është revista jonë e parapëlqyer, Niki. 

- E di, - tha Niku. - Unë jam shumë amoral dhe mendo që nuk 
jam rritur ende. 

- Kur rritet burri, Niki? Kur martohet? 

- Jo. Kur je ende i parritur, të çojnë në shkollën e riedukimit, kur 
mendojnë se gabon. Kur rritesh, të çojnë në burg. 

- Unë jam e gëzuar që ti nuk je rritur. 

- Mua nuk do të më çojnë dot në asnjë vend, - tha Niku. - Por 
më mirë të mos flasim për gjëra jonormale, edhe pse unë shkruaj 
jonormalisht. 

- Unë nuk thashë se shkrimet e tua janë jonormale. 

- E di. Por të gjithë kështu mendojnë. 

- Le të tregohemi të gëzuar, Niki, - tha motra. - Këta drurë kaq të 
lartë të bëjnë shumë serioz. 

- Do të dalim shpejt prej tyre. Pastaj ti do të shohësh se ku do të 
qëndrojmë. Ke uri, Vogëlushe? 

- Pak. Edhe unë, - tha Niku. - Hamë ndonjë kokërr mollë. 

Ndërsa po zbrisnin nëpër një kodër të gjatë, panë dritën e diellit 
që nisi të depërtonte përmes degëve të pemëve. Kur dolën në anë të 
pyllit, panë që vendi mbulohej nga shkurre të vogla dhe nga rrënjë 
rrushi të egër. Aty bari gjallëronte me gjelbërim. Përpara tyre shtrihej 
një lëndinë disi e pjerrët. Përgjatë bregut të përroit, që shënonte fundin e 
luginës, kishte një radhë mështeknash të bardha. Matanë lëndinës, 
mështeknave dhe përroit dukej këneta e mbuluar me shkurre të dendura 
dafine, ndërsa matanë saj ishin kodrat me ngjyrë blu të errët. Midis 
kënetës dhe kodrave zgjatej një bisht i liqenit. Por ama nuk mund ta 
shihnin atë nga vendi ku ndodheshin. Por, sidoqoftë, e dinin që ishte 
diku tej. 

- Eshtë një vend shumë-shumë i bukur, Niki, - tha motra. 

- Mund ta shohim liqenin? 

- Eshtë një vend prej nga mund ta shikojmë. Por është më mirë 
që tani të fushojmë këtu. Unë do të mbledh ca dru, do të ndezim një 
zjarr dhe do të përgatisim mëngjesin. 

- Këta gurët e zjarrit duken shumë të vjetër. 

- Vetë vendi është shumë i vjetër. Gurët e zjarrit i kanë përdorur 
indianët. 

- Si mund të vish drejt e këtu, pa pasur ndonjë shenjë? 

- Nuk i pe tre shkopinjtë e drejtimit në tri kreshtat që kaluam? 

- Jo. 

- Do të t'i tregoj unë ndonjë ditë. 

-1 ke vënë ti? 

- Jo. Janë të kohëve të shkuara. 

- Pse nuk m'i tregove? 

- Nuk e di, - tha Niku. 

- Niku, do të na gjejnë këtu? 

- Besoj se jo, - tha Niku. 

Në kohën që Niki dhe e motra po ngjitnin të përpjetën e parë, 
polici që ishte duke fjetur te dera e jashtme e shtëpisë, u zgjua nga drita 
e diellit që po ngrihej mbi shpatin prapa shtëpisë, duke ndriçuar 
gjithçka. 

Ai ishte çuar gjatë natës për të pirë ujë dhe kur ishte kthyer nga 
kuzhina ishte rehatuar mirë, duke u shtrirë përtokë me një jastëk të 
kolltukut nën kokë. Pasi u zgjua u kujtua ku ishte dhe u ngrit menjëherë 
në këmbë. Kishte fjetur gjithë natën në krahun e djathtë, sepse në 
krahun e majtë kishte vendosur një revolver "Smith & Veson" tip 38, të 
cilin e mbante në një këllëf meshini varur në sup. Sapo i doli gjumi, 
zgjati dorën për të ndjerë revolverin, pa njëherë si i çuditur diellin që i 
vriste sytë dhe shkoi në kuzhinë ku mbushi një garuzhde me ujë nga 
kova që ishte pranë tavolinës. 

- Ç'thua për një mëngjes të mirë? - i tha shërbyeses, që po ndizte 
zjarrin në sobë. 

- Nuk ka mëngjes, - i tha shërbyesja. Ajo flinte në një dhomë 
prapa shtëpisë dhe kishte ardhur në kuzhinë gjysmë ore përpara. Pamja 
e policit të shtrirë kryq e tërthor përpara derës në fillim e kishte 
trembur, pastaj i kishte krijuar një ndjenjë pështirosjeje dhe më pas e 
kishte egërsuar. 

- Ç'do të thuash me këtë "Nuk ka mëngjes"? - pyeti polici duke 
mbajtur ende garuzhden në dorë. 

- Pikërisht atë që thashë. 

- Pse? 

- Nuk ka asgjë për të ngrënë. 

- As kafe? 

- As kafe. 

-Çaj? 

- As çaj. As proshutë. As miell gruri. As kripë. As piper. As 
krem. As gjalpë në pako. Asgjë. 

- Çfarë janë këto marrëzira që po na thua? Mbrëmë kishte plot. 
Por nuk ka tani. Çipmunkët, indianët, ata duhet t'i kenë marrë të gjitha. 

Polici tjetër ishte zgjuar, kur kishte dëgjuar zëra dhe kishte 
ardhur në kuzhinë. 

- Si ndihesh këtë mëngjes? - e pyeti shërbyesja. 

Polici e injoroi vajzën dhe pyeti kolegun: 

- Si është puna, Evans? 

- Ai biri i kurvës ka ardhur natën, ka hyrë brenda, ka rrëmuar 
mirë e mirë dhe ka marrë një ngarkesë të plotë. 

- Mos shani në kuzhinën time, - tha vajza. 

- Dalim, - tha polici i ardhur. 

Ata dolën te porta e jashtme, duke mbyllur derën e kuzhinës pas 

tyre. 

- Ç'do të thotë kjo, Evans? - pyeti polici i ardhur, duke treguar 
me gisht shishen e uiskit në të cilën nuk kishte mbetur as çereku. 
Pijanec i madh paske qenë. 

- Unë piva po aq sa edhe ti. Pastaj u ula pranë tryezës. 

- Dhe çfarë bëre? 

- Prita atë djaloshin, Adamsin e mallkuar, nëse do të vinte apo 

jo. 

- Dhe pive mirë, ë? 

- Nuk piva fare. Më pas u ngrita, shkova në kuzhinë dhe piva ujë 
aty nga ora katër e gjysmë. Kur u ktheva, u shtriva këtu te dera të 
rehatohesha pak. 

- Pse nuk u shtrive te dera e kuzhinës? 

- Prej këtu mund ta shihja më mirë atë në qoftë se do të vinte. 

- Dhe pastaj çfarë ndodhi? 

- Ai duhet të ketë hyrë në kuzhinë, përmes ndonjë dritareje, 
besoj, dhe ka marrë gjithçka që i nevojitej. 

- Mufka. 

- Po ti çfarë po bëje? - pyeti polici vendor. 

- Po flija ashtu si ti. 

- Okej. Atëherë le të mos grindemi për këtë. Nuk sjell gjë. 

-1 thuaj shërbëtores të vijë këtu. 

Vajza erdhi dhe polici i ardhur i tha, - i thuaj zonjës Adams se 
duam të flasim me të. 

Vajza nuk foli, por u nis e shkoi në pjesën kryesore të shtëpisë, 
duke mbyllur derën pas saj. 

- Na i hiq sysh ato dy shishe, më mirë, - tha polici i ardhur. Aq 
sa ka mbetur nuk ia vlen. Do ta heqësh një herë? 

- Jo, të faleminderit. Jam për punë sot. 

- Unë do ta kthej, tha njeriu i ardhur. - Vetëm se nuk u nda drejt. 

- Unë nuk piva fare pasi ike ti, - tha polici vendor me 
kokëfortësi. 

- Prapë me këto mufka ti? 

- Nuk janë mufka. 

Polici i ardhur vuri shishet në tryezë. 

- Në rregull, - i tha ai vajzës që sapo erdhi. Çfarë tha zonja? 

- Ka një dhembje koke dhe nuk mund tju presë. Ajo tha se ju 
keni një autorizim. Tha se mund të kontrolloni vendin përreth dhe pastaj 
mund të shkoni. 

- Çfarë tha për djalin? 

- Nuk e ka parë dhe nuk di asgjë për të. 

- Ku janë fëmijët e tjerë? 

- Kanë shkuar për t'u argëtuar në Sharlëvua. 

- Tek kush kanë shkuar? 

- Nuk e di. As ajo nuk e dinte. Ata shkuan në një rnbrëmje 
vallëzimi dhe do ta kalonin të dielën me shokë. 

- Cili ishte ai fëmija që vinte rrotull këtu dje? 

- Nuk pashë ndonjë fëmijë të vinte rrotull dje. 

- Këtu ishte një fëmijë. 

- Ndoshta ka qenë ndonjë nga shokët e fëmijëve, që ka ardhur 
për të pyetur për ta. Ishte djalë apo vajzë? 

- Ishte vajzë, njëmbëdhejtë apo dymbëdhjetë vjeçe. Me quka. E 
nxirë nga dielli. Kishte veshur një pullover dhe një këmishë djemsh. 
Këmbëzbathur. 

- Nuk më kujton askënd, - tha vajza. - Thatë se ishte - 
njëmbëdhjetë ose dymbëdhjetë vjeçe? 

- Lere, - tha njeriu i ardhur. - Nuk nxjerr gjë nga këta të 
pagdhendur. 

- Në qoftë se unë jam e pagdhendur, po ky çfarë është? - i tha 
vajza, duke treguar me gisht policin vendor. - Unë kam qenë në një 
shkollë me fëmijët e tij. 

- Cila ishte ajo vajzë? - pyeti Evansi. - Eja, Suzi, trego. Unë 
sidoqoftë, kam për ta marrë vesh. 

- Ku ta di unë, - tha Suzi. - Nga përshkrimi duket si te gjithë 
fëmijët që venë e vinë këtu. 

- Ti nuk ke qejf të hysh në telashe, hë Suzi, si thua, - vazhdoi 

Evansi. 

- Jo, zotëri. 

- Ashtu them edhe unë. 

- Po edhe ti nuk ke dëshirë të hysh në telash, apo jo? - tha Suzi. 

Kur u ngjitën te plevica, njeriu i ardhur tha: 

- Nuk e bëmë edhe aq mirë punën, hë, si thua? 

- Ai tani është i lirë, - tha Evansi. U ngarkua mirë dhe me siguri 
do të ketë edhe pushkën me vete. Po sidoqoftë në zonën tonë është. Unë 
do ta kap. Di të ndjekësh gjurmët? 

- Jo. Jo mirë. Ti mundesh? 

- Në borë, po, - qeshi polici. 

- Nuk kemi nevojë të ndjekim gjurmët. Vetëm të mendojmë e të 
zbulojrnë se ku mund të ketë shkuar. 

- Nuk ma merr mendja t'ia ketë mbajtur nga jugu me gjithë atë 
peshë në kurriz. Do bëjë ndonjë copë rrugë e do të drejtohet për nga 
hekurudha. 

- Nuk mund të them se çfarë mungonte në depo, por nga 
kuzhina kishte marrë gjithçka. Ai është nisur për diku. Duhet të 

kontrollojmë të gjitha skutat ku shkonte, shokët e tij dhe gjithë sjelljen e 
praktikën e tij. Ti blloko rrugët që të çojnë në. Sharlëvua, në Petovski, 
në Shën Injac dhe në Shebojgan. Nga do të shkoje ti, po të ishe në vend 
të tij? 

- Do të shkoja larl në gadishullin e Sipërm. 

- Edhe unë. Ai ka qenë edhe herë të tjera atje. Që këtu deri në 
Shebojgan është një hapësirë e madhe, por ai e njeh shumë mirë. 

- Më mirë zbresim e takojmë Pakardin. Sikur do t'i bënim edhe 
atij një vizitë sot. 

- Çfarë do ta pengonte të dilte në Hekurudhën e Madhe, 
nëpërmjet Jordanit Lindor? 

- Asgjë. Por atje nuk është vendi i tij. Ai do të shkojë në ndonjë 
vend të cilin e njeh mirë. 

Kur hapën derën e gardhit për të ikur, Suzi doli te porta dhe i 

pyeti: 

- Mund të vij edhe unë me ju deri në magazinë? Më duhet të 
marr ca ushqime. 

- Nga të erdhi ndërmend se ne do shkojmë në magazinë? 

- Dje ju po bisedonit e thatë se do t'i bënit një vizitë zotit Pakard. 

- Si do t'i sjellësh ushqimet deri këtu, pastaj? 

- Mendoj se do të më ndihmojë dikush. Por mund t'i sjell edhe 
nëpërmjet liqenit. Sot është e shtunë. 

- Mirë, eja, - i tha polici vendor. 

- Të faleminderit, zoti Evans. 

Përpara se të hynin në magazinën qendrore në zyrën e postës, ku 
punonte zoti Pakard, Evansi dhe polici i ardhur nga shteti tjetër u ndalën 
të bisedonin. 

- Nuk mund të them asgjë të saktë për atë Suzin e mallkuar. 

- Sigurisht. 

- Pakardi është njeri i shkëlqyer. Nuk ka njeri më të mirë se ai 
në tërë këtë krahinë. Nuk mund të kesh asnjë dyshim për atë punën e 
troftave. Askush nuk arrin ta trembë dhe ne nuk kemi pse të hyjmë në 
konflikt me të. 

- Mendon se do të bashkëpunojë? 

- Jo, në qoftë se ti do të sillesh ashpër. 

- Shkojmë ta takojmë. 

Ndërkohë Suzi kishte hyrë në magazinë nga ana e prapme duke 
kaluar midis fuçive, nëpër kutitë e mëdha me mallra të ndryshme dhe 
nëpër raftet me ushqime të paketuara. Kaloi pa e parë askush derisa 
erdhi te zyra e postës. Dritarja ishte e hapur dhe ajo kërceu përmes saj 
drejt e në magazinë. Zoti Pakard ishte duke hapur me levë një fuçi të 
madhe metalike. Ai e pa dhe qeshi. 

- Zoti Xhon, - foli vajza me shpejtësi. Dy policë janë vënë në 
ndjekje të Nikut. Ai ia ka mbathur gjatë natës. Me të ka shkuar edhe 
motra e tij e vogël. Mamaja e tyre e di dhe çdo gjë është në rregull. Ajo 
nuk do të thotë asnjë fjalë. 

- Ju mori të gjitha ushqimet? 

- Shumicën. 

- Bëj një listë të të gjitha gjërave që u duhen dhe unë do t'i bëj 

gati. 

- Ata po vijnë. 

- Dil nga prapa dhe eja përsëri brencla nga dera e përparme. 

Suzi doli, i erdhi rrotull ndërtesës dhe ngjiti shkanët e portës 

madhe nga hyrja kryesore. Indianët që sollën shportat njihte, i njihte 
dhe dy indianët që po shikonin takërnet e peshkimit në stendën e parë të 
reklamës në të majtë. Dinte çfarë kishte në të gjitha paketat që 

ndodheshin në rafte dhe se kush i blinte ato. Ajo kishte punuar një verë 
si sekretare në magazinë dhe dintc mirë se çfarë kuptimi kishin letrat e 
shkruara me kod në raftet ku ishin këpucët dimërore dhe ato verore, 
çorapet e leshit, kapelet dhe pulovrat. E dinte se çfarë vlere kishin 
shportat që kishin sjellë indianët; dinte gjithashtu se në këtë periudhë 
ato nuk do të jepnin ndonjë fitim të madh. 

- Pse i sollët kaq vonë, zonja Tejbshou? - pyeti ajo. 

- Festë e madhe 4 Korriku, - qeshi indiania. 

- Si është Billi? - pyeti Suzi. 

- Nuk e di, Suzi. Nuk e kam parë qysh prej katër javësh. 

- Pse nuk i çon poshtë te hoteli dhe të përpiqesh t'i shesësh te 
pushuesit? 

- Mbase edhe shiten, - tha zonja Tejbshou. -1 çova një herë atje. 

- Duhet t'i çosh çdo ditë. 

- Rrugë e gjatë, - tha indiania. 

Ndërsa Suzi po fliste me njerëzit që njihte, dhe po bënte listën e 
ushclimeve, dy kishin shkuar në pjesën e prapme të magazinës ku ishte 
zoti Xhon. 

Zoti Xhon kishte sy blu ne gri, Rokë dhe mustaqe të errëta dhe 
dukej gjithmonë sikur ndodhej krejt rastësisht në një magazinë të tillë. 
Ai ishte larguar nga Miçigani Verior që kur ishte katërmbëdhjetë vjeç 
dhe dukej më shumë si ndonjë oficer paqësor, ose si ndonjë kumarxhi i 
ndershëm se sa si një shitës magazine. Në kohë të tij kishte pasur disa 
salla lojërash dhe klube, të cilat i kishte drejtuar mirë. Por kur ishte 
ndërprerë shfrytëzimi i pyllit dhe kishin ikur druvarët, ai kishte blerë një 
fermë bujqësore. Më pas, ai kishte blerë një magazinë. Ai kishte edhe 
hotelin. Por thoshte se nuk i pëlqente një hotel pa klub dhe pothuaj nuk 
shkonte kurrë atje. Hotelin e drejtonte zonja Pakard... Ajo ishte më 

këmbëngulëse sc sa zoti Pakard. Ai thoshte se nuk ia vlente të merreshe 
me njerëz, të cilët kishin para për t'i kaluar push i met ku t'ua donte 
qejfi, por që vinin e i shpenzonin ato në një hotcl pa klub dhe e kalonin 
kohën duke qëndruar ulur në karriget lëkundëse përpara hyrjes. Ai i 
quante këta pushues "gjallesa" të ndryshme dhe tallej me ta e me zonjën 
Pakard. Por ajo e dashuronte dhe nuk mërzitej kur ai e ngacmonte. 

- Mua nuk më bëhet vonë që ti i quan "gjallesa të ndryshme" 
klientët e mi, - i tha ajo një ditë. - Unë bëj punën time. Rëndësi për mua 
ka fakti që unë jam ende gruaja e vetme që ti prek me dorë. Hë, nuk 
është kështu? 

Asaj i pëlqente të merrej me pushuesit, sepse ata sillnin kulturë 
dhe zoti Xhon thoshte se asaj i pëlqente kultura, ashtu si një druvari i 
pëlqente pirlesi, duhani më i mirë për t'u përtypur. Në të vërtetë ai e 
respektonte dashurinë e saj për kulturën, sepse ajo e donte kulturën 
ashtu si ai donte një uiski të mirë. Ajo i thosbte shpesh: "Pakard, ti nuk 
e vret mendjen për kulturën dhe unë nuk të mërzis ty me të. Por mua ajo 
më bën të ndihem e kënaqur". 

Xhoni thoshte se ajo mund të merrte kulturë sa të donte, 
përderisa nuk do të shkonte në skëterrë, ashtu si ai nuk kishte për të 
shkuar kurrë në Shatakua ose në Kursin e Sel Betermentit. Ai thoshte se 
një festë popullore ose dita e Krishtlindjeve nuk ishin aspak të 
këndshme; në festa të tilla, të paktën ata që ishin vërtet të rritur, mund të 
kryenin rnarrëdhënie seksuale. Dhe askush nuk paguante në një festë 
popullore ose në të ringjalljes. Zonja Pakard, i thoshte ai Nik Adamsit, 
do të shqetësohej rreth shpëtimit të shpirtit të tij të pavdekshëm, në 
qoftë se do të shkonte në një festë të ringjalljes, ku do të fliste ndonjë si 
Xhipsi Srnith, ai evangjelisti i madh, por në fund të fundit do të 
zbulonte se ai, Pakardi, ishte Xhipsi Smith dhe kështu çdo gjë do të 
shkonte në rregull. Por, sidoqoftë, në Shatakua ishte diçka e veçantë. 

Kultura ishte ndoshta më e mirë se sa besimi, mendonte zoti Xhon. 
Shumë të tjerë çmendeshin për të, ndërsa ai e vlerësonte më shumë si 
një tekë. 

- Mbase duhen parë edhe gjëra të tilla, - i kishte thënë ai Nik 
Adamsit. - Duhet të jetë diçka si tek Holli Rollersët, diçka vetëm në 
mendje. Studioje ndonjëherë këtë çështje dhe më thuaj çfarë përfundimi 
do të nxjerrësh. 

Zoti Xhon e donte Nik Adamsin, sepse, siç thoshte ai, Niku 
kishte një "mëkat" origjinal. Niku nuk e kuptonte këtë gjë, por gjithsesi 
ishte krenar. 

- Ti do të bësh gjëra për të cilat do të pendohesh, djalosh, - i 
kishte thënë Nikut. Dhe kju është një nga gjërat më të mira që mund të 
bëhet. Por ti do të vendosësh gjithmonë vetë, nëse do të të vijë keq apo 
jo. Kryesorja është që ti do t'i bësh ato. 

- Unë nuk dua të bëj asgjë të keqe, - i kishte thënë Niku. 

- Edhe unë nuk dua që të bësh, - i kishte thënë zoti Xhon. Por ti 
je i gjallë dhe do t'i bësh. Vetëm mos gënje dhe mos vidh. Duhet të 
zgjedhësh një njeri të cilin nuk do ta gënjesh kurrë. 

- Unë të zgjedh ty, - i kishte thënë Niku. 

- Në rregull. Atëherë mos më gënje kurrë, për asgjë. Edhe unë 
nuk do të të gënjej. 

- Do të përpiqem, - i kishte thënë Niku. 

- Jo. Nuk është kjo fjala që duhet. Premtimi duhet të jetë i prerë. 

- Në rregull, - i kishte thënë Niku. - Nuk do të të gënjej kurrë. 

- Ç'bëhet me dashnoren tënde? 

- Dikush më tha se punon lart, në So. 

- Ajo është një vajzë e bukur dhe mua më ka pëlqyer gjithmonë, 
- i kishte thënë zoti Xhon. 

- Edhe mua, - i kishte thënë Niku. 

- Përpiqu të mos ndihesh keq për shkak të saj. 

- Nuk mundem, - i kishte thënë Niku. Megjithatë nuk është faji i 
saj. Ajo ashtu është bërë. Në qoftë se do ta takoja përsëri, më duket se 
do filloja sërish me të. 

- Ndoshta jo. 

- Ndoshta. Unë do të përpiqem që të mos filloj. 

Ndërsa ecte për të shkuar tek banaku, ku po prisnin dy burrat, 
zoti Xhon mendoi për çështjen e Nikut. Ai u hodhi një shikim, duke 
qëndruar vetë në këmbë dhe asnjëri nuk i pëlqeu. Polici i zonës, Evansi 
nuk i kishte parapëlqyer kurrë!. Dhe nuk kishte ndonjë respekt për të. E 
kuptoi në çast se polici i ardhur ishte i rrezikshëm. Ai nuk e kishte 
studiuar ende mirë, por pa që kishte sy shumë të sheshtë dhe buzë të 
shtrënguara, më të shtrënguara se sa buzët e një kutie duhani. Këto 
fytyra nuk i pëlqenin. Në kyçin e dorës së djathtë kishte një gjurmë 
plage. Ishte një shenjë afro pesëvjeçare. Ishte shumë e veçantë. Zoti 
Xhon i hodhi sërish një shikim të shpejtë shenjës dhe pastaj gungës që 
krijonte revolveri i varur nën kapotën e tij. 

- Atë demin e egër e vrave me atë topin që ke nën krah? - e pycti 
zoti Xhon policin c ardhur. 

- Jo, - tha ai. - Atë demin e vrava në rrugën e fshatit Vjoming 
me një Vinçester 40 - 70. 

- Qenke pushkatar i madh, kështu ë? - u tall zoti Xhon, duke 
ulur shikimin poshtë. Ke edhe këmbë kaq të mëdha. Të duhet gjithë ky 
top kur ndjek fëmijët? 

- Çfarë do të thuash me "fëmijët", - pyeti njeriu i ardhur. 

- Dua të them atë fëmijën të cilin po kërkon. 

- Ti the fëmijët, - tha polici. 

Zoti Xhon lëvizi nga vendi. Ishte e nevojshmc. 

- Çfarë arme mban Evansi kur ndjek një djalë, i cili ka rrahur dy 
herë të birin. Duhet të jesh i armatosur rëndë, Evans. Ai djalë mund të 
të rrahë edhe ty. 

- Pse nuk e gjen ti, që të mos merremi ne me atë punë? - tha 

Evansi. 

- Ti the "fëmijët", - tha polici i shtetit tjetër. Çfarë të shtyu ta 

thoshe? 

- Ngaqë të pashë ty ashtu si gjel të ngrehur, - tha zoti Xhon. - Të 
pashë ty, bastard dystaban. 

- Pse nuk vjen nga kjo anë, kur paske dëshirë të flasësh në këtë 
mënyrë? - tha polici i ardhur. 

- Po flet me përgjegjësin e postës së Shteteve të Bashkuara, - tha 
zoti Xhon. - Po flet pa dëshmitarë, përveç Evans fytyrëkrrutit. Mendoj 
se e di pse i thonë atij fytyrëkrrut. Ti mund ta gjesh sepse je zbulues, 
dedektiv. Tani zoti Xhon ndihej i lumtur. E kishte bërë sulmin dhe 
ndihej si në ato kohët e shkuara, kur nuk e siguronte jetesën me shitje 
mallrash ushqimore dhc strehim pushuesish, të cilët rrinin tërë ditën në 
karriget lëvizëse përpara hotclit. 

- Dëgjo dystaban, filloi sërish ai. - Tani të kujtoj shumë mirë. Ti, 
nuk më mban mend mua? 

Njeriu i ardhur nga shteti tjetër i hodhi një shikim të 
vëmendshëm, por përsëri nuk iu kujtua. 

- Më kujtohesh mirë në Çejetë, ditën kur u vra Tom Harni, - 
vazhdoi zoti Xhon. Ti ishe njëri nga ata që e futën atë në lojë me 
premtimin për të krijuar një shoqëri të përbashkët. Më kujton tani? Nuk 
e mban mend cili ishte pronari i sallës së lojërave në Medison Bou kur 

ti punoje për njerëzit qc i bënë kurthin Tomit? Prandaj përfundove në 
punën që kryen tani. Nuk paske fare kujtesë. 

- Kur je kthyer këtu? 

- Dy vjet pasi varën Tomin. 

- Gabova atëherë. 

- Të kujtohet tani që atë shenjën në kyçin e dorës ta kam bërë 
unë, kur po largoheshim nga Grejbulli? 

- Sigurisht. Dëgjo, Xhim. Unë duhet ta kap atë djalosh. 

- Emri im është Xhon, - tha zoti Xhon. - Ti duhet ta njohësh 
edhe këtë karakatinën tjetër. E quajnë Kurtface. Por ne zakonisht e 
thërrasim fytyrëkrrut. Unë sapo ia ndryshova emrin, thjesht për 
mirësjellje. 

- Zoti Xhon, - foli zoti Evans, - pse nuk tregohesh miqësor dhe 
bashkëpunues? 

- Unë sapo e ndryshova emrin tënd, apo jo? - tha zoti Xhon. - 
Çfarë lloj bashkëpunimi doni ju, çuna? 

Zoti Xhon mori një shishe nga një raft pranë tij dhe ia dha 
njeriut nga shteti tjetër. 

- Pi, Këmbash, i tha ai. Duket se e ke të nevojshme. 

Pinë të tre nga një gotë dhe zoti Xhon pyeti: 

- Përse i jeni vënë prapa këtij djali? 

- Ka thyer rregullat. Dhunë. 

- Çfarë dhune? 

- Ka vrarë një dre më dymbëdhjetë të rnuajit të shkuar. 

- Dy njerëz me armë prapa një djaloshi, vetëm sepse ka vrarë një 
dre më dymbëdhjetë të muajit të shkuar? - u çudit zoti Xhon. 

- Ka bërë edhe dhunime të tjera. 

- Por dreri është e vetmja provë që kemi? 

- Pak a shumë. 

- Cilat janë dhunimet e tjera? 

- Janë shumë. 

- Por për të cilat nuk keni prova. 

- Nuk e thashë këtë, - tha Evansi. Por për drerin kemi prova. 

- Dhe ishte data dymbëdhjetë? 

- Pikërisht. 

- Pse nuk pyet ti në vend që t'u përgjigjesh pyetjeve të tij? - i tha 
njeriu i ardhur partnerit. 

- Lëre rehat, këmbash, - tha zoti Xhon dhe qeshi i kënaqur. Më 
pëlqen të shoh se si punojnë mendjet e mëdha. 

- A e njeh mirë djaloshin? - pyeti njeriu i ardhur nga shteti i 
poshtëm. 

- Shumë mirë. 

- Ke bërë ndonjë punë me të? 

- Ai blen ndonjëherë mallra këtu. Paguan me lekë në dorë. 

- Ke ndonjë ide se ku mund të ketë shkuar? 

- Di se ka disa njerëz në Oklahoma. 

- Kur e ke parë për herë të fundit? - pyeti Evansi. 

- Eja, Evans, - tha njeriu i shtetit të poshtëm. Po humbasim 
kohën. Të faleminderit për pijen, Xhim. 

- Xho, - tha zoti Xhon. - Po ty, si të quajnë Këmbash? 

- Porter, Henri Porter. Këmbash se mos ke ndërmend të qëllosh 
djaloshin! 

- Do ta fus brenda. 

- Gjithmonë ke qenë një bastard kriminel. 

- Eja Evans, - tha njeriu i ardhur riga shteti tjetër. Po humbasim 
kohën kot këtu. 


43 



ERNEST HEMINGUEJ 


- Mbaj mend se të paralajmërova për çështjen e të qëlluarit, - i 
tha atij zoti Xhon. 

- Të dëgjova, - tha njeriu i shtetit të poshtëm. 

Dy burrat dolën, bënë gati karrocën dhe u nisën. Zoti Xhon i 
ndoqi me sy derisa u ngjitën lart në rrugë. Evansi ngiçte karrocën, 
ndërsa njeriu i shtetit tjetër. 

- Henri Porter, - tha me vete zoti Xhon. - I vetmi emër që më 
kujtohet për të është emri Këmbash. Ai kishte këmbë aq të mëdha sa për 
të nuk gjendeshin çizme dhe i bënte me porosi. Të gjithë e thërrisnin 
Këmbash. 

- Më vjen keq për këtë shportë, zonja Tejbshou, - i tha ai gruas 
që i ishte afruar... - Janë jashtë kohe tani dhe nuk do t'i marrin. Por po të 
tregosh pak durim shko te hoteli që t'i heqësh qafe. 

- Bleji ti dhe shiti te hoteli, - i propozoi zonja Tejbshou. 

- Jo. Po të shkosh ti do t'i blejnë më shumë, - tha zoti Xhon. - Ti 
je një grua shumë e bukur. 

- Kohë më parë, - tha indiania. 

- Suzi, dua të flas me ty, - thirri zoti Xhon. 

Shkuan bashkë në pjesën e prapme të magazinës. 

- Tani më trego, - i tha vajzës zoti Xhon. 

- T'i tregova pothuaj të gjitha, - tha ajo. - Ata erdhën për Nikun 
dhe pritën që të kthehej në shtëpi. Motra e vogël shkoi dhe i tha që ata 
po e prisnin. Kur i zuri gjumi nga pija, Niku mori ato që i duheshin dhe 
iku. Ka marrë ushqime pothuaj për dy javë, madje dhe pushkën. Edhe 
Vogëlushja ka shkuar bashkë me të. 

- Po ajo pse shkoi? 

- Nuk e di, zoti Xhon. Ma merr mendja që të kujdeset për të dhe 
që ai të mos bëjë ndonjë gjë të papritur. Ti e njeh atë. 

- Ti jeton afër me Evansët. Si mendon, a i di ai vendet ku shkon 

Niku? 

- Di shumë, por nuk jam e sigurt nëse i di të gjitha. 

- Ku mendon se kanë shkuar? 

- Nuk mund të them gjë. Niku di shumë vende. 

- Ai njeriu me Evansin nuk është i mirë. Në të vërtetë është 
shumë i keq. 

- Nuk duket shumë i zgjuar. 

- Eshtë më i zgjuar sesa duket. E trullosi ca pija. Por është i 
zgjuar dhe i keq. E kam njohur më parë. 

- Çfarë duhet të bëj unë? 

- Asgjë Suzi. Do të mendoj unë ndonjë gjë. 

- Tani të marr ushqimet, zoti Xhon. Më bëj llogarinë. 

- Si do t'i çosh në shtëpi? 

- Do të marr anijen te skela e Henrit, pastaj me varkën e vogël 
do çoj deri në vilë. Çfarë do t'i bëjnë Nikut, zoti Xhon? 

- Këtë po mendoj edhe unë. 

- Thoshin se do ta çonin në shkollën e riedukimit. 

- Do doja që të mos e kishte vrarë atë drerin. 

- Edhe ai nuk donte. Më tregoi se kishte lexuar një libër ku 
shkruhej se si mund të qëllohej një kafshë pa e vrarë. Kjo e kishte lënë 
pa mend dhe sa nuk po vdiste pa e provuar. Kështu qëlloi drerin dhe e 
theu qafën. I erdhi shumë keq. 

- Ma merr mendja. 

- Dhe duhet të ketë qenë Evansi ai që e gjeti drerin atje ku e 
kishte varur Niku. 

- Cili mund t'i ketë treguar Evansit? 

- Mendoj se i ka thënë i biri. Ai mund ta ketë parë Nikun kur 
vrau drerin. Ai është një djalë i keq, zoti Xhon. Eshtë i aftë për të 
gjurmuar. Mund të ndjekë me lehtësi këdo. Nuk është çudi që tani të 
jetë pikërisht këtu, në këtë dhomë. 

- Jo. Këtu brenda jo. Por ndoshta dëgjon jashtë. 

- Unë mendoj se ai do të jetë vënë në ndjekje të Nikut. 

- Folën për të në shtëpi? 

- Nuk e përmendën asnjëherë, - tha Suzi. 

- Evansi do ta ketë lënë në shtëpi për të punuar. Nuk kemi pse të 
shqetësohemi prej tij, derisa Evansi me atë tjetrin të arrijnë atje. 

- Do të shkoj me varkë në bregun tjetër dhe do t'u them fëmijëve 
tanë që të marrin vesh nëse Evansi ka marrë ndonjë njeri tjetër për të 
punuar. Po qe kështu, do të thotë se e ka lënë të birin të lirë. 

- Ata të dy janë të moshuar për të ndjekur një djalosh si Niku. 

- Por djali është i tmerrshëm, zoti Xhon. Dhe ai di shumë për 
Nikun, di edhe vendet ku mund të shkojë. Ai do ta zbulojë dhe do t'i 
çojë policët atje. 

- Eja shkojmë në postë, - tha zoti Xhon. 

- Atje brenda midis kutive postare, librave të regjistrimit, 
formularëve të telegrameve, pullave dhe objekteve të tjera të postës, 
Suzi e ndjeu veten të kënaqur, ndjeu ngrohtësinë e zyrës që dikur kishte 
qenë e veta. 

- Ku mendon se do të kenë shkuar, Suzi? - pyeti zoti Xhon. 

- Nuk rnund ta di me saktësi, por jo shumë larg, përderisa ka 
marrë edhe motrën me vete. Diku ku ndihen të sigurt, përndryshe nuk 
do ta merrte atë. Ata kishin dijeni edhe për troftat, zoti Xhon. 

- Nga ai djali, ë? 

- Ndoshta duhet të bëjmë diçka me atë djalin e Evansit. 

- Unë do ta vrisja atë, po të kisha gjë në dorë. Ndoshta 
Vogëlushja ka shkuar me Nikun pikërisht që ai të mos e vrasë atë. 

- Ti vetëm zbuloje që ta ndjekim. 

- Atë gjë do të bëj. Por ju duhet të mendoni diçka, zoti Xhon. 
Zonja Adams është plotësisht e drobitur. E ka zënë një dhimbje koke, si 
gjithmonë. Kjo është një letër e saj për zotin Adams. 

- Hidhe në kuti. Eshtë e sigurt. Këtu je në postën e Shteteve të 
Bashkuara. 

- Dje kur po flinin desha t'i vrisja ata të dy. 

- Jo, - i tha zoti Xhon. As mos e mendo, as mos e thuaj atë. 

- Ju nuk keni dashur të vrisni njeri ndonjëherë? 

- Po. Por është diçka e keqe dhe nuk zgjidh gjë. 

- Babai im ka vrarë një njeri. 

- Por nuk pati ndonjë dobi. 

- Nuk kishte rrugë tjetër. 

- Duhet të dish ta përballosh, - tha zoti Xhon. Tani duhet të 
shkosh. - Suzi. 

- Do vij të kaloj sonte në darkë ose nesër në mëngjes, tha Suzi. - 
Do doja të punoja ende këtu, zoti Xhon. 

- Edhe unë, Suzi. Por zonja Pakard nuk mendon kështu. 

- E di, tha Suzi. Kështu ngatërrohen punët. 

Niku dhe motra e tij ishin shtrirë në një krevat të bërë me drurë e 
gjethe. Ata e kishin ndërtuar së bashku në anë të pyllit të pishave, mbi 
pjerrësinë e kodrës, që zbriste në kënetë, përballë kodrave me ngjyrë blu 
të errët. 

- Në qoftë se nuk është shumë i rehatshëm, mund të shtrojmë ca 
barëra të tjera të buta, Vogëlushe. Por sot jemi të lodhur. Nesër do ta 
rregullojmë për bukuri. 

- Është i mrekullueshëm, - tha motra. Vetëm shtrihu dhe 
provoje. 

- Eshtë një fushim i shkëlqyer, - tha Niku. Dhe nuk dallohet fare 
nga larg. Do të ndezim edhe ndonjë zjarr të vogël. 

- A mund të duket zjarri nga kodrat përtej? 

- Mundet, tha Niku. - Zjarri natën duket që larg. Por ne do të 
vendosim një batanije përpara tij. Kështu nuk do të dallohet. 

- Niki, a nuk do të ishte bukur sikur të mos na ndiqte kush dhe 
sikur të kishim ardhur thjesht për qejf? 

- Mos fillo të mendosh kaq shpejt kështu, tha Niku. Ne sapo 
erdhëm. Po të ishte thjesht për qejf nuk do të kishim ardhur këtu. 

- Më fal Niki. Më vjen keq. 

- Nuk ka gjë, - tha Niku. - Dëgjo, Vogëlushe, unë po zbres 
poshtë të kap ca trofta për drekë. 

- Të vij edhe unë me ty? 

- Jo. Ti qëndro këtu dhe pusho pak. Kalove një ditë të lodhshme. 
Lexo pak ose shtrihu dhe qetësohu. 

- Në të përpjetat ishte më e vështirë. Por, sidoqoftë, ishte e 
lodhshme. A ia dola mirë unë? 

- Ta dole për mrekulli. Dhe je e mrekullueshme për të përgatitur 
fushim. Por tani shlodhu. 

- Do t'i vemë ndonjë emër këtij Fushimi? - Le ta quajmë 
Fushimi Numër Një, - tha Niku. 

Ai zbriti teposhtë kodrës nëpër rrëpirë, për të shkuar tek bregu i 
përroit, ndaloi dhe preu nje shufër shelgu një metër e gjysmë të gjatë 
dhe e pastroi nga degëzat. Pa me vëmendje ujin e pastër të përroit që 

rridhte me shpejtësi. Përroi ishte i ngushtë dhe i thellë, brigjet e tij deri 
në derdhjen në kënetë ishin mbuluar rne myshqe. Uji i pastër, që nga 
thellësia dukej në ngjyrë blu, rridhte me shpejtësi duke formuar dallzëza 
dhë shtëllungëza shkume mbi sipërfaqe. Niku nuk iu afrua shumë 
bregut sepse e dinte që masa e myshqeve nën këmbë do të lëkundej dhe 
peshqit do të trembeshin. 

Duhet të ketë qetësi të plotë këtu lart, mendoi. Është fundi i 

verës. 

Ai nxori një fije mëndafshi nga një kuti duhani, që e mbante në 
xhepin e majtë të këmishës dhc preu një copë sa gjatësia e shufrës së 
shelgut dhe e lidhi me të. Pastaj lidhi në fije një grep, të cilin e nxori 
gjithashtu nga kutia. Më pas provoi fortësinë e shufrës që do ta përdorte 
si kallam peshkimi dhe shtrirjen e fijes me grepin e lidhur në skajin e 
saj. E vendosi kallamin përtokë dhe shkoi disa hapa prapa, deri tek 
trungu i rrëzuar i një pishe, u përkul, e lëvizi pak nga vendi dhe mori ca 
krimba toke që u zbuluan poshtë tij. Krimbat nuk ishin shumë të 
mëdhenj, por ishin të kuq dhe të gjallë. I vendosi në një kuti teneqeje të 
rrumbullaktë, në të cilin dikur kishte mbajtur duhan "Kopenhagen". 
Hodhi pak dhë në kutinë ku futi krimbat dhe e çoi përsëri trungun në 
vendin ku ishte më parë. Ishte viti i tretë rresht që ai merrte karrem për 
peshqit në të njëjtin vend dhe trungun e linte dhe e gjente në të njëjtin 
pozicion. 

Askush nuk e di sa i thellë është ky gji përroi, mendoi ai. Ai çon 
shumë ujë të pastër në atë kënetë të keqe. Pa poshtë e lart gjirit, nga 
kodra në pyllin e pishave ku kishte ngritur fushimin. Pastaj eci në 
drejtim të vendit ku kishte lënë kallamin, ushqeu grepin me kujdes dhe 
pështyu mhi të duke i uruar vetes fat të mirë. Duke mbajtur kallamin me 

dorën e djathtë eci ngadalë dhe me shumë kujdes drejt bregut të përroit 
të ngushtë me ujë gurgullues. 

Përroi këtu ishte aq i ngushtë, sa shufra prej shelgu mund ta 
hidhte fijen në bregun tjetër. Kur iu afrua brcgut, Niku dëgjoi të plotë 
gurgullimën e ujit të rrëmbyeshëm. Ndali disa hapa, aq sa trupin e tij të 
mos e shihte asnjë gjallesë nga sipërfaqja e ujit, nxori dy plumbça nga 
kutia dhe i lidhi në fije, rreth 30 cm mbi grep, duke i shtrënguar fort me 
dhëmbë. 

Hodhi me kujdes në ujë grepin në të cilin kishte vendosur dy 
krimba, e lëvizi kallamin e shelgtë në mënyrë që fija dhe gjithçka ishte 
e lidhur në të të përshtateshin me lëvizjen e ujit të rrëmbyeshëm. Ai 
ndjeu fijen të tërhiqej dhe pastaj një goditje të fortë. Ngriti lart kallamin 
dhe ai gati sa nuk iu përthye më dysh. Ndjeu një lëvizje të egër poshtë 
ujit, ajo që kishte rënë në grep nuk donte të jepej. Por më në fund u 
dorëzua dhe nisi të ngjitej nëpër ujë bashkë me fijen. Edhe një lëvizje 
tjetër dëshpëruese dhe trofta doli nga sipërfaqja e ujit dhc nga forca 
tërheqëse fluturoi në ajër, u përplas në supin e Nikut dhe ra në tokë pas 
tij. Niku e pa që shkëlqente nën rrezet e diellit, ende duke u përplasur 
për tokë. Niku e mori në dorë. Ishte e fortë dhe e rëndë dhe lëshonte një 
aromë të mirë. Shpinën e kishte shumë të zezë, luspat shumë të 
shndritshme, ndërsa krahët shkëlqenin nga bardhësia. E bardhë anash, 
me një shirit të zi në kurriz dhe me ngjyrën e artë të perëndimit të diellit 
në bark, ishte e mrekullueshme. Niku e mbante në dorën e djathtë dhe e 
kundronte. 

Është shumë e madhe për tiganin tonë, mendoi. Por e zura dhe 
nuk mund ta hedh përsëri në ujë. E kam dëmtuar shumë dhe duhet ta 
vras. 

Ai e përplasi kokën e troftës fort në sëpatën e tij të gjahut dhe e 
mbështeti në trungun e një mështekne. 

- Ta marrë djalli, - tha. - Eshtë e përkryer për zonjën Pakard, për 
darkat që shtron ajo. Por është shumë e madhe për mua dhe 
Vogëlushen. 

Më mirë po shkoj lart, te ndonjë cektësirë e të përpiqem të gjej 
nja dy më të vogla, - mendoi ai. Dreqi ta marrë, a nuk dukej se ndiente 
diçka, kur e nxora unë nga uji. Njerëzit që nuk kanë nxjerrë kurrë trofta 
mund të thonë çfarë të duan, por ata nuk mund ta marrin me mend se 
çfarë ndjen në një rast të tillë. Më e vështirë është kur ato nuk duan të 
dorëzohen dhe pastaj çasti kur dalin mbi ujë dhe vijnë me fluturim drejt 
teje në ajër. 

Ky është një gji i çuditshëm, mendoi ai. Eshtë vërtet qesharake 
të kërkosh trofta të vogla. 

Ai e gjeti kallamin atje ku e kishte lënë. Grepi ishte 
shtrembëruar dhe ai e drejtoi. Mori peshkun e madh dhe u ngjit përgjatë 
rrjedhjes së sipërme të përroit. 

Është një cektësirë në atë zhavorrishten, pranë moçalishtes së 
sipërme, mendoi ai. Atje mund të gjej disa trofta të vogla. Vogëlushja 
ndoshta nuk do ta pëlqejë një troftë kaq të madhe. Kushedi çfarë po 
bëjnë ata trimat tani. Nuk ma merr mendja që ai i mallkuari, djali i 
Evansit, të dijë gjë rreth këtij vendi. Ai është një bir kurve. Megjithatë 
mua më duket se askush tjetër nuk peshkon këtu përveç indianëve. 
Duhet të kishe qenë indian, i tha ai vetes. Kjo do të të kishte shpëtuar 
nga një sërë telashesh. 

Ai vazhdoi të ecte drejt rrjedhjes së sipërme dhe arriti deri te 
vendi ku përroi hynte në rrjedhë të nëndheshme. Aty pranë një troftë 
kërceu mbi sipërfaqe duke ngritur një shkulmë të tërë uji në ajër. Ishte 
një troftë aq e madhe sa vështirë ta besoje që ishte rritur në përrua. 

- Kur qenke ngjitur këndej, - iu drejtua Niku troftës, e cila në 
çast u krodh në ujë dhe nisi të çante kundër rrymës. 

- Çfarë peshku! 

Në zhavorrishten e cekët ai kapi dy trofta të vogla. Edhe ato 
ishin peshq të bukur dhc të fortë. Ai i çau, u hoqi zorrët dhe i hodhi në 
lumë, i lau të tre dhe i mbështolli me kujdes në një letër rnbështjellëse 
që e nxori nga xhepi. 

Është një gjë e mirë që vajzat i pëlqejnë peshqit, mendoi ai. Do 
doja të kishirn mbledhur ca manaferra. Unë e di se ku mund t'i gjesh. 
Filloi të ngjitej të përpjetës për të shkuar në fushim. Dielli kishte filluar 
të ulej matanë kodrës dhe moti ishte mjaft i mirë. Hodhi një shikim tej 
mbi hapësirën e kënetës, pastaj lart në qiell. Në pjesën e qiellit që binte 
mbi vendin ku ishte krahu i zgjatur i liqenit pa të fluturonte një zgalem. 

Ai iu afrua fushimit me qetësi të madhe dhe e motra nuk e ndjeu 
fare. Ajo ishte shtrirë dhe po lexonte. Ai i foli me zë të ulët dhe të butë 
që të mos e trembte. 

- Çfarë po bën, ti majmunkë? 

-1 preva, - tha ajo. 

- Sii preve? 

- Me një palë gërshërë. Si të duken? 

- Si i preve pa i parë? 

-1 ngrita me dorë dhe i preva. Është shumë e thjeshtë. A dukem 
si djalë tani? 

- Si një djalë i egër nga Borneo. 

- Nuk mund t'i prisja si një djalë shkolle për fundjavë. Duken 
shumë keq? 

- Jo. 

- Eshtë shumë e bukur. Tani unë jam motra jote, por jam 
njëkohësisht edhe djalë. Si mendon, do të më kthejë në djalë kjo? 

- Jo. 

- Do doja të më kthente. 

- Ti je e çmendur fare, Vogëlushe. 

- Ndoshta edhe jam. Dukem si ndonjë djalë budalla? 

- Pak. 

- Ti mund të m'i rregullosh pak. M'i pre duke përdorur krëhërin. 

- Do t'i rregulloj pak, por jo tani. A je i uritur, vëlla budalla? 

- Nuk mund të jem vëlla jobudalla? 

- Nuk dua të të mendoj si një vëlla. 

- Tani duhet, Niki. Nuk e shikon? Ishte diçka që duhej ta bënim. 
Duhej të të kisha pyetur, por parapëlqeva të të befasoja. 

- Më pëlqen, - tha Niku. Në djall të gjitha. Më pëlqen shumë. 

- Të faleminderit shumë, Niki. U shtriva dhe u përpoqa të 
qetësohesha e të shlodhesha pak. Por gjithçka që mendoja ishte se si të 
bëja diçka për ty. Mendoja të të gjeja një kuti nga ato që mbajnë 
duhanin për të përtypur e ta mbushja plot me pika nokauti. 

- Nga do ta merrje? 

Niku tashmë ishte ulur, ndërsa e motra i ishte ulur mbi gju dhe 
fërkonte kokën e saj të qethur në faqen e tij. 

- Do t'i merrja ato nga Mbretëresha e Prostitutave, - tha ajo. A e 
di emrin e sallonit? 

- Jo. 

- Qendra Tregtare dhe Hani i Artë Mbretëror "Dhjetë 
Dollarëshi". 

- Ç'ke dashur ti atje? 

- Isha ndihmësja e një prostitute. 

- Çfarë bën një ndihmëse prostitute? 

- Oh, ajo shoqëron karrocën e prostitutës kur ajo udhëton, hap 
derën e karrocës dhc e çon pastaj atë në dhomën e saj. Është si të 
shoqërosh një zonjë në pritje, mendoj unë. 

- Dhe çfarë i thotë ajo prostitutës? 

- I thotë çdo gjë që i vjen në mendje, në qoftë se janë mendime 
të hijshme. 

- Si çfarë, për shembull, vëlla? 

- Ja, për shembull. Mirë zonjë, duhet të jetë diçka tepër e 
lodhshme të rrish mbyllur si zogu në kafaz në një ditë të tillë të nxehtë. 

- Dhe çfarë duhet të thotë prostituta për këtë? 

- Ajo thotë. - Po vërtet, sigurisht që është, e dashura ime. - 
Sepse, e di, prostituta, ndihmëse e së cilës isha unë, është me origjinë 
jofisnike. 

- Po ti çfarë origjine ke? 

- Unë jam motra ose vëllai i një shkrimtari jonormal dhe jam 
rritur me pekule. Kjo më bënte shumë të dashur për prostitutën kryesore 
dhe për rrethin e saj. 

- A i more pikat e nokautit? 

- Natyrisht, - tha ajo. E dashur, merri këto pika të 
mrekullueshme, - tha ajo. - Faleminderit, - i thashë. 

- Bëji të fala vëllait tënd jonormal dhe i thuaj të kalojë 
ndonjëherë nga Qendra Tregtare që ndodhet në Shebojgan. 

- Mjaft me këto fjalë të lëpira. 

- Kështu flasin në Qendrën Tregtare, - tha Vogëlushja. 

- Unë do të përgatis darkën. Ti nuk je e uritur? 

- Do ta përgatis unë darkën. 

- Jo, - tha Niku. - Ti vazhdo të përralisësh. 

- Nuk mendon se do të kalojmë mirë, Niki? 

- Ne po ia kalojmë mirë gysh tani. 

- Dëshiron të të tregoj për gjërat e tjera që unë bëra për ty? 

- E ke fjalën për periudhën përpara se të vendosje të bëje diçka 
praktike dhe të prisje flokët? 

- Kjo ishte mjaft praktike. Prit deri sa ta dëgjosh. Mund të të 
puth ndërsa do të përgatisësh darkën? 

- Prit pak dhe do të të them. Çfarë ishte ajo që deshe të bëje? 

- Mendoj se u prisha moralisht mbrëma kur vodha uiskin. A 
mendon se mund të prishesh moralisht nga një gjë e tillë? 

- Jo. Sidoqoftë shishja ishte e hapur. 

- Po. Por unë mora shishen gjysmë kilshe bosh dhe shishen një 
kilshe me uiski dhe nga ajo mbusha plot shishen gjysmë kilshe, pak u 
derdh në pëllëmbën time dhe unë e lëpiva. Mendoj se ndoshta kjo më ka 
shkatërruar moralisht. 

- Si të shijoi? 

- Shumë e fortë dhe e veçantë, dhe shumë turbulluese. 

- Kjo nuk të shkatërron moralisht. 

- Mirë, gëzohem shumë sepse në qoftë se unë do të 
shkatërrohcsha moralisht, si do të ndikoja mbi ty? 

- Nuk e di, - tha Niku. - Çfarë ishte ajo që do të bëje? 

Ai kishte ndezur zjarrin dhe kishte vënë tiganin mbi të. Në tigan 
kishte vënë disa copa të prera proshute. Motra e shikonte me duar të 
kryqëzuara sipër gjunjëve. Ai pastaj e pa që ajo hoqi duart dhe shtriu 
këmbët për të qëndruar si djalë. 

- Dua të mësoj t'i mbaj duart drejt, - tha ajo. 

- Mos i mbaj aq pranë kokës. 

- E di do të ishte më e lehtë në qoftë se do të kisha pranë ndonjë 
djalë të moshës time që ta imitoja. 

- Më ke mua. 

- Do të ishte e natyrshme, si thua? Nuk do të qeshësh? 

- Ndoshta. - Yja! Shpresoj të mos ribëhem vajzë ndërsa do të 
jemi në udhëtim. 

- Mos u shqetëso. 

- Ne kemi shpatulla dhe këmbë të njëllojta. 

- Çfarë ishte ajo "gjëja tjetër" që doje të bëje? 

Niku tani po gatuante troftat. Proshuta ishte skuqur mirë dhe 
kishte marrë ngjyrë kafe. Ai kishte vendosur copat e proshutës mbi një 
copë dru të pastruar nga drurët që përdorte për zjarr. Ata ndienin erën e 
troftave që po skuqeshin në yndyrën e proshutës. Niku i lëvizi pak, 
pastaj i ktheu dhe përsëri i lëvizi. Po errësohej dhe ai vendosi një 
batanije përpara zjarrit që të mos dallohej. 

- Çfarë do të bëje? - pyeti ai përsëri. Vogëlushja u përkul 
përpara dhe pështyti në drejtim të zjarrit. 

- Si të duket kjo? 

- Harrove që është tigani. 

- Oh, shumë keq. Dëgjo, këtë e mësova në Bibël. Unë duhej të 
kisha marrë tre thumba, nga një për sccilin dhe t'ua kisha futur në tru, 
atyre të dyve dhe atij djalit, ndërsa flinin. 

- Me se do t'ua ngulje? 

- Me një çekiç pa zhurmë. 

- Si do t'ia hiqje zhurmën çekiçit? 

- Do t'ia hiqja. 

- Por vendosja e një gozhde është një veprim i ashpër. 

- Mirë, por ajo vajza në Bibël e bëri. Përderisa unë shikoj njerëz 
të armatosur që flenë dhe vij rrotull midis tyre në mesnatë, përderisa u 
vjedh uiskin, përse të mos shkoj deri në fund? 

- Nuk ka çekiç pa zhurmë në Bibël. 

- Ndoshta i ngatërroj me rremat pa zhurmë. 

- Ndoshta. Por ne nuk duhet të vrasim asnjë njeri. Për këtë erdhe 
edhe ti me mua. 

- E di. Por krimi vjen lehtë për ty dhe për mua, Niki. Ne jemi 
ndryshe nga të tjerët. Pastaj unë mendova se në qoftë se shkatërrohem 
moralisht do të isha më e dobishme për ty. 

- Ti je e çmendur, Vogëlushe, i tha Niku. Dëgjo, ta nxjerr 
gjumin çaji? 

- Nuk e di. Nuk kam pirë kurrë në mbrëmje. 

- Do të ta bëj të dobët dhe do të hedh qumësht në të. 

- Në qoftë se jemi ngushtë, nuk e dua, Niki. 

- Qumështi do t'i japë një shije më të mirë. 

- Filluan të hanin. Niku kishte prerë nga dy rriska bukë për 
secilin dhe një fetë e kishte ngjyer në yndyrën e proshutës, në tigan. 
Hëngrën rriskat e bukës dhe troftat që ishin gatuar mirë dhe ishin bërë 
shumë të shijshme. Hodhën skeletet e troftave në zjarr dhe hëngrën 
proshutën të cilën e kishin bërë sanduiç me dy copat e bukës. 
Vogëlushja piu çajin e dobët me qumësht të kondensuar, ndërsa Niku 
futi dy copa të vogla druri, si tapa, në vrimat që kishte hapur në kuti për 
të nxjerrë qumështin. 

- Hëngre mirë? 

- Shumë. Trofta ishte e mrekullueshme, edhe proshuta, 
gjithashtu. A nuk ishim me fat që kishim bukë thekre? 

- Ha një mollë, - i tha ai. - Ndoshta do të kemi ndonjë gjë të mirë 
nesër, Vogëlushe. Apo ndoshta duhej të kisha përgatitur një darkë më të 
bollshme? 

- Jo. Ishte e mjaftueshme. 

- Je e sigurtë që nuk je e uritur? 

- Jo. U ngopa. Por do të ha pak çokollatë, në qoftë se do të hash 

edhe ti. 

- Ku e more? 

- Nga kursimet e mia. 

- Ku? 

- Nga kursimet e mia. Nga vendi ku vë çdo gjë kur kursej. 

- Oh, po. 

- Kjo është shumë e freskët. Kurse kjo është nga ajo e vjetra që 
ishte në kuzhinë. Do të fillojmë nga kjo dhe do të ruajmë tjetrën për 
ndonjë rast të veçantë. Shiko çanta ku mbaj kursimet e mia ka një 
lidhëse si të qeskave të duhanit. Mund ta përdorim për të mbajtur gjërat 
me vlerë. Si thua, Niki, do të dalim në Perëndim me këtë udhëtim? 

- Nuk e kam menduar ende. 

- Unë do të doja që ta mbushja çantën time të kursimit plot me 
gjëra me vlerë. 

Niku pastroi tiganin dhe e vendosi në kutinë e vet. Një batanije 
ishte hedhur në krevatin prej drush e gjethesh. Ai shtriu edhe tjetrën 
mbi të duke e lënë hapur nga ana e Vogëlushes që ajo të mbulohej me 
të. Pastroi dy kutitë prej teneqeje në të cilat kishte hedhur çajin dhe 
shkoi e i mhushi ato me ujë të ftohtë te burimi. Kur u kthye, e gjeti 
motrën në gjumë, me kokën mbi një jastëk të cilin e kishte bërë me 
xhinset që i kishte mbështjellë me këpucët e veta. Ai e puthi, por ajo 
nuk u zgjua. Ai veshi pallton e vjetër dhe kërkoi shishen e uiskit në 
çantën e madhe. 

E hapi dhe i mori erë, kishte një aromë shumë të mirë. Mbushi 
përgjysmë me ujë një filxhan dhe hodhi ca uiski në të. Pastaj u ul dhe e 
thithi atë shumë ngadalë, duke e mbajtur nën gjuhë përpara se ta 
gëlltiste. 

Hodhi një shikim te copat e qymyrit që digjeshin ende në zjarrin 
e shndritshëm, shijoi sërish uiskin me ujë të ftohtë dhe shikoi përsëri 
zjarrin e menduar. Piu tërë uiskin që kishte mbetur në filxhan, piu edhe 
pak ujë të ftohtë dhe u shtri për të fjetur. Pushkën e kishte nga krahu i 
majtë. Kokën e vuri mbi jastëkun e fortë të sajuar nga pantallonat e 
mbështjella pas këpucëve, tërhoqi cepin e batanijes, u mbulua, tha lutjet 
dhe e zuri gjumi. Natën vonë ndjeu që ishte ftohtë dhe i hodhi pallton e 
tij motrës dhe e afroi kurrizin më afër saj. Ajri ishte i ftohtë dhe të priste 
gjatë frymëmarrjes. Ai nuk e kishte kuptuar se sa i lodhur ishte derisa u 
zgjua nga i ftohti. Tani ndjente ngrohtësinë e trupit të motrës dhc ishte 
më rehat. Duhet të tregoj kujdes për të, mendoi, ta bëj të ndihet e lumtur 
dhe ta nxjerr shëndoshë e mirë prej këndej. Duke dëgjuar frymëmarrjen 
e saj në natën e qetë e zuri gjumi përsëri. 

Kur i doli gjumi ishte zbardhur, aq sa ai mundi të shikonte 
konturet e kodrave matanë kënetës. Qëndroi qetësisht dhe shtriu pak 
gjyrntyrët për të sjellë trupin në formë. Pastaj u ngrit, veshi pantallonat 
ngjyrë jeshile dhe këpucët. Shikoi të motrën që flinte, jaka e palltos së 
tij i kishte kaluar nën mjekër, mollëzat e faqes i ishin skuqur nga i 
ftohti, flokët e prerë i kishin zbuluar formën e bukur të kokës dhe i 
kishin nxjerrë më në pah hundën e drejtë dhe veshët që i rrinin mirë pas 
kokës. Do donte ta vizatonte fytyrën e saj pikërisht në atë çast kur 
qerpikët i kishin rënë bukur mbi sy. 

- Duket si një kafshëz e vogël, mendoi ai. Si duket koka e saj? 
Duket si koka e dikujt që i kanë prerë flokët me një goditje sëpate mbi 
një trung druri. 

Ai e donte motrën dhe ajo e donte atë shumë. Nuk ka arsye ta 
zgjoj, mendoi. Përderisa unë ndihem kaq i lodhur, ajo duhet të ndihet 
edhe më shumë. Këtu nuk kemi ç'të bëjmë tjetër përveç kësaj që po 

bëjmë, të qëndrojmë larg derisa gjendja të qetësohet dhe deri sa ai polici 
i ardhur të qërohet. Vctërn se unë duhct ta ushqej atë mirë. Është turp që 
unë nuk kam bërë diçka vërtetë të mirë. 

Kemi marrë shumë gjëra, sidoqoftë, mendoi. Pakoja ishte shumë 
e rëndë. Por ato që do të na duheshin sot ishin luleshtrydhet. Mund të 
kishim marrë cdhe kërpudha. Duhet të bëjmë pak kujdes me proshutën, 
por nuk do të hamë sikur jemi fare. ngushtë. Dje ndoshta e ushqeva 
shumë pak. Ajo është mësuar të pijë shumë qumësht dhe të hajë shumë 
gjëra të ëmbla. Por mos u shqetëso. Do të ushqehemi më mirë. Është një 
gjë e mirë që asaj i pëlqejnë troftat. Ato mbrëmë ishin vërtet të mira. 
Mos e vra mendjen tani. Ajo do të hajë shumë mirë. Por ti, Nik, ti, mor 
djalosh nuk e ushqeve mirë atë dje. Më mirë lëre të flejë se sa ta zgjosh. 
Ke shumë punë të tjera për të bërë. 

Ai filloi të nxirrte me shumë kujdes disa gjëra nga çanta, motra 
buzëqeshi në gjumë. Lëkura e mollëzave të faqeve iu tërhoq, duke i 
zbuluar ngjyrën që kishte përpara se të nxihej nga dielli. Ajo nuk u 
zgjua dhe ai shkoi të ndizte zjarrin e të përgatiste mëngjesin. Kishte 
shumë dru të prera, dhe ai bëri në çast një zjarr të vogël. Përpara se të 
përgatiste mëngjesin, bëri pak çaj. Piu çajin dhe hëngri tri kokrra kajsi 
të thara dhe u përpoq të lexonte "Lorna Dunin". - E kishte lexuar shumë 
herë dhe nuk ishte më interesant për të. 

Pasi kishin përgatitur fushimin, ai kishte vendosur disa 
kumbulla të thata për t'u zbutur në një kovë të vogël metalike. E mori 
kovën dhe e vuri në zjarr. Mori nga çanta një pako me miell, një 
tenxhere të vogël të emaluar dhe një lugë metalike që të përziente 
miellin me ujë për të bërë brumë. 

Përzjeu brumin me rrahës dhe vuri tiganin në zjarr, e vajisi mirë 
dhe pas pak tigani nisi të cicërinte. Ai hodhi përsëri vaj, pastaj hodhi me 
kujdes brumin. Ai vëzhgonte se si ngrihej dhe merrte formë brumi, 

ndërsa ai e shtypte ngadalë anëve, derisa ai mori ngjyrën e zakonshme 
të kekut. 

- Mirëmëngjes, - i tha e motra. - Mos u zgjova vonë? 

- Jo, djallushe. Ajo u ngrit me këmishën e lëshuar këmbëve të 
saj të nxira. 

- Ke bërë gati çdo gjë ? 

- Jo. Sapo përgatita kekun. 

- A nuk ka një erë shumë të këndshme? Do të shkoj te burimi të 
lahem dhe do të vij të të ndihmoj. 

- Mos u laj mbi burim. 

- Unë nuk jam njeri i bardhë. Di si të lahem. Ku është sapuni? - 

pyeti 

- Eshtë pranë burimit. Sill edhe gjalpin kur të vish. Është në 

burim. 

- Vij shpejt, - tha ajo. 

Ajo u kthye dhe solli ndonjë çerek kile gjalp që Niku e kishte 
lënë në ujin e burimit për të qëndruar i freskët dhe për të mos shkrirë. 

Hëngrën kekun me gjalp dhe me shurup. Ishin të dy shumë të 
uritur dhe copat e kekut me gjalpin që rrëshqiste mbi to drejt e në pjatat 
me shurup, ishin shumë të shijshme. Hëngrën edhe kumbullat direkt nga 
kova metalike dhe pastaj pinë lëngun. Në fund pinë edhe çaj. 

- Kumbullat ishin si një mbyllje festive. Si fjete, Niki? 

- Mirë. 

- Të faleminderit që më hodhe pallton. A nuk ishte një natë e 
mrekullueshme? 

- Po. A fjete gjithë natën? 

- Jam ende e përgjumur. Niki, a mund të qëndrojmë këtu 
përgjithmonë? 

- Nuk mendoj kështu. Ti duhet të rritesh dhe të martohesh. 

- Unë dua të martohem me ty. Dua të jem gruaja jote e ligjshme. 
Kam lexuar për këtë në gazetë. 

- Atje ku lexove për Ligjct e Pashkruara? 

- Po. Dua të jem gruaja jote sipas Ligjeve të Pashkruara. Nuk 
mundem Niki? 

- Jo. 

- Po, mundem. Unë do të të befasoj. Gjithçka që duhet është të 
jetojmë për njëfarë kohe si burrë e grua. Eshtë si të jetosh në një fermë. 

- Unë nuk të lejoj të flasësh kështu. 

- Nuk ke nga t'ia mbash. Ky është Ligji i Pashkruar. Unë e kam 
menduar shumë herë. Do të përgatis edhe kartëvizat. Zonja Nik Adams, 
Kros Villejxh, Miçigan - grua e ligjshme. Do t’ua jap disa njerëzve çdo 
vit derisa të mbarojë koha. 

- Unë mendoj se kjo do të bëjë ndonjë punë. 

- Unë kam gati një skemë tjetër. Unë do të bëj ca fëmijë, 
ndërkohë që jam ende e vogël. Pastaj ti do të martohesh me mua sipas 
Ligjit të Pashkruar. 

- Ligji i Pashkruar nuk thotë kështu. 

- Unë do ta përziej. 

- Sidoqoftë, askush nuk beson që ai të funksionojë. 

- Duhet, - tha ajo. - Mendon zoti Thou për të. 

- Zoti Thou mund të jetë gabim. 

- Pse, Niki? Zoti Thou e shpiku praktikisht Ligjin e Pashkruar. 

- Mua më duket se e shpiku juristi i tij. 

- Epo mirë, zoti Thou e vuri në jetë atë. 

- Mua nuk më pëlqen zoti Thou, - tha Nik Adamsi. 

- Ke të drejtë. Ka diçka tek ai që edhe unë nuk e pëlqej. Por ai i 
bën gazetat më interesante për t'i lexuar. Nuk është kështu? 

- Ai u jep njerëzve diçka të re për të urryer. 

- Njerëzit urrejnë edhe zotin Stenford Uajt, gjithashtu. 

- Unë mcndoj se ata janë xhelozë për të dy. 

- Unë besoj se është e vërtetë, Niki. Pikërisht ashtu si janë 
xhelozë për ne. 

- Mendon se dikush është xheloz për ne? 

- Jo pikërisht tani, ndoshta. Mamaja do të mendojë se ne jemi 
arratisur nga drejtësia dhe jemi zhytur në mëkate. Sikur ta dinte që unë 
mora uiskin. 

- E provova mbrëmë ishte shumë i mirë. 

- Oh, gëzohem shumë. Ishte hera e parë që vodha uiski. A nuk 
është mrekulli që është i mirë? Sapo i pashë e kuptova që ata njerëz nuk 
ishin të mirë. 

- Edhe unë kam menduar shumë për ta. Më mirë të mos flasim 
më për ta. Mirë. Çfarë do të bësh sot? 

- Ty çfarë do të të pëlqente të bëja? 

- Do doja të shkoja te zoti Xhon dhe të merrja çdo gjë që na 

duhet. 

- Nuk mund ta bëjmë këtë. 

- E di. Atëherë çfarë ke menduar të bësh? 

- Duhet të mbledhim luleshtrydhe. Duhet të kapim edhe disa 
thëllëza. Trofta do të kemi sa të duam. Por unë nuk dua që ti të 
mërzitesh prej tyre. 

- Ti je mërzitur ndonjëherë prej troftave? 

- Jo. Por thonë se njerëzit mërziten prej tyre. 

- Unë nuk do të mërzitem, - tha Vogëlushja. - Mund të mërzitesh 
nga mlyshi por kurrë nga trofta. Unë e di, Niki. Eshtë e vërtetë. 

- As nga mlyshi nuk mërzitesh, - tha Niku. - Vetëm nga 
Ballëgjeri. Po ti, mor djalë, do të mërzitesh prej tyre. 

- Mua nuk më pëlqejnë halat si gjilpëra, - tha motra. - Është një 
peshk që të vel. 

- Do të bëjmë një pastrim këtu rrotull, unë do të gjej një vend të 
fshehtë për të vendosur sendet, do të dalim të mbledhim luleshtrydhe 
dhe do të kapim ca zogj. 

- Unë do të marr dy kova dhe dy qeska, - tha motra. 

- Kujtohu që të shkosh në banjë, Vogëlushe, - tha Niku. 

- Natyrisht. 

- Kjo është e rëndësishme. 

- Mos harro edhe ti. 

- Patjetër. 

Niku shkoi në pyll dhe nxori pushkën e gjatë 22-she dhe pakot 
me fishekë, të cilat i kishte fshehur në rrëzë të një pishe të madhe, 
poshtë shtresës së trashë me hala. Preu me thikë disa degë dhe hala, dhe 
hapi një vend sa më lart që mundi në barkun e pishës. Vështroi një herë 
me vëmendje pozicionin e saj dhe u nis poshtë kodrës për në fushim. 
Ishte një mëngjes i mrekullueshëm. Qielli ishte blu, i pastër dhe pa 
asnjë re. Niku ishte i lumtur me motrën e tij dhe mendoi se, pavarësisht 
se si kishin rrjedhur punët, ata do t'ia kalonin mirë këtu. Ai kishte 
mësuar se nieriu ka vetëm një kohë dhe ajo është koha që jeton. E 
sotmja është e sotme deri në darkë, por edhe e nesërmja do të bëhet e 
sotme. Këtë gjë e kishte mësuar prej kohësh. 

Sot ishte një ditë e bukur dhe ai ndihej i lumtur tek zbriste për në 
kamp me pushkën hedhur krahëve, pavarësisht se shqetësimi që kishte 
ishte si një grep peshkimi i ngecur në xhep që e gërvishte vazhdimisht. 
Pakon e kishin lënë në shtrat. Tani herët në mëngjes mund të ishte 
problem me arinjtë sepse pikërisht kur hapej drita ata nisnin e kërkonin 

ushqim përreth kënetës. Por Niku e kishte vendosur uiskin diku prapa 
burimit. Vogëlushja nuk kishte ardhur ende. Niku u ul mbi një degë të 
trashë të pemës së rrëzuar nga e cila kishin prerë dru për zjarr dhe 
kontrolloi pushkën. Do të shkonin për thëllëza, kështu që ai uli tytën e 
armës dhe futi fishekët e gjatë. Ata bënin pak zhurmë dhe nuk e 
copëtonin mishin e gjahut. 

Ai ishte gati dhe donte të nisej. Por ku është kjo vajzë, mendoi i 
shqetësuar. Pastaj i tha vetes të mos shqetësohej sepse vetë i kishte 
thënë që të kryente çdo gjë. Mos u bë nervoz, i tha vetes. Por ai ishte 
nervoz dhe po zemërohej me veten. 

- Ja ku jam, - dëgjoi të motrën. - Më vjen keq që u vonova. Më 
duket se shkova shumë larg. 

- Je e mrekullueshme, - i tha Niku. -1 ke marrë kovat? 

- Yha, edhe kovat i kam marrë. 

- Ata u nisën teposhtë kodrës për tek mënga e lumit. Niku 
shikonte me kujdes përgjatë rrjedhës së përroit dhe nëpër faqen e 
kodrës. Motra e shikonte Nikun. Ajo kishte futur kovat në njërën nga 
qeskat dhe i mbante hedhur pas bashkë me qesken tjetër. 

- Nuk do të marrësh kallam, Niki? 

- Jo. Në qoftë se do të peshkojmë po pres një shufër. 

Ai ecte përpara të motrës, duke mbajtur pushkën në njërën dorë. 
Nuk ishin larg nga bregu i përroit. Tashmë kishte nisur praktikën e 
zakonshme të gjahut. 

- Është një mëngë e çuditshme, - tha e rnotra. 

- Është përroi më i madh që kam parë, - tha Niku. 

- Është i thellë dhe i rrëpirtë për një përrua. 

- Ka shumë burime. Buron rrëzë brigjeve, buron edhe poshtë, - 
tha Niku. Uji është jashtëzakonisht i ftohtë, provoje Vogëlushe. 

- Uaa, të than dorën. 

- Dielli e ngroh pak, - tha Niku. Por nuk ndikon shumë. Do të 
gjuajmë përpara bregut. Ja ku është një gëmushë luleshtrydhe, atje 
poshtë. 

Ata vazhduan teposhtë përgjatë mëngës. Niku po studiontc 
brigjet. Ai pa një gjurni.ë shgarthi dhe ia tregoi motrës. Panë zogj që 
gjuanin insekte dhe që nuk trembeshin kur djali dhe vajza kalonin pranë 
tyre. Panë kanarina që fluturonin dhe ecnin me elegancë midis 
shkurreve me krahët e tyre magjikë ngjyrë ari. 

- Janë zogjtë më të bukur, Niki, - tha Vogëlushja. - Nuk mund të 
ketë zogj më të bukur se këta. 

- Të ngjajnë ty, - i tha Niki. 

- Jo, Niku. Mos u tall. Kanarinat e pyllit më bëjnë kaq të lumtur 
dhe krenare sa më vjen të qaj. 

Fluturojnë, ulen dhe ecin kaq krenare, të sjellshëm dhe 
miqësorë, - tha Niku. 

Ata kishin vazhduar të ecnin dhe papritur Niku kishte ngritur 
armën e kishte gjuajtur përpara se motra e tij të merrte vesh se çfarë 
kishte parë ai. Një çast pas zhurmës së pushkës, ajo dëgjoi përpëlitjet 
dhe përplasjet e krahëve të një zogu që kishte rënë në tokë pranë tyre. 
Ajo pa Nikun që mbushi armën dhe qëlloi dy herë të tjera dhe secilën 
herë ajo pa zogjtë që binin e përpëliteshin në tokë. Pastaj u dëgjua 
përplasja masive e krahëve të një tufe zogjsh që u ngrit nga shelgjishtja 
dhe u larguan. Një zog i shkëputur nga tufa, pas një fluturimi të shkurtër 
qëndroi mbi shelg, uli kokën poshtë dhe shikoi atje ku zogjtë e tjerë, të 
rrëzuar përtokë ende përplasnin krahët. Krifa e pendëve mbi qafë i 
kishte rrëshqitur nga njëra anë. Zogu ishte i bukur dhe ashtu me kokën e 
ulur poshtë dukej si një qenie krejt naive. Ndërkohë që Niku ngriti 
pushkën të qëllonte, motra përshpëriti. 

- Jo, Niki. Të lutem, jo. Kemi plot. 

- Në rregull, - tha Niku. - Nuk e do atë? 

- Jo, Niki. jo. 

Niku vazhdoi përpara nëpër shelgjishte, mori tre zogjtë, i 
përplasi kokat e tyre në tytën e armës që të jepnin frymën e fundit dhe i 
vendosi në degët e një peme. Motra e tij shkoi atje, i preku dhe ndjeu 
ngrohtësinë e trupit të tyre ende të paftohur, pa pendët e bukura dhe 
ndjeu keqardhje. 

- Prit deri sa t'i hamë, - tha Niku. Ai ishte shumë i lumtur. 

- Tani më vjen keq për ta, - tha motra, - ata po i gëzoheshin këtij 
mëngjesi ashtu si ne. 

Ajo u hodhi dhe një shikim tjetër thëllëzave në pemë. Nuk duket 
pak si budallaqe ajo, thëllëza që ka qëndruar lart në pemë e po na 
shikon? 

- Këtë stinë indianët e quajnë "stina plot pula". Pasi gjuhen, ato 
duken të zgjuara. Ato në të vërtetë nuk janë zogj ose pula budallaqe. Por 
as të zgjuara nuk janë. Ato janë thjesht thëllëza shelgjishteje. 

- Unë shpresoj që ne t'i bëjmë të zgjuara, - tha motra. 

-1 thuaj të largohet, Niki. 

-1 thuaj ti. 

- Largohu, thëllëzë. 

Thëllëza nuk lëvizi. 

Niku ngriti pushkën dhe thëllëza e shikoi pa lëvizur. Niku e 
dinte që po të qëllonte zogun motra do të mërzitej, prandaj ai bëri një 
zhurmë duke përplasur buzët dhe gjuhën, ashtu siç bëjnë thëllëzat dhe 
zogu e pa si i mahnitur. 

- Më mirë të mos e shqetësojmë, - tha Niku. 

- Më vjen keq, Niki, - tha motra. Ai ështtë krejt budalla. 

- Prit deri sa t'i hamë, - i tha Niku. - Atëherë do ta kuptosh se pse 
i gjuajmë. 

- Edhe ato janë në stinë të ndaluar? 

- Sigurisht. Por ato janë në moshë të plotë për t'u gjuajtur dhe 
këtu nuk mund t'i gjuaj kush përveç nesh. Unë kam vrarë shumë skifterë 
grabitqarë dhe këta skifterë do të kishin ngrënë thëllëza çdo ditë. Ata 
hanë çdo ditë dhe shfarosin tërë ata zogj të mirë. 

- Ndonjë ka për ta ngrënë edhe këtë zog, me - tha motra e tij. 
Tani nuk më vjen keq më. Do një qeskë për të mbajtur thëllëzat? 

- Do t'i pastroj dhe do t'i fus në çantë të mbështjella me fier. 
Tani nuk jemi shumë larg nga luleshtrydhet. 

U ulën pranë një kedëri. Niku nxori thëllëzat, i çau me thikë, u 
hoqi të brendshmet, që ishin ende të nxehta, u hoqi fshikëzën helmuese 
të urinës dhe pastaj i pastroi me ujin e përroit. Pasi i pastroi, u lëmoi 
pendët e buta, mbështolli me fier dhe i futi në qeskën e miellit që kishte 
marrë e motra. E lidhi grykën e qeskën me shumë kujdes me një copë 
fije peshkimi dhe e hodhi qeskën e fryrë në sup. Pas kësaj u kthyen te 
buza e përroit, ku ai hodhi një copë mushkëri zogu për të parë se si do të 
mblidheshin troftat përreth saj, poshtë sipërfaqes së ujit. 

- Ato do të ishin ushqim shumë i mirë për grepin, por neve nuk 
na duhet ushqim për peshk tani, - tha ai. - Troftat i kemi të gjitha në ujë 
dhe mund t'i kapim kur të na duhen. 

- Ky përrua do të na bënte të pasur në qoftë se do ta kishim 
pranë shtëpisë, - tha motra. 

- Në këtë rast do të ishte peshkuar me kohë. Ky është i vetmi 
përrua i egër, përveç një tjetri matanë këmbës së liqenit. Unë nuk kam 
sjellë njeri këtu për të peshkuar. 

- Nuk ka peshkuar njeri tjetër këtu? 

- Askush. Këtë e di mirë. 

- Ky është një përrua i virgjër. 

- Jo. Indianët kanë peshkuar në të. Por ata kanë ikur qysh kur 
mbaroi së preri pylli i pishave dhe pasi u mbyll kampi i druvarëve. 

- Mund ta dijë djali i Evansit? 

- As ai, - tha Niku. Por ai nisi të mendojë për këtë çështje dhe 
nisi të shqetësohet. Duhet ta shikonte atë djalë. 

- Çfarë po mendon Niki? 

- Nuk po mendoja. 

- Ti po mendoje. Më trego. Ne jemi bashkëpunëtorë. 

- Ai edhe mund ta dijë, - tha Niku. Mallkuar qoftë. Ai mund ta 

dijë. 

- Por ti nuk e di që ai e di? 

- Jo. Dhe kjo është e keqja. Po ta dija nuk do të kisha ardhur. 

- Ndoshta ai mund të jetë te kampi tani, - tha motra. 

- Mos fol kështu. Do që të na i sjellësh? 

- Jo, tha ajo. - Më fal, Niki. Më vjen keq që e thashë. 

- Nuk u mërzita, - tha Niku. Të jam mirënjohës. Unë e di që ai 
nuk e di. Vetëm se duhet të ndaloj së menduari për të. Duhet të mendoj 
për gjëra të tjera të së ardhmes sime. 

- Ti gjithmonë mendon për gjëra të ndryshme. 

- Por jo si këto. 

- Le të zbresim poshtë e të mbledhim luleshtrydhe, - tha 
Vogëlushja. Nuk kemi çfarë të bëjmë tjctër. 

- Po, tha Niku. - Do të mbledhim luleshtrydhe dhe do të 
kthehemi në fushim. 

Megjithatë Nikut nuk i hiqej nga mendja shqetësimi se ai mund 
ta dinte vendin e fushimit. Nuk duhet të futemi në panik, mendoi. Asgjë 
nuk ka ndryshuar. Gjërat ishin ashtu siç ishin kur ai kishte vendosur të 

vinte këtu dhe le të vazhdonin ashtu. Djali i Evansit mund ta kishte 
ndjekur atë deri këtu. Por kjo kishte shumë pak të ngjarë. Ai mund ta 
kishte ndjekur atë vetëm një herë, kur ai kishte kaluar përmes Hoxh 
Plejksit, por kjo ishte pak e besueshme. Askush nuk kishte gjuajtur në 
këtë përrua. Për këtë mund të ishte i sigurt. Por djali i Evansit nuk e 
vriste mendjen për peshkim. 

- Ai bastard nuk mendon gjë tjetër veçse si të më ndjekë mua, - 

tha ai. 

- E di, Niki. 

- Eshtë e treta herë që me fut në telashe. 

- E di, Niki. Por mos e vrit. 

Për këtë kishte ardhur ajo, mendoi Niku. Vetëm për këtë është 
këtu. Nuk mund ta bëj sa të jetë ajo këtu. 

- E di. Nuk mund ta vras, - tha ai. - Nuk kemi çfarë të bëjmë në 
qoftë se e di. Më mirë le të mos flasim më për të. 

- Përderisa të mos vrasësh atë, nuk ka gjë që të mos zgjidhet dhe 
të mos kalojë. 

- Le të kthehemi në fushim, - tha Niku. 

- Pa luleshtrydhet? 

- Do të mbledhim një ditë tjetër. 

- Po. Më vjen keq. Je nervoz, Niki? 

- Po dhe nuk me pëlqen kjo gjë. 

- Po ç'të mirë do të kemi nëse kthehemi në fushim? 

- Do ta marrim vesh më shpejt nëse ai e di këtë vend. 

- Nuk mund të shkojmë nga rruga prej nga erdhëm? 

- Jo. Tani jo. Unë nuk jam trembur, Vogëlushe. Prandaj mos u 
tremb as ti. Vetëm se diçka më bën nervoz. 

Niku kishte prerë rrugën lart, duke u larguar nga përroi, rrëzë 
pyllit dhe tani po ecnin nën hijen e pemëve. Ata do të vinin në fushim 
nga ana e sipërme. 

Ju afruan fushimit nga ana e pyllit. Niku ecte përpara mc 
pushkën në duar. Fushimi nuk kishte pasur vizitorë. 

- Ti qëndro këtu, - i tha ai të motrës. Unë do të shkoj të hedh një 
sy matanë. 

Ai la qeskën me thëllëzat dhe kovat që kishin marrë për 
luleshtrydhet dhe u ngjit lart në rrjedhën e sipërme të përroit. Sapo arriti 
në një vend ku e motra nuk e shihte, ai ndërroi shënjestrën nga 
pozicioni i qitjes së afërt në atë të qitjes së largët. Nuk do ta vras atë, 
mendoi, megjithëse kjo është gjëja më e drejtë që duhet bërë. Ai bëri një 
kontroll të kujdesshëm të vendit. Nuk pa gjurmë njeriu dhe u kthye 
teposhtë bregut të përroit drejt e në fushim. 

- Më vjen keq që u tregova nervoz, Vogëlushe, - tha ai. - Tani 
do të përgatisim një drekë të mirë sepse nuk kemi pse të kemi frikë se 
zjarri mund të duket nga larg. 

- Unë tani jam e shqetësuar, - tha ajo. 

- Nuk ka pse të jesh. Gjendja është siç ishte më përpara. 

- Por ai na bëri që të lëmë luleshtrydhet pa qenë ende këtu. 

- E di. Por ai nuk ka qenë këtu. Dhe ndoshta ai nuk ka qenë 
kurrë në këtë mëngë përroi. Ndoshta ne nuk do ta shohim më kurrë atë. 

- Ai më bën të trembem, Niki, është apo nuk është këtu. 

- E di. Por nuk ka pse të kesh frikë. 

- Çfarë do të bësh? 

- Eh, më mirë të presim e të gatuajmë në mbrëmje. 

- Pse e ndryshove mendjen? 

- Sepse ai nuk do të guxojë të vijë rrotull këtej natën. Ai nuk 
mund të vijë përmes kënetës në errësirë. Në mëngjes herët nuk kemi pse 
të shqetësohemi prej tij as vonë në mbrëmje, as në errësirën e natës. Ne 
do të jetojmë si dreri. Do të çohemi herët, bashkë me dritën e mëngjesit. 

- Ndoshta ai nuk do të vijë kurrë. 

- Sigurisht. Ndoshta. 

- Unë megjithatë mund të qëndroj, mundem? 

- Duhet të të kthej në shtëpi. 

- Jo. Të lutem, Niki. Kush do të ndalojë ty për të mos e vrarë 

atë? 

- Dëgjo Vogëlushe, mos fol më kurrë për vrasje edhe unë nuk do 
të flas kurrë për ndonjë vrasje. Nuk ka vrasje dhe as ka për të pasur 
ndonjëherë. 

- Vërtet? 

- Vërtet. 

- Jam shumë e gëzuar. 

- Dhe jo vetëm kaq. Askush nuk ka për të folur për të. 

- Në rregull. Unë nuk do të mendoj kurrë për të dhe nuk do të 
flas kurrë për të. 

- Edhe unë, gjithashtu. 

- Natyrisht që edhe ti. 

- Madje as nuk do të mendoj kurrë për të. 

Jo, mendoi ai. Ti nuk do të mendosh kurrë për të. Vetëm gjithë 
ditën dhe gjithë natën. Por ti nuk duhet të mendosh kurrë në prani të saj, 
sepse ajo do ta ndiejë, sepse ajo është motra jote dhe ju e doni njëri- 
tjetrin. 

- Ke uri, Vogëlushe? 

- Jo shumë. 

- Ha pak nga çokollata e fortë dhe unë do të të sjell të freskët 
nga burimi. 

- Nuk dua të ha gjë tani. 

Tej mbi kodrat blu, matanë kënetës, panë të ngriheshin retë e 
bardha dhe të mëdha të mesditës. Qielli ishte blu dhe rete po ngjitcshin 
ngadalë duke e shtyrë veten që prapa kodrave. Tashmë përmes pemëve 
po frynte një erë e lehtë dhe në hije ishte freskët. Uji i burimit në enën 
prej teneqeje ishte i ftohtë dhe i këndshëm. Çokollata nuk ishte shumë e 
ëmbël, por ishte e fortë dhe kërciste gjatë përtypjes. 

- Eshtë po aq e mirë sa edhe uji i burimit ku pamë ata për herë të 
parë, - tha motra. Të shijon edhe më shumë pas çokollatës. 

- Mund të gatuajmë diçka në qoftë se je e uritur. 

- Nuk jam e uritur në qoftë se nuk je edhe ti. 

- Unë jam gjithmonë i uritur. U tregova budalla që nuk shkova 
për të mbledhur luleshtrydhe. 

- Jo. Ti erdhe për të zbuluar. 

- Dëgjo, Vogëlushe. Unë di një vend ku mund të mbledhim 
luleshtrydhe, pranë grykës nga kaluam për të ardhur këtu. Do të fsheh 
gjithçka që kemi dhe do të ecim përmes pyllit, do të mbledhim nga dy 
kova plot dhe do t'i kemi gati për nesër në mëngjes. Nuk është rrugë e 
keqe. 

- Shumë mirë. Unë nuk jam e lodhur. 

- Dhe nuk je e uritur? 

- Jo. Aspak tani që hëngra çokollatën. Megjithatë do të doja të 
rrija e të lexoja. 

- Mirë, - tha Niku. - Je e lodhur nga dita e djeshme? 

- Ndoshta, jam pak. 

- Do ta marrim qetë-qetë. Do të lexoj “Lartësitë Vuthering”. 

- Mërzitesh të ma lexosh mua me zë të lartë? 

- Jo. 

- Do të ma lexosh? 

- Sigurisht. 


ASHTU SI NUK DO TË JESH KURRË 

Sulmi ishte dhënë mespërmes fushës, ishte penguar pak nga 
zjarri i mitralozëve në rrugën me gropa dhe nga grumbullimi i shtëpive 
të fermave, por në qytet nuk kishte hasur rezistencë dhe kishte arritur 
deri në bregun e lumit. Duke u ngjitur rmgës me biçikletë, i detyruar që 
t'i zbriste dhe ta shtynte atë me duar atje ku rruga kishtc shumë gropa, 
Nikolas Adamsi pa gjithçka kishte ndodhur, veçanërisht të vrarët. 

Ata ndodheshin të shtrirë vetëm ose në grupe mbi bar nëpër 
fushë ose në anë të rrugës, me xhepat kthyer mbrapsht, letrat që u ishin 
ndodhur ishin shprndarë përreth çdo kufome ose pirgjeve me kufoma. 
Mbi ta kishin filluar të mblidheshin mizat. 

Në bar, në grurin anës rrugës dhe në tërë mjedisin përreth kishte 
miteriale të ndryshme ushtarake të shpërndara pa rregull: një kuzhinë 
fushore që duhej të ishte sjellë aty kur punët shkonin mirë, çanta shpine, 

kuti bombash, helmcta, pushkë, mjete xheniere, arka municioni, 
pistoleta, shenjëdhënëse me fishekë të shpëmdarë përreth tyre, çanta 
mjekësore, kundërgazi, kuti, mitraluz, trekmbësh midis gëzhojave dhe 
shiritave të fishekve të nxjerrë nga kutitë, gaveta dhe gjithandej përreth 
tyre letra dhe dokumente të llojeve të ndryshme. Kishte shumë libra 
lutjesh, tufa me kartolina që tregonin një skuadër mitraliere të rreshtuar 
dhc me pamje tepër të gëzuar, si skuadra e futbollit të ndonjë kolegji në 
fund të vitit, të cilët tashmë, ndoshta, ishin gërmuqur ose shtrirë mbi 
bar, kartolina të tjera tregonin një ushtar me uniformë austriake të 
përkulur mbi një grua, e cila ishte mbështetur në krcvat, figura ishte 
vizatuar bukur dhe ishte pikturuar në një mënyrë shumë mbresëlënëse, 
nuk kishte asgjë të përbashkët me përdhunimet aktuale në të cllat gravc 
u ngriheshin fundet mbi kokë për të mos i parë: Kartolina paraqiste një 
ushtar mik, përkulur me dashuri sipër kokës së vajzës. Shumë nga këto 
kartolina frymëzuese ishin botuar dhe ishin hedhur në vijën e frontit 
pikërisht përpara sulmit. Tani ato ndodheshin të shpërndara bashkë me 
kartolina të tjera banale, me fotografi të vogla vajzash fshati, të bëra nga 
fotografë amator, fshati me piktura të zakonshme fëmijësh dhe me letra, 
letra, letra. Përreth të vrarëve kishte gjithmonë letra dhe gërmadha të 
këtij sulmi. Nuk bënte përjashtim, këta ishin të vrarët më të fundit dhe 
askush nuk kishte pasur kohë të bënte diçka tjetër me ta përveç 
kontrollit të xhepave. Niku vuri re se të vrarët tanë ose si mund t'i 
quante ai, të vrarët nga ana jonë, ishin çuditërisht pak. Edhe xhepat e 
tyre ishin hapur. Nga pozicioni i tyre kuptohej se në ç'drejtim ishte 
dhënë sulmi. Moti i nxehtë i kishte enjtur të giithë, pavarësisht nga 
kombësia. 

Qyteti ishte mbrojtur nga transheja e rrugës dhe brenda tij kishin 
rënë shumë pak austriakë. Në rrugë shiheshin vetëm tre trupa të vrarë 

dhe dukej se ishin vrarë. duke vrapuar. Shtëpitë e qytetit ishin 
shkatërruar nga bombardimi, rrugët ishin shtruar plot e përplot me 
copëra suvaje dhe çakëll, kishte gjithandej trarë e tjegulla të thyera dhe 
padyshim plot gropa, disa prej të cilave me buzë të zverdhura nga 
baruti. Midis çakëllit dhe copave të suvasë shikoje me shumicë copëra 
predhash dhe shrapnelesh. Në qytet nuk kishte këmbë njeriu. 

Nik Adamsi nuk kishte parë askënd që kur ishte larguar nga 
Fornaçi, megjithëse përgjatë rrugës që kishte përshkuar nëpër terrenin 
tepër të gjclbëruar kishte parë topa të maskuar pas kurorave të manave, 
nga e majta e rrugës dhe kishte vënë re valimin sipër gjethnajës, atje ku 
dielli digjte metalin. Tani ai po ecte përmes qytetit, i çuditur që e gjente 
të braktisur. Përshkoi qytetin dhe doli poshtë në rrugën që zgjatej 
përgjatë bregut të lumit. Pasi la qytetin doli në një terren të pjerrët dhe 
të hapur, prej nga mund të shikonte rrjedhën e qetë të lumit, bregun 
tjetër të lumit që gjarpëronte në një terren fushor dhe baltën e bardhë të 
pjekur nga dielli në buzë të transheve që kishin hapur austriakët. 
Gjithandej shikohej një harlisje e gjelbër, si në terrenin që kishte 
përshkuar më parë, historia nuk kishte ndryshuar asgjë në këtë lumë të 
vogël fushor. 

Batalioni kishte zënë pozicione përgjatë bregut të majtë të lumit. 
Në kreshtën e bregut dukej një rresht pozicionesh të mëdhenj, disa 
njerëz lëviznin nëpër to. Niku pa ku ishin mitralozët dhe raketat 
shenjëdhënëse të futura nëpër këllëfët e vet. Ushtarët në buzët e 
pozicioneve që binin nga ana e bregut po flinin. Asnjë nuk e ndaloi. Ai 
vazhdoi derisa përshkoi një kthesë në bregun me baltën e thatë të 
transhesë, ku një nëntoger i parruar dhe me sy të përskuqur e ndali duke 
i drejtuar pistoletën. 

-Cilije ti? 

Niku i tregoi se kush ishte. 

- Nga ta di unë këtë? 

Niku i tregoi teserën dhe kartën e identifikimit me fotografinë 
dhe vulën e Armatës së Tretë. 

Ai e mori në dorë. 

- Do t'i mbaj unë. 

- Nuk do t'i mbash, - tha Niku. - Më jep kartën dhe largoje atë 
pistoletë. Fute aty, në këllëf. 

- Nga ta di unë që je ti? 

- Ta thotë karta. 

- Po në qoftë se tesera është e falsifikuar? Më jep kartën. 

- Mos u bëj budalla, - tha Niku duke qeshur. Më ço tek 
komandanti i kompanisë tënde. 

- Do të të çoj në shtabin e batalionit. 

- Në rregull, - tha Niku. - Dëgjo, e njeh kapiten Paraviçinin. Atë 
të gjatin, me mustaqe të vogla që ka qenë arkitekt dhe flet anglisht? 

- Ti e njeh? 

- Pak. 

- Cilën kompani komandon ti? 

- Të dytën. 

- Tani është komandant batalioni. 

- Mirë, - tha Niku. Ai u gëzua që mësoi se Para ishte mirë. - 
Shkojmë në batalion. 

Që kur Niku kishte lënë pas gytetin, kishinn shpërthyer vetëm tri 
shrapnele, madje në krahun e djathtë, sipër tek njëra nga shtëpitë e 
shkatërruara dhe që atëherë nuk kishte pasur asnjë zhurmë, por fytyra e 
këtij oficeri dukej si fytyra e një njeriu gjatë bombardimit. Kishte të 
njëjtin tension dhe zërin nuk e kishte fare natyral. Pistoleta e tij e 
nervozontc Nikun. 

- Hiqe atë, i tha ai. - Kemi lumin midis jush dhe atyre. 

- Po të dyshoja se je spiun do të të qëlloja në vend, - tha 
nëntogeri. 

- Eja, - tha Niku. - Shkojmë në batalion. Ky oficer po e bënte 
shumë nervoz. 

Kapiten Paraviçini, që kryente detyrë majori, më hollë dhe me 
një pamje më angleze se kurrë, u ngrit kur Niku e përshëndeti që prapa 
tryezës, në strehimin që ishte përgatitur si shtab batalioni. 

- Tungjatjeta, - tha ai. - Nuk të njoha. Çfarë bën në këtë 
uniformë? 

- Më kanë futur në të. 

- Jam shumë i gëzuar që të shikoj Nikolo. 

- Bukur. Dukesh mirë. Si t'u duk shfaqja? 

- Ne bëmë një sulm të shkëlqyer. Vërtet një sulm shumë të 
sukseshëm. Do të të tregoj. Shiko. 

Ai i tregoi në hartë se si kishte shkuar sulmi. 

- Erdha nga Fornaçi, tha Niku. - Pashë se si kishte kaluar. Ishte 
sulm shumë i mirë. 

- Ishte i jashtëzakonshëm. Plotësisht i jashtëzakonshëm. Je 
atashuar pranë regjimentit? 

- Jo. Duhet të lëviz përreth që të më shohin uniformën. 

- Sa e çuditshme. 

- Në qoftë se ata shohin një uniforme amerikane, kjo do të nxitë 
të besojnë se të tjerë janë duke ardhur. 

- Por nga do ta kuptojnë që është uniformë amerikane? 

- Do t'u thuash ti. 

- Oh. Po e kuptoj. Do të dërgoj një tetar me ty të të shoqërojë 
dhe ti mund të bësh një shëtitje në vijën e frontit. 

- Si ndonjë politikan i ndyrë. 

- Do të ishe më i veçantë me uniformë civilc. Ajo është diçka që 
bie në sy vërtet këtu. 

- Me një kapele cilindër, - tha Niku. 

- Ose më nje kokore gëzofi. 

- Supozohet që unë të kem xhepat plot me cigare, me kartolina 
dhe gjëra të tilla, - tha Niku. - Duhet të kem edhe një kuti të madhe plot 
me çokollata, të cilat duhet t'i shpërndaj me një fjalë të ëmbël dhe me 
një goditje të lehtë e të ngrohtë në sup. Por nuk kishte cigare, as 
kartolina, as çokollata. Kështu që më thanë të vij një herë rrotull i 
veshur me këtë uniformë. 

- Jam i sigurt se prania jote do t'u ngrejë moralin trupave. 

- Do doja që tek ti të kisha ardhur ndryshe, - tha Niku. 

- Më vjen shumë keq për këtë gjendje. Në të vërtetë në parim 
duhet të të kisha sjellë një shishe brandi. 

- Në parim, - Para qeshi për herë të parë duke zbuluar dhëmbët e 
zverdhur. - Një shprehje shumë e bukur. Të pëlqen të pish pak grapa? 

- Jo, të faleminderit, - tha Niku. 

- Nuk ka fare eter. 

- Atëherë mund ta shijoj këtë gjë të distiluar, - Niku u kujtua në 
çast për gjithçka. 

- Ti e di, unë nuk e dija që ti ishe dehur, e kuptova vetëm kur ti 
fillove të thoshe që të ktheheshim te makinat. 

- Unë ndyhesha në çdo sulm, tha Niku. 

- Unë nuk mund ta bëj këtë gjë, tha Para. - Piva në shfaqjen e 
parë, në të parën fare, por nuk pati dobi, veçse më nxiti një shqetësim 
më të madh dhe pastaj më futi frikën për vdekje. 

- Ti nuk ke nevojë për të. 

- Ti je më i guximshëm se sa unë në sulm. 

- Jo, - tha Niku. - Kurrë! As atëherë kur shkuam nga Mestreja 
për në Portogrande, atë natë kur unë doja të flija dhe përdorja biçikletën 
si batanije dhe e tërhiqja atë deri në gushë? 

- Atëherë nuk ishim në front. 

- Le të mos flasim për këtë gjë, - tha Niku. - Është një çështje të 
cilën unë e di shumë mirë dhe nuk ka nevojë të diskutoj për të. 

- Megjithatë, më mirë të qëndrosh edhe pak këtu, - tha 
Paraviçini. Merr një sy gjumë në qoftë se të pëlqen. Eshtë ende shumë 
nxehtë për të dalë jashtë. 

- Mendoj se nuk ka pse të nxitoj. 

- Si je në të vërtetë? 

- Jam shkëlqyeshëm. Jam përsosmërisht mirë. 

- Jo. Dua të them, si je realisht? 

- Jam shumë në rregull. Nuk mund të fle pa dritë ose diçka të 
tillë. Vetëm këtë kam tani. 

- Të thashë që të mos e vrasësh mendjen për të. Unë nuk jam 
doktor, por këtë e di. 

- Ee, ata thonë që gjëja më e mirë është të mësohesh me të dhe 
unë këtë kam bërë. Si ështe puna? Mos të dukem i çmendur, hë të 
dukem? 

- Dukesh në formë të shkëlqyer? 

- Kanë bërë një budallallëk të madh që të kanë kualifikuar si 
dado, - tha Niku. 

- Askush nuk mund të ketë më besim tek ti. 

- Unë do të merrja një sy gjumë Nikolo, - tha Paraviçini. - Këtu 
nuk jemi në një shtab hatalioni në kuptimin e vërtetë të fjalës. Ne po 
presim të dalim nga luftimi. Ti nuk duhet të dalësh në këtë nxehtësi. 
Shtrihu në këtë krevatin këtu. 

- Po shtrihem që tani. - tha Niku. 

Niku u shtri ne krevat. Ishte shumë i mërzitur që ndjehej në atë 
gjendje dhe që Kapiten Paraviçini e kuptonte aq lehtë. Strehimi nuk 
ishte aq i madh sa ai në të cilin toga e datëlindjes 1899 u tmerrua gjatë 
bombardimit të bërë përpara sulmit në vijën e parë dhe Para i kishte 
nxjerrë dy nga dy jashtë strehimit për të parë se asgjë nuk do të 
ndodhte. Ai mbante një rrip fashe të lidhur përpara gojës për të zbutur 
zërin. E dinte se ata nuk do ta përballonin frikën e bombardimit. Ishte 
një breshëri gjylesh të mallkuara. "Në qoftë se dikush nuk ndalon së 
thirruri nga frika, thyeji hundët që të zërë të mendojë për diçka tjetër. 
Do t'i fusja ndonjë plumb, por tani është vonë. 

Do të trembeshin më shumë. Thyeji hundët. Nuk do zgjasi më 
shumë se njëzet e pesë minuta. Na ka mbetur të durojmë edhe katër 
minuta. Thyeja hundët edhe atij zvarraniku tjetër dhe nxirrja lepurin nga 
barku. Mendon se kjo do t'i japë fund? Nëse jo, vraji dy dhe përpiqu t'i 
mbash brenda të groposur të tjerët. Dhe kujdes, rri pas tyre, rreshter. 
Nuk ka kuptim të shkosh ti përpara e mos të të vijë askush pas. Nxirri 
ata jashtë përpara se të dalësh vetë. Ç'bombardim i mallkuar. Në rregull. 
Tani në rregull. "Pastaj duke shikuar orën më tha me atë tonin e tij të 
qetë "Savaja". Nëse e merr thjeshtë nuk të shkon mendja te frika: ai që 
jepet nuk i gjen më të vetët. E mori qetë në atë të përpjetë dhe ishte hera 
e parë që e përballoi pa u qelbur, pa pirë. Dhe pasi u kthyen ata, u dogj 
godina e teleferikut, ajo dukej tek digjej, disa nga të plagosurit zbritën 
pas katër ditësh, të tjerët nuk zbritën fare, por ne u ngjitëm dhe u 
kthyem, zbritëm, ne gjithmonë zbritnim. Pastaj, ishte Gejbi Delis, mjaft 
e çuditshme, me pupla të ngrefura, ju më quajtët kukull një vit rnë 
përpara, tadada, ju thatë se unë isha e mrekullueshme dhe e dija atë, 
tadada, me pupla ngrehur, me pupla ulur, e madhja Gejbi, ndërsa emri 
im është Harri Pilser, ne u mësuam të shkonim në skaj të stërmundimit 

ku ringjiteshim përpjetë kodrës dhe ai e shikonte atë në kodër çdo natë 
kur ëndërronte për Sakrë Ker-in, të bardhë si një flluskë sapuni. Disa 
herë e dashura e tij ishte atje dhe disa herë ishte me dikë tjetër, ndërsa ai 
nuk mund të kuptonte pse, por këto ishin netët kur lumi rridhte aq gjerë 
dhe qetë sa kurrë, ndërsa jashtë në Fosalta ishte një shtëpi e vogël e lyer 
me bojë të verdhë dhe e rrethuar nga të katër anët me shelgje, ishte edhe 
një stallë edhe një kanal dhe ai kishte qenë atje me mijëra herë dhe nuk 
e kishte parë kurrë, por ajo ishte gjithmonë atje aq e qartë sa kodra, 
vetëm se e frikësonte atë. Ajo shtëpi kishte kuptim më të madh se çdo 
gjë tjetër dhe ai e kishte në mendje atë çdo natë. Ajo ishte çka i 
nevojitej, por e frikësonte veçanërisht kur varka ishte atje e qetë midis 
plepave në kanal, por brigjet nuk ishin si të këtij lumi. Ishte më fushor 
se sa ai që ishte në Portogrande, kur ata kishin parë të vinin duke u 
zhgërryer përmes tokës së përmbytur dukc mbajtur armët lart deri sa 
ranë bashkë me to në lumë. Cili e urdhëroi këtë? Në qoftë se nuk i 
ngatërrohej kaq shumë ai mund ta ndiqte atë për bukuri. Për këtë arsye 
ai vinte re çdo gjë me detaje, për të mbajtur drejtimin që të dinte ku 
ishte, por papritur gjërat i ngatërroheshin pa arsyc si tani kur ai shtrihej 
në një krcvat në shtabin e batalionit me komandant Paraviçinin. , i 
veshur me një uniformë të ndyrë amerikane. Ai u çua dhe shikoi 
perreth, të gjithë po e shikonin. Para kishte dalë. Ai u shtri përsëri. 

Periudha e Parisit erdhi më shpejt dhe ai nuk u tremb, përveçse 
kur ajo shkoi me dikë tjetër, dhe kur mendoi se mos ata kishin marrë të 
njëjtin shofer dy herë. Për këtë u tremb. Kurrë për frontin. Ai tashmë 
nuk ëndërronte më për frontin, ajo që e trembte atë dhe që nuk i hiqej 
nga mendja asnjë çast ishte ajo shtëpia e gjatë e verdhë dhe me gjerësi 
të ndryshme nga lumi. Tani ishte kthyer te lumi, kishte kaluar përmes të 
njëjtit qytet dhe nuk kishte parë asnjë shtëpi. Edhe lumi nuk ishte siç 
kishte qenë. Përse frika se ku do të gjendej çdo natë, çfarë rreziku do të 

ndeshte, çka e bënte të zgjohej i mbytur në djersë, lidhej me një shtëpi 
me një stallë të gjatë dhe me një kanal, përse ajo ishte më e madhe se sa 
frika që kishte ndjerë ai ndonjëherë nga bombardimet? 

Ai u çua, duke ulur këmbët poshtë me kujdes. Aty ishin 
adjutanti, sinjalistët dhe dy korrierët. 

- Më vjen keq për mungesën e çokollatave, të kartolinave dhe të 
cigareve, - tha Niku. - Sidoqoftë kam veshur këtë uniformë. 

- Majori kthehet shpejt, - tha adjutanti. Adjutanti në ushtri nuk 
është oficer i titulluar. 

- Uniforma nuk është shumë e saktë, - tha Niku, - por idenë ua 
jep. Për një kohë të shkurtër do të vijnë miliona amerikanë. 

- A mendon se do të dërgojnë amerikanë deri këtu? - pyeti 
adjutanti. 

- Oh, pa diskutim. Amerikanë dy herë më të gjatë se unë, të 
shëndetshëm, rne zemër të bardhë, që flenë natën, që nuk janë plagosur 
kurrë, që nuk janë trembur kurrë, që nuk e kanë fshehur ndonjëherë 
kokën si struci, besnikë ndaj vajzave që kanë lënë prapa, shumica e tyre 
nuk janë grinder kurrë, djem të mrekullueshëm. Do t’i shikoni. 

- Ju jeni italian? - pyeti adjutanti. 

- Jo, jam amerikan. Shiko uniformën. E ka përgatitur Spanjolini, 
por nuk është edhe shumë e saktë. 

- Amerikan i jugut apo i veriut? 

-1 veriut, tha Niku. 

- Por ti flet italisht. 

- Pse të mos flas? Keni kundërshtim që unë flas italisht? Nuk 
kam të drejtë të flas italisht. 

- Ke edhe medalje italiane. 

- Kam shiritat dhe letrat që i vërtetojnë. Medaljet vijnë më vonë. 
Apo juve ua japin dhe pastaj ju ia mbathni apo ndoshta iu kanë humbur 
me bagazhet tuaja. Ju duhet të bëni si gjithë të tjerët në Milano. Janë 
letrat ato që kanë rëndësi. Ju nuk duhet të ndiheni keq për to. Ti do të 
marrësh disa medalje në qoftë se do të qëndrosh për një kohë të gjatë në 
front. 

- Unë jam veteran i fushatës së Eritreas, - tha adjutanti me zë si 
të nervozuar. - Kam luftuar në Tripoli. 

- Është vërtet nder i madh që të takoj ty, - Niku shtriu dorën. Ato 
kanë qenë ditë vërtet të vështira, ditë të mëdha. I shoh shiritat. A ishte 
në Karso? 

- U thirra pikërisht për atë luftë. Datëlindja ime është shumë e 
hershme. 

- Në fillim unë isha nën moshë, - tha Niku. - Por tani jam 
shpallur i paaftë për luftë. 

- Po pse je këtu tani? 

- Jam duke demonstruar uniformën amerikane. - tha Niku. - Nuk 
mendoni se kjo është shumë e rëndësishme? Është pak e ngushtë në 
qafë, por shpejt do të shihni miliona që do ta veshin këtë uniformë dhe 
do të mizërojnë si tufa lokustësh. E kam fjalën si karkalecë, ne në 
Amerikë karkalecin e quajmë lokust. Karkaleci i vërtetë është i vogël, 
me ngjyrë jeshile dhe shumë i dobët. Ju sidoqoftë, nuk duhet ta 
ngatërroni me lokustin shtatëvjeçar ose sikadën që lëshon një tingull të 
guximshëm e të veçantë, por që nuk e kujtoj dot tani. Përpiqem ta 
kujtoj, por nuk mundem. Më falni në qoftë se ndërpreva bisedën tonë. 

- Shih, mbase gjen majorin, i tha adjutanti njërit prej korrierëve, 
pastaj iu kthye Nikut. - E shoh që je plagosur. 

- Në vende të ndryshme, - tha Niku. Në qoftë se je i interesuar 
për plagët, unë mund të tregoj ato më interesantet, por do të më pëlqente 

më shumë të bisedonim për karkalecët. Ata që ne i quajmë karkalecë 
dhe që në të vërtetë janë lokustë. Një herë e një kohë këto insekte luanin 
një rol të veçantë në jetën time. Kjo mund tju interesojë juve, ndërkohë 
që unë flas, ju mund të shihni uniformën time. 

Adjutanti i bëri një shenjë korrierit të dytë dhe ai doli jashtë. 

- Ngulini sytë në uniformë. E ka bërë Spanjolini, në qoftë se e 
njihni. Edhe ju mund ta shihni, gjithashtu, - u tha Niku sinjalistëve. - 
Unë në të vërtetë nuk kam gradë. Ne jemi nën urdhrat e konsullit 
amerikan. Në rregull jeni edhe ju po patët. Mund të shihni në qoftë se ju 
pëlqen. Unë do tju tregoj për lokustin amerikan. Ne gjithmonë, 
preferojmë atë që e quajmë gjysmë kaf. Ata jetojnë shumë në ujë dhe 
peshqit i preferojnë shumë. Më i madhi i tyre, i cili fluturon duke bërë 
një zhurmë disi të ngjashme me atë që bën gjarpri fishkëllues, për t'i 
fishkëllyer fishkëllyesve të tij, një tingull shumë të thatë, ka krahë me 
ngjyra të theksuara, disa i kanë kafe në të kuqe, të tjerët të verdha me 
pika të zeza, por krahët e tyre copëtohen në ujë dhe ata bëhen një 
ushqim shumë i mirë për peshqit, ndërsa gjysmëkafi është një qenie 
hedhëse e shëndoshë, kompakte dhe shumë e shijshme, të cilën unë ua 
rekomandoj me seriozitetin që mund t'ju rekomandohet diçka juve, 
zotërinj dhe ka mundësi që ju të mos e kundërshtoni. Por unë jam i 
bindur se ju nuk mund të mblidhni kurrë një sasi të mjaftueshme nga 
këto insekte, një sasi të mjaftueshme për një ditë peshkimi, nuk mund t'i 
mblidhni dot me duar, as t'i vrisni duke qëlluar mc kapele. Ajo është një 
budallallëk i madh dhe një humbje e kotë kohe. Unë e përsëris, zotërinj, 
sc nuk do të arrini gjë ashtu. Mënyra më e drejtë, pikërisht ajo që u 
mësohet të gjithë oficerëve të rinj, edhe në kurset më të vogla ushtarake, 
në qoftë se duhet ta përmend këtë, është shfrytëzimi i një pezauli ose i 
një rrjete të zakonshme mushkonjash. Dy oficerë e kapin atë në dy 

skajet, ose siç mund ta tregojmë më qartë, njërën dorë në krahun e 
poshtëm të pezulit, tjctrën në krahun e sipërm dhe rendin turravrap. 
Karkalecët që fluturojnë në ajër, brenda sipërfaqes së pezaulit ose të 
rrjetës zihen në kurth brenda saj. Nuk është ndonjë zotësi kushedi e 
madhe të mbledhësh një sasi të konsiderueshme në këtë mënyrë dhe 
nuk ka oficer, sipas mendimit tim, që të mos ketë një rrjetë 
mushkonjash në gjatësi të përshtatshme për të improvizuar një pezaul 
karkalecash. Shpresoj se isha shumë i qartë, zotërinj. Ka ndonjë pyejte? 
Në qoftë se keni ndonjë gjë që nuk e keni kuptuar në kurs, ju lutem, 
pyesni. Flisni. Asnjë? Atëherë unë do të doja ta mbyllja me një thënie, 
me fjalët e një zotërie dhe një ushtari të madh Sër Henri Uillsonit: 
"Zotërinj, ju duhet të qeverisni ose të qeveriseni". Më lejoni ta përsëris. 
Zotërinj, ka një gjë që unë dua tju kujtoj. Një gjë dua të merrni me vete 
kur të dilni nga kjo dhomë. Zotërinj, ju duhet të qeverisni ose duhet të 
qeveriseni. Kjo është e gjitha, zotërinj. Ditën e mirë. 

Ai hoqi helmetën e veshur me rrobë, e vuri përsëri dhe doli nga 
hyrja e strehimit duke u kërrusur. Para, i shoqëruar nga dy korrierët po 
zbriste poshtë rrugës. Ishte shumë nxehtë në diell dhe Niku hoqi 
helmetën. 

- Duhet të shpiket një sistem për t'i lagur këto sende, - tha ai. 
Unë do ta lag në lumë. Ai u nis teposhtë bregut. 

- Nikolo, - thirri Paraviçini. Nikolo, ku po shkon? 

- Në të vërtetë unë po shkoj. - Niku zbriti poshtë shpatit të lumit. 
Këto sende janë një kotësi e madhe, të njoma apo të thata qofshin. Ti e 
mban në kokë gjithmonë tënden. 

- Gjithë kohën, - tha Para. Po më bën tullac. Eja brenda. Niku 
hyri dhe Para tha të ulej. 

- Ti e di që ato nuk janë aspak të mira, - tha Niku. - Më kujtohet 
kur i vumë për herë të parë, e ndjenim veten shumë të siguruar, por unë 
i kam parë ato shpeshherë plot me tru. 

- Nikolo, tha Paraviçini. - Unë mendoj se ti duhet të kthehesh 
mbrapsht. Unë mendoj se është më mirë që ti të mos vish lart në vijën e 
frontit derisa ke këto pajisje, këtë uniformë. Asgjë nuk mund të bësh ti 
këtu. Në qoftë se do të lëvizësh nëpër transhe, qoftë dhe me një veshje 
më të përshtatshme, njerëzit do të grumbullohen rreth teje e kështu do të 
tërheqin bombardimin. Unë nuk dua një bombardim të ri. 

- E di që është budallallëk, tha Niku. - Nuk ishte aspak ideja 
ime. Unë dëgjova që brigada ishte këtu dhe dëshiroja të të takoja ty dhe 
miqtë e tjerë. Unë mund të kisha shkuar në Zenzonë ose në San Dona. 
Do të doja vërtet të shkoja në San Dona të shihja përsëri urën. 

- Nuk dua që ti të vish rrotull pa qëllim, - tha kapiten Paraviçini. 

- Në rregull, tha Niku. Ai ndjeu që po i vinte përsëri. Më 
kupton? 

- Natyrisht, tha Niku. - Po përpiqej ta kontrollonte. 

- Ndonjë gjë e këtij lloji mund të bëhet vetëm natën. 

- Natyrisht, - tha Niku. - Ai e dinte që tani nuk mund ta ndalte 

dot. 

- Ti e shikon. Unë komandoj batalionin. tha Para. 

- Dhe pse të mos jesh? - tha Niku. Ja ku erdhi. Ti mund ta 
lexosh ose të shkruash. Nuk mundesh? 

- Po, - tha Para me mirësjellje. 

- E keqja është se ti ke një batalion të vogël, të mallkuar, për të 
kontrolluar. Sapo të plotësohet dhe të forcohet do të japin përsëri 
kompaninë tënde. Pse nuk i varrosin të vdekurit? Unë i kam parë ata 
tashmë. Nuk çaj kokën që do t'i shoh përsëri. Ata duhet t'i varrosin sa 

më shpejt, sipas mendimit tim, dhe kjo do të jetë shumë mirë edhe për 
ju. Përndryshe, ju do të sëmureni të gjithë keq. 

- Ku e le biçikletën? 

- Brenda në shtëpinë e fundit. 

- Mendon se do të jetë në rregull? 

- Mos u shqetëso, - tha Niku. Do të shkoj shpejt. 

- Shtrihu edhe pak, Nikolo. 

- Në rregull. 

Ai mbylli sytë dhe në vend të njeriut me mjekër, i cili po e 
shihte sipër shënjestrës së pushkës, ashtu krejt qetësisht, madje përpara 
se ai të largohej nga mjegulla e shikimit, si pasojë e një shkreptime të 
bardhë, që e hodhi atë butësisht mbi një shkëmb, ai pa një shtëpi të 
verdhë e te giate, me një stallë të ulët dhe një lumë shumë të gjerë, 
shumë më të gjcrë nga ç'ishte dhe më të qetë. "Jezu Krisht", tha ai, 
"Kështu mund të zhdukem edhe unë". 

Ai u ngrit. 

- Do të shkoj, Para, - tha ai. Do të nisem në biçikletë që tani. Në 
qoftë se ka ardhur ndonjë gjë, do ta sjell sonte. Në qoftë se jo, do të vij 
natën vonë, kur të kem ndonjë gjë për të 

- Eshtë ende nxehtë për të ngarë biçikletën, - tha kapiten 
Paraviçini. 

- Nuk ke pse të shqetësohesh, - tha Niku. - Jam shumë në rregull 
për udhëtim tani. Më erdhi një dallgë, por ishte e lehtë. Unë e kuptoj 
përpara se të më vijë, sepse flas shumë. 

- Do të dërgoj një korrier me ty. 

- Do të doja të mos e dërgoje. E di rrugën. 

- Do të kthehesh shpejt? 

- Patjetër. 

- Më lër të dërgoj. 

- Jo, - tha Niku. - Si shenjë besimi. 

- Mirë. Ciao, atëherë. 

- Ciao, - tha Niku. 

Ai u nis teposhtë rrugës, në drejtim të vendit ku kish lënë 
biçikletën. Mbasdite rruga kishte hije. Aty e matanë nga të dy anët 
kishte pemë të cilat nuk kishin pësuar gjë nga bombardimi. Pikërisht 
nëpër këtë rrugë ata kishin marshuar nië herë me regjimentin e 
kavalerisë Terca Savoja. Frymëmarrja e kuajve krijonte re të bardha në 
ajrin e ftohtë. Jo, kjo kishte ndodhur diku tjetër. Ku kishte ndodhur? 

- Më mirë shko e merr atë biçikletë të mallkuar, - i tha Niku 
vetes. Nuk duhet të humbas rrugën për në Fornaçi. 

DHJETË INDIANËT 

Duke u kthyer për në shtëpi më 4 korrik 1 , vonë në mbrëmje, me 
karrocën e madhe të Xho Garnierit, në të cilën ishte e gjithë familja e 
tij, Niku pa nëntë indianë të dehur. Atij i kujtohej shumë mirë që ishin 
nëntë sepse, ndërsa ngiste karrocën në muzg, Xho Garnieri kishte 
tërhequr fort frerët e kuajve, kishte ndaluar, kishte zbritur dhe kishte 
terhequr një indian nga vija e thellë që kishin krijuar rrotat e karrocave. 
Indiani kishte humhur në një gjumë të thellë të dehuri me fytyrë në rërë. 
Xho Garnieri e zvarriti deri sa e hodhi në një shkurre dhe u kthye e hipi 
në karrocë. 

- Me këtë u bënë nëntë, që nga dalja e qytetit e deri këtu, tha 

Xhoja. 

- Këta indianët! shfryu zonja Garner. 


1 Dita efestës kombëtare të SHBA 

Niku ishte në ndenjësen e pasme, bashkë me dy djemtë e 
Gamerëve. Ai vazhdonte të shihte jashtë te shkurreja, ku Xho Garneri 
kishte hedhur indianin e dehur. 

- Ishte Billi Tej bshou? - pyeti Karli. 

- Jo. 

- Pantallonat i kishte krejt si të Billit. 

- Të gjithë indianët veshin pantallona të njëjta. 

- Unë nuk e pashë fare, - tha Franku. - Baja zbriti dhe hypi aq 
shpejt sa nuk arrita të marr vesh se çfarë u bë. Kujtova se do të vriste 
ndonjë gjarpër. 

- Më duket se shumë indianë kanë për t'i vrarë gjarpërinjtë sonte, 
- tha Xho Garneri. 

- Këta indianët, - tha përsëri zonja Garrier. 

Vazhduan më tej rrugën. U shmangën nga rruga kryesore duke u 
ngjitur midis kodrave. Kuajt e kishin shumë të vështirë në të përpjetë, 
prandaj çunat zbritën dhe ecën në këmbë. Rruga ishte ranore. Niku 
hodhi një shikim prapa që nga maja e kodrës për të parë shkollën. Pa 
dritat e Petoskit dhe më tej Litell Travers Bein. Kur rruga filloi të 
zbriste, djemtë hypën përsëri në karrocë. 

- Duhej te kishin hedhur pak zhavorr në këto palë rrugë, - tha 
Xho Garneri. Karroca përparoi dhe hyri në pyll. Xhoja dhc zonja Garner 
rrinin pothuaj ngjitur në ndenjësen e parë. Niku qëndronte midis dy 
çunave. Rruga doli në një hapësirë të zhveshur, pa drurë. 

- Jemi pikërisht këtu ku babai pa atë qelbësin, - tha njëri nga 

çunat. 

- Jo, ishte më tej. 

- Nuk ka rëndësi se ku ishte, - tha Xho, pa e kthyer kokën. 
Qelbesin mund ta ndeshesh dhe ta shikush çdo vend. 

- Unë pashë dy qelbësa natën e kaluar, - tha Niku. 

- Ku? 

- Poshtë te liqeni. Kërkonin ndonjë peshk të ngordhur përgjatë 

plazhit. 

- Mos ishin zezakë? - tha Karli. 

- Ishin qelbësa. Mua më duket se i njoh qelhësat. 

- Duhet t'i njohësh. Ti ke një dashnore indiane, - tha Karli. 

- Mos fol kështu, Karl, - tha zonja Garner. 

- Ata kanë të njëjtën erë. 

Xho Garneri qeshi. 

Mos qesh, Xho, - tha zonja Garner. - Nuk dua që Karli të flasë 

kështu. 

- Vërtet ke një dashnore indiane, Nik? - pyeti Xhoja. 

- Jo. 

- Ka zënë, Ba, ka zënë, - tha Franku. - Prudens Miçell e quainë. 

- Nuk është ajo. 

- Ai shkon dhe e takon atë çdo ditë. 

- Jo, nuk shkoj. 

- Niku ndihej i kënaqur që ngacmohej për Prudens Miçellin. 

- Ajo nuk është dashnorja ime, - tha ai. 

- Dëgjoje, dëgjoje, - tha Karli. - Unë i shoh bashkë çdo ditë. 

- Karli nuk merret me vajza, - tha mamaja e tij. - Jo më me një 
indiane. 

Karli heshti. 

- Karli nuk është i sjellshëm me vajzat, - tha Franku. 

- Mbylle ti! 

- E ke mirë, Karl, - tha Xho Gameri. - Me vajzat nuk mund të 
ketë sukses kushdo. Dëgjo Banë. 

- Kështu u flitet fëmijëve. Bukur, - tha zonja Garner. Ajo lëvizi 
dhe ra mbi Xhonë nga tronditja e karrocës. - Ti na paske pasur shumë 
vajza në kohën tënde, hë, ç'na thua? 

- Unë betohem se Baja nuk ka pasur dashnore indiane. 

- As mos e mendo atë gjë, - tha Xho. - Ki kujdes ruaje Prudin, 

Nik. 

Gruaja i pëshpëriti diçka në vesh dhe ai qeshi. 

- Përse qeshe? e pyeti Franku. 

- Mos ia thuaj, Garner, - e paralajmëroi e shoqja. - Xhoja qeshi 

përsëri. 

- Niku mund ta ketë Prudensin, - tha Xho. - Unë vetë kam një 
vajzë të mirë. 

- Kështu duhet të flasësh, ë? - vërejti zonja Gamer. 

Kuajt po shtyheshin me mundim nepër rërë, Xho arriti t'i godasë 
vithet e tyre me kamxhik në errësirë. 

- Eja, shtyjuni. Nesër kemi për të punuar me shumë. 

Kuajt u nisën me gallop teposhtë, duke e shkundur karrocën fort. 
Në fermë zbritën të gjithë. Zonja Gamer hapi derën, hyri brenda dhe 
doli përsëri jashtë me një llambë në dorë. Karli dhe Niku ulën placket 
nga pjesa e prapme e karrocës. 

Franku u ul në ndenjësen e përparme për ta ngarë karrocën drejt 
plevicës. Niku ngjiti shkallët dhe hapi derën e kuzhinës. Zonja Garner 
po ndizte zjarrin në sobë. 

- Mirupafshim, zonja Garner, - tha ai. - Ju faleminderit shumë që 
më morët. 

- Oh, asgjë, Nik. 

- Ishte një ditë e mrekullueshme për mua. 

- lshte kënaqësi për ne që të patëm ty. Nuk do të qëndrosh të 
hash pak supë? 

- Eshtë më mirë të shkoj. Mendoj se babai po më pret. 

- Mirë atëherë, shko. I thuaj Karlit të vijë lart. Mundesh? 

- Patjetër. 

- Natën e mirë, Niki. 

- Natën e mirë, zonja Garner. 

Niku doli nga oborri dhe shkoi drejt plevicës. Xhoja dhe Franku 
po milnin lopën. 

- Natën e mirë, u tha Niku. - Ia kalova shumë bukur me ju. 

- Natën e mirë, - thirri Xho Gameri. - Nuk do të qëndrosh për të 
ngrënë darkë? 

- Jo, nuk mundem. A mund t'i thoni Karlit se e kërkon mamaja? 

- Në rregull, Nik. Natën e mirë. 

Niku eci këmbëzbathur nëpër rrugicën që kalontc përmes 
lëndinës poshtë plevicës. Toka poshtë këmbëve ishte shumë e butë nga 
vesa e freskët. Në fund të lëndinës kapërceu një gardh dhe vazhdoi të 
zbriste përmes një përroi kënetor, ku iu përlyen këmbët me baltën 
rrëshqitëse. Pastaj filloi të ngjitej nëpër ahishte. Kur doli në kreshtë pa 
dritat e vilës. Kapërceu gardhin e kopshtit dhe erdhi rrotull verandës së 
përparme. Përmes dritares pa babain ulur në tavolinë duke lexuar nën 
dritën e një llambe të madhe. Niku hapi derën dhe hyri brenda. 

- Hë, Niki, - foli babai, kalove një ditë të bukur? 

- Një ditë të shkëlqyer, babush, Ishte një 4 korrik i 
mrekullueshëm. 

- Je i uritur? 

- Edhe pyet? 

- Çfarë të paska ndodhur me këpucët? 

-1 lashë te Gamerët. 

- Eja në kuzhinë të hash. 

Babai shkoi përpara duke mbajtur llambën në dorë. Ndali në 
korridor dhe hapi frigoriferin. Niku hyri në kuzhinë. Pastaj erdhi edhe 
babai me një cope mish pule të ftohtë në pjatë dhe me një gotë qumësht. 
I vendosi ushqimet në tavolinë ndërsa llambën e vuri në një kënd. 

- Ka edhe hyrek. Të mjaftojnë këto? - Darkë e mrekullueshme. 
Babai u ul edhe vetë në një karrige pranë Nikut. Trupi i tij 

pasqyrohej në një hije të madhe në murin e kuzhinës prej dritës së 
llambës. Niku piu pak ujë dhe fshiu gojën me pecetë. Babi shkoi te 
dollapi dhe mori byrekun. Ishte një byrek me boronicë. Ai i preu një 
copë të madhe Nikut. 

- Ti si e kalove kohën, babush? 

- Në mëngjes shkova për të peshkuar. 

- Kape gjë? 

- Vetëm perç. 

Babai vështroi Nikun që hante byrekun. 

- Po pasdite çfarë bëre? - e pyeti Niku. 

- Shkova për një shëtitje deri nga kampi indian. 

- Pe njeri? 

- Indianët ishin të gjithë në qytet, të dehur. 

- Nuk ka askënd? 

- Pashë shoqen tënde, Prudin. 

- Ku ishte? 

- Ishte në pyll me Frank Uoshbernin, po ia kalonin shumë mirë. 
Babai nuk po e shihte. 

- Çfarë po bënin? 

- Nuk qëndrova që të shihja. 

- Më trego ç'po bënin. 

- Nuk e di, - i tha babai. Unë vetëm sa i dëgjova që po 
gajaseshin dhe vinin rrotull. 

- Nga e more vesh që ishin ata? 

-1 pashë. 

- Kujtova se më the që nuk i pe? - Jo. Jo i pashë. 

- Kush ishte me të? - pyeti Niku. 

-Frank Uoshbemi. 

- A ishin. ... a ishin.... 

- A ishin.... Çfarë ishin? 

- A ishin të lumtur? 

- Mendoj se po. 

Babai u çua nga tavolina dhe doli nga kuzhina. Kur u kthye pa 
që Niku i kishte ngulur sytë në një pikë mbi pjatë. Ai kishte qarë. 

- Do edhe pak tjetër? - e pyeti babai. 

- Jo, tha Niku. 

- Më mirë merr edhe një copë. 

- Jo, nuk dua më. 

Babai pastroi tryezën. 

- Në cilën pjesë të pyllit ishin? - pyeti Niku. 

- Sipër mbi kamp. 

Niku vazhdonte të shikonte ngultazi mbi pjatë. 

- Bën mirë të shkosh të flesh, Nik, - i foli sërish i ati. 

-Po. 

Niku shkoi në dhomën e tij dhe u fut menjëherë në krevat. 
Dëgjonte hapat e babait që ecte poshtë e lart në dhomën e ndenjes. Ai 
rrinte shtrirë në krevat me fytyrë të ngjeshur në jastëk. 

"Po më çahet zemra", mendoi. Në qoftë se vazhdoj të ndjehem 
kështu do të më bëhet zemra copë. 

Pas një copë here dëgjoi babain që fiku llampën dhe shkoi në 
dhomën e tij. Pastaj dëgjoi erën që zhurmonte duke u fërkuar në degët e 
pemëve në kopsht. Nga grilat i dukej se hynte ajër i freskët. Ndenji 
shtrirë për një kohe të gjatë me fytyrë mbi jastëk. Dalëngadalë truri iu 
topit, për një çast Prudens i doli nga mendja dhe e zuri gjumi. Kur u 
zgjua ndjeu erën që fishkëllente nëpër pemë, si dhe valët e liqenit që 
përplaseshin në breg. I dëgjoi ato derisa e zuri gjumi përsëri. Në 
mëngjes frynte një erë e fortë ndërsa dallgët e liqenit përplaseshin me 
rrapëllimë në breg dhe shpërndaheshin në plazh. Nikut i doli gjumi dhe 
qëndroi për një kohë të gjatë i shtrirë përpara se t'i kujtohej që në 
mbrëmje i ishte copëtuar zemra. 

LUMIIMADH ME DY ZEMRA 

Treni vazhdoi rrugën dhe humbi nga pamja duke harkuar përreth 
njërës prej kodrave në të cilën ishte djegur e tërë pyllishtja. Niku u ul në 
dengun e çantës prej kanavaci dukc e shtypur bagazhin që punëtori I 
trenit e kishte flakur si top nga vagoni i mallrave. Nuk shihje më qytet 
dhe asgjë tjetër përveç shinave dhe vendit të djegur në të katër anët. 
Nga tridhjetë klubet dhe dyqanet që kishin përvijuar dikur rrugën 
kryesore të Seneit, nuk kishte mbetur asnjë gjurmë. Themelet e hotelit 
Mansion Hauz qëndronin gërmadhë mbi tokë. Gurët ishin çarë dhe 
ciflosur nga zjarri. Edhe sipërfaqja e tokës ishte djegur. 

Niku pa faqen e kodrës së djegur tërësisht, atë faqe ku ai kishte 
pritur të gjente shtëpitë e shpëmdara të qytetit pastaj eci ngadalë nëpër 
binarët e hekurudhës deri te ura mbi lumë. Lumi ishte atje. Ai 

vorbullonte nëpër këmbët e urës. Niku hodhi vështrimin poshtë në ujin 
e pastër të ngjyrosur në kafe nga zhavorri që mbushte shtratin e tij. Në 
ujë pa troftat që qëndronin në vend përkundër rrymës duke lëvizur 
flatrat. Pas pak ato ndryshuan pozicion duke bërë një kënd të shpejtë për 
të qëndruar përsëri pa lëvizur në ujin që rrëshqiste me shpejtësi. Niku i 
vëzhgoi ato për një kohë të gjatë. 

I pa që qëndronin me hundën zhytur në rrymë, një tufë e madhe 
troftash në ujin e thellë dhe të shpejtë; ato ndryshuan sakaq qëndrimin 
kur ai u ul dhe i vëzhgoi më nga afër përrnes sipërfaqes së qelqtë, të 
mysët të ujit. Në fund ishin troftat e mëdha. Niku nuk i pa menjëherë, 
por më në fund i zbuloi në fund të shtratit; troftat e mëdha qëndronin 
mbi fundin e zhavorrtë midis një reje tymi prej rëre dhc gurësh që 
ngrinte rryma e ujit. 

Ishte një ditë e ngrohtë. Një peshkambret u ngrit mbi lumë. 
Kishte një kohë të gjatë që Niku shihte lumin dhe vrojtonte troftat. Pasi 
hija e peshkut përfundoi harkun, mbi ujë kërceu edhe një troftë e 
madhe, e cila përshkoi një kënd të gjerë, pastaj humbi përsëri nën 
sipërfaqen e ujit, duke marrë me vete edhe hijen që dielli e pasqyronte 
të plotë në ujë. Hija u duk sikur notoi përkrah troftës, por nuk arriti deri 
poshtë urës ku trofta ndaloi duke qëndruar përkundër rrymës. 

Zemra e Nikut rrahu fort kur trofta u hodh mbi ujë, iu ngjallën 
ndjenjat e vjetra. 

U kthye dhe vështroi përgjatë rrjedhjes së lumit. Ai zgjatej tutje, 
me fund të zhavorrtë, me cektina dhe gurë të mëdhenj aty - këtu, por me 
puse të thella, atje ku bregu i rrëpirtë i lumit harkohej dhe uji binte me 
vorbullimë. 

Niku eci nëpër shina për t'u kthyer pranë shinave të çngjyrosura, 
ku kishte lënë çantën. Ishte i lumtur. Rregulloi pajimet, shtrëngoi rripat 

e çantës, hodhi pakon në shpinë, futi krahët midis rripave, lëvizi 
shpatullat për të rregulluar çantën dhe për ta bërë më të lehtë peshën e 
saj. Ajo ishte ende e rëndë. Ishte shumë e rëndë. Në dorë kishte tubin 
prej lëkure, brenda të cilit kishte kallamin e peshkimit, lëvizi me të 
çantën që të rrinte më mirë dhe ta çonte peshën lart mbi shpatulla, dhe 
nisi të ecte përgjatë rrugës që shkonte paralel me hekurudhën, duke e 
lënë qytetin e djegur në afshin e nxehtë, pastaj u kthye dhe mori përreth 
një kodre të djegur, duke përshkuar një rrugë që të çonte në fshat. 
Shpina i dhimbte nga pesha e rëndë e çantës. Rruga vinte vazhdimisht 
në ngjitje. Ngjitja e kodrës ishte shumë e vështirë. Muskujt i dhimbnin 
dhe dita ishte e nxehtë, por Niku ndihej i lumtur. E lumturonte ndjesia 
që kishte lënë çdo gjë pas, dëshira për të menduar, dëshira për të shkuar 
dhe plot dëshira të tjera. I ishte kthyer pas vetes. 

Që nga çasti që i kishte zbritur trenit dhe shërbyesi i bagazheve i 
kishte flakur çantën nga dera e vagonit, gjërat kishin qenë krejt ndryshe. 
Sensi ishte djegur, gjithçka përreth ishte djegur dhe kishte ndryshuar, 
por kjo nuk kishte rëndësi. Nuk mund të ishte djegur gjithë vendi. Ai e 
dinte këtë. Ai vazhdonte marshimin, i djersitur nga pesha dhe nga dielli, 
duke u ngjitur vazhdimisht për të kaluar hapësirën e kodrave që ndante 
hekundhën nga rrafshinat me pisha. 

Rruga zgjatej përpjetë, me valëzime, gjithmonë në ngjitje. Niku 
përparonte faqes së kodrës. Më në fund rruga u shtrua disi dhe ai arriti 
majën e kodrës. U mbështet në një cung peme të djegur dhe hoqi çantën 
e pajimet e tjera. Përpara tij, në tërë hapësirën që mbulonte shikimi i tij, 
shtrihej rrafshi me pisha. Vendi i djegur merrte fund në të majtë të 
hapësirës kodrinore. Përpara mbi rrafshinë ngriheshin ishuj të errët 
pishash. Niku ndoqi me shikim gjelbërimin e errët, derisa syri i kaloi 
vezullime të ujit nën rrezet e diellit. 

Përpara tij nuk kishte vetin rrafshinë pishash, deri te kodrat e 
largëta blu, ku fillonte Liqeni i Madh. Ai i dallonte ato shumë dobët dhe 
me vështirësi, të mugëta dhe të largëta, përtej hapësirës së rrafshinës. 
Kur vështronte për një kohë të gjatë dhe me këmbëngulje, ato i 
zhdukeshin fare nga pamja. Po qoftë se i shihte vetëm me sy gjysmë të 
mbyllur, ato shfaqeshin tej në largësi. 

Niku u ul mbështetur në cungun e nxirë si qymyr dhe ndezi një 
cigare. Çanta varej në majë të cungut, bashkë me pajimet e tjera. Ai 
qëndronte ulur duke pirë duhan dhe duke vështruar vendin që shtrihej 
përpara tij. Nuk kishte nevojë të nxirrte hartën. E dinte ku ndodhej nga 
pozicioni i lumit. Po pinte cigaren duke i mbajtur këmbët të shtrira dhe 
vështronte një karkalec që ecte në tokë. Karkaleci ishte i zi. Kur kishte 
kaluar kodrën, kishte parë shumë karkalecë që ngriheshin nga pluhuri. 
Të gjithë ishin të zinj. Ata nuk ishin nga familja e karkalecëve të 
mëdhenj me krahë verdhëzi dhe kuqezi, të cilët zhurmojnë me krahët e 
tyre të zinj, kur i palosin gjatë kërcimit. Këta ishin karkalecë të 
zakonshëm, të gjithë të zinj si blozë. Niku ishte habitur nga pamja e 
tyre, por ndërsa udhëtonte, nuk kishte menduar seriozisht për ta. Tani që 
po vrojtonte kërcimtarin e zi, e kuptoi që ata ishin shndërruar në të zinj 
nga gjallimi në një tokë të gjthëdjegur. Ai kuptoi se zjarri duhet të ishte 
bërë vitin e kaluar, por karkalecët ishin nxirë gradualisht. Nuk arrinte të 
saktësonte se sa kohë do të qëndronin karkalecët me këtë pamje. 

Lëvizi me kujdes dorën dhe e kapi kërcyesin nga krahët. E ktheu 
për t’i parë barkun, ndërsa karkaleci lëvizte këmbët me gjithë forcën e 
vet. Edhe barkun e kishte të zi. 

- Ik karkalec, - i tha Niku, duke folur për here të parë me zë të 
lartë. - Fluturo diku larg. 


101 



ERNEST HEMINGUEJ 


E hodhi karkalecin në ajër dhe e pa që fluturoi dhc shkoi e 
qëndroi mbi një cung të qymyrtë, përtej rrugës. 

Niku u ngrit. Mbështeti shpinën në çantën e vet që qëndronte 
varur në cungun e zi dhe e mori në shpinë duke futur krahët nëpër rripa. 
Qëndroi në këmbë me çantën në shpinë duke shikuar terrenin që 
shtrihej përpara tij deri te lumi, pastaj nisi të zbriste kodrën, duke u 
larguar gjithnjë e më shumë nga rruga. Dyqind metra poshtë kodrës, 
hapësira e djegur merrte fund. Aty fillonte një lëndinë me fier, pastaj 
blloqe me pisha. Ai ecte në një terren të valëzuar, ranor, me ngritje dhe 
ulje të vazhdueshme. Vendi gjallëronte përsëri. 

Niku mbante drejtimin me anë të diellit. Ai e dinte ku do të 
takohej me lumin dhe vazhdonte të ecte përmes rrafshinës me pisha, 
duke ngjitur malore të vogla për të parë pastaj malore të tjera të vogla 
përpara tij dhe herë pas here ishuj pishash të mëdha në të majtë ose në 
të djathtë të tij. Ai theu disa degë të buta fieri dhe i vuri poshtë çantës. 
Fërkimi dhe nxelltësia i squllën dhe i copëtuan gjethet e fierit dhe 
ndërsa ecte, ai ndjente erën e tyre të veçantë. 

Ishte i lodhur dhe kishte shumë vapë, megjithëse ecte përmes 
hapësirës plot hije të rrafshinës së pishave. E dinte se në çdo moment 
tashmë mund të ndeshte lumin, duke marrë kthesë në të majtë. Nuk 
duhet të ishte më shumë se sa një milje larg. Por ai vazhdoi përpara në 
drejtim nga veriu për ta ndeshur lumin sa më lart, në rrjedhjen e sipërme 
të tij, në largësinë e një dite udhëtimi. 

Po i ngjitej njërës prej kodrave, në faqen kryesore të së cilës 
ishte një ishull i madh pishash. Kur arriti në kreshtën e kodrës, u kthye 
dhe shkoi drejt pishave. 

Mbi sipërfaqen e tokës përreth pishave nuk kishte as shkurre, as 
bar. Trungjet e pemëve ishin të lartë dhe të drejtë. Ato nuk kishin degë 
përveçse lart në majë. Kurorat e tyre ishin pleksur dhe bënin një hije të 

plotë mbi dyshemenë ngjyrë kafe të pyllit. Aty ku mbaronte pylli, 
fillonte fieri i butë. Niku hoqi çantën dhe u shtri nën hijen e pishave. 
Rrinte shtrirë në shpinë dhe vështronte pishat. Duke ndjenjur ashtu, 
shpina dhe qafa po i çlodheshin. Vështroi për pak kohë qiellin, përmes 
degëve të pishave, pastaj mbylli sytë. I hapi dhe vështroi lart përsëri. 
Sipër në kurorat e pemëve, frynte një erë e lehtë. Ai mbylli përsëri sytë 
dhe e zuri gjumi. 

Kur u zgjua ndjehej më i fortë. Dielli gati po prekte horizontin. 
Pakoja ishte e rëndë dhe rripat e rënduan sapo i hodhi në supe. U përkul 
me çantën në shpinë, mori tubin e lëkurtë, ku kishte kallamin c 
peshkimit, dhe u nis për rrugë, doli nga pylli i pishave dhe hyri në 
lëndinën me fier të butë, duke vazhduar në drejtim të lumit. E dinte se 
tani nuk ishte më shumë se një milje larg. 

Zbriti nëpër një kodër të mbuluar mc cungje dhe hyri në një 
lëndinë. Në fund të lëndinës rridhte lumi. Niku u gëzua që ndeshi 
lumin. Ai vazhdoi të ecte përmes lëndinës në drejtim të kundërt të 
rrjedhjes së lumit. Ndërsa ecte ndjente pantollonat që i njomeshin nga 
vesa. Pas ditës së nxehtë i dukej se vesa kishte ardhur shumë shpeit. 
Lumi nuk bënte zhurmë. Ishte i shpejtë dhe mjaft i lëmuar. Në skajin e 
lëndinës përpara se të ngjitej në një lartësi të vogël, ku do të ngrinte 
fushimin, Niku u ndal dhe vështroi troftat qe kërccnin mbi ujë. Ato 
ngriheshin për të kapur insektet që vinin nga moçali në bregun tjetër të 
lurnit, pasi perëndonte dielli. Ndërsa Niku eci përgjatë rrjedhës së 
troftat vazhduan të kërcenin e te kapnin insekte. Pas pak, kur Niku 
shikoi përsëri në lumë, insektet rrinin të qeta mbi ujë, sepse troftat po 
ushqeheshin poshtë nën ujë. Por ndërsa ai vazhdoi më poshtë troftat 
zunë të kërcenin përsëri, duke bërë rrathë të shumtë mbi sipërfaqen e 
ujit sa dukej sikur mbi lumë filloi të binte shi. 

Terreni i pyllëzuar ranor u ngrit aq sa i duhej Nikut për të parë 
shtrirjen e lumit, lëndinën dhe moçalin. Hoqi çantën dhe kutinë e 
kallamit dhe vrojtoi përreth për të gjetur ndonjë vend të sheshtë për të 
ngritur fushimin. Pastaj do të gatuante. Pa një pjesë të sheshtë midis dy 
pishave. Nxori sopatën dhe preu dy degë që kishin dalë më shumë nga 
kurora. Lëmoi mirë një sipërfaqe të mjaftueshme për të fjetur. Shtroi 
mirë rërën me duar dhe këputi që në rrënjë fierin që ishte përreth. Duart 
i mbanin aromë të mirë nga era e fierit. Lëmoi edhe një herë vendin ku 
do të flinte. Nuk donte të kishte asnjë gungë poshtë batanijeve. Pasi 
lëmoi mirë vendin, shtroi tri batanijet përtokë, dy të tjerat i kishte për t'u 
mbuluar dhe i hapi mbi to. 

Preu disa degë nga një trung pishe dhe i çau për t'i përdorur si 
kunja për tendën. I preu të gjata, sepse donte që ato të nguleshin mirë në 
tokë dhe të kishin fortësi. Nxori tendën nga çanta dhe e la përtokë ende 
të pashtrirë. Çanta e mbështetur në një rrëzë pishe tashmë dukej shumë 
e vogël. Niku lidhi litarin që shërbente për ngritjen e kurrizit të tendës 
dhe një pishë dhe e ngriti tendën duke e tërhequr cepin tjetër të litarit, të 
cilin e lidhi në një pishë tjetër. Tenda u var si ndonjë batanije e hedhur 
në një tel rrobash. Niku mori një nga kunjat që e kishte prerë, e futi n në 
birën e prapme kulmore të tendës dhe i dha formë asaj duke e tërhequr 
dhe duke ngulur kunjat anësore. I nguli ato thellë në tokë duke përdorur 
si çckiç pjesën e prapme të sopatës, derisa nyjet e çadrës hynë në tokë 
dhe çadra u tendos plotësisht. 

Në derën e hapur të tendës Niku shtriu një rrobë që të mos hynin 
mushkonjat. Ai u përkul dhe hyri brenda. Sendet e ndryshme që i kishte 
nxjerrë nga çanta, i vuri te koka e shtrojës, në rrëzë të faqes anësore të 
tendës. Tenda rnbante erë të këndshme. Ndihej si në shtëpi brenda 
tendës. Ndihej i lumtur në atë strofull. Gjatë gjithë ditës kishte qenë i 
lumtur. Kjo, sidoqoftë, ishte ndryshe. Duhej bërë. Tani u bë. Kishte 

qenë një udhëtim i vështirë. Ai ishte i lodhur. Por u bë. E kishte bërë 
kampin. Ishte vendosur. Asgjë nuk mund ta prekte. Ishte një vend i mirë 
për të fushuar. Ai ishte atje në vendin e mirë. Ai ishte në shtëpinë e tij, 
atje ku e kishte dashur vetë ta bënte. Tani ishte i uritur. 

Doli duke u përkulur në mbajtësen e mushkonjave. Jashtë ishte 
plotësisht errësirë. Në çadër kishte më shumë dritë. 

Niku kontrolloi në çantë dhe duke kërkuar me gishtërinj, gjeti 
një gozhdë të gjatë dhe një qeskë prej letre në fund të pakos. E nguli në 
pishë, duke e mbajtur me dorë dhe duke e goditur lehtë me fundin e 
sopatës. Vari çantën lart në gozhdë. Të gjitha pajisjet ishin në çantë. 

Ishte i uritur, Nuk i kujtohej të kishte qenë ndonjëherë kaq i 
uritur. Hapi dhe hodhi në tigan një kuti me mish derri me bizele dhe një 
kuti me makarona të gatshme. 

- Kam të drejtë të ha këtë lloj ushqimi, përderisa kam vullnetin 
ta përgatis, - tha Niku. Zëri i tij tingëlloi si i çuditshëm në errësirën e 
pyllit. Nuk foli më. 

Ndezi një zjarr me disa copa pishe, që i preu me sopatë nga një 
cung. Mbi zjarr vendosi një zgarë metalike dhe i nguli këmbët e saj në 
tokë, duke i goditur me çizme. Mbi zgarë, midis flakëve, vendosi 
tiganin. Ishte më i uritur se kurrë. Bizclet e makaronat u ngrohën. Niku i 
trazoi dhe i përzjeu. Ato filluan të bulonin dukc nxjerrë disa flluska të 
vogla në sipërfaqe. Kishin një aromë të këndshme. Niku nxori një kuti 
me salcë domatesh dhe preu katër feta buke. U ul përsipër zjarrit dhe 
hoqi tiganin. E hodhi përzierjen në një pjatë metalike. Ajo u shpërnda 
ngadalë nëpër pjatë. Niku e dinte që ishte e ngrohtë. Ai hodhi pak salcë. 
E dinte që bizelet dhe spagetet ishin ende të nxehta. Vështroi zjarrin, 
pastaj tendën, nuk do ta prishte kënaqësinë duke djegur gjuhën. Kishte 
vite që nuk i shijonte bizelet të nxehta sepse nuk duronte dot derisa 

ftoheshin. Gjuha e tij ishte shumë e ndjeshme. Ai ishte shumë i uritur. 
Matanë lumit, në kënetë, ai pa të ngrihej një mjegull. Vështroi edhe një 
herë te tenda. Në rregull. Mori një lugë plot nga pjata. 

- Krisht, - tha Niku, - Jezu Krisht, - tha jam i lumtur. 

- Hëngri gjithçka kishte në pjatë, përpara se të kujtohej për 
bukën. E mbushi përsëri pjatën dhe e hëngri me bukë. Në fund fshiu 
mirë pjatën. Nuk kishte pirë dhe nuk kishte ngrënë gjë tjetër, përveç një 
kafeje dhe një sanduiçi në restorantin e stacionit të Shën Injacit. Kishte 
qenë një përvojë e mrekullueshme. Kishte qenë i uritur edhe herë tjetër, 
por nuk kishte ndjerë këtë kënaqësi. 

Niku lëvizi dy urë pishe poshtë zgarës. Zjarri flakëroi. Kishte 
harruar të vinte kafe. Nxori nga çanta një kovë të palosur prej 
mushamaje, zbriti kodrën dhe eci permes lëndinës deri te lumi. Bregu 
tjetër ishte nën mjegullën e bardhë. Kur u përkul mbi lumë dhe futi 
kovën në ujë, duke qëndruar mbështetur në gjunjë, ndjeu që bari ishte i 
njomë dhe i ftohtë. Frynte erë dhc rryma ishte e shpejtë. Uji ishte i 
ftohtë akull. Niku shpëlau kovën, e mbushi plot dhe e çoi në fushim. 
Pasi largoheshe nga uji nuk ishte aq ftohtë. 

Niku nguli një gozhdë tjetër dhe vari në të kovën me ujë. 
Mbushi xhezven për gjysrnë, hodhi ca dru të tjera nën zgarë dhe vuri 
xhezven. Nuk mbante mend se si bëhej kafja. Iu kujtua që kishte 
debatuar me Hopkinsin për këtë gjë, por nuk iu kujtua se cilën mënyrë 
kishte mbrojtur ai vetë. Ai vendosi që ta ziente. Pas kësaj iu kujtua se 
kjo ishte mënyra e Hopkinsit. Dikur kishte debatuar për çdo gjë me 
Hopkinsin. Ndërsa priste të ziente kafja, hapi një kuti të vogël me kajsi. 
I pëlqente të hapte kuti. Zbrazi kajsitë në një filxhan teneqeje. Ndërsa 
ruante kafenë në zjarr, piu shurupin, në fillim me kujdes se mos 
derdhej, pastaj menjëherë duke thithur edhe kajsitë bashkë me lëngun. 


106 



LUMII MADH ME DY ZEMRA 


Kafja zjeu. Kapaku u ngrit dhe kafja nisi të derdhej nga buzët e 
xhezvesë. Ishte një fitore për Hopkinsin. Ai hodhi sheqer në filxhanin 
me të cilin kishte pirë shurupin, pastaj shtoi kafenë. Bishti ishte nxehur 
shumë, prandaj ai përdori kapelen e tij për ta mbajtur. Nuk duhej ta linte 
të kullonte kafja në fund të xhezvesë. Duhej të zbatonte formulën e 
Hopkinsit deri në fund. Hopi e meritonte këtë. Ai ishte një kafebërës 
shumë serioz. Ai, madje, ishte njeriu më serioz që Niku kishte njohur 
ndonjëherë. Jo serioz i rëndë. Kishte kaluar shumë kohë. Hopkinsi fliste 
pa lëvizur buzët. Ai kishte luajtur polo. Kishte fituar miliona dollarë në 
Teksas. Kur e njoftuan se bileta e tij kishte fituar vendin e parë në 
llotari, mori makinë me qera. Ai mund të kishte telefonuar që t'i 
dërgonin paratë. Kjo do të ishte rruga më e shkurtër. Të dashurën e tij e 
thërrisnin me nofkën Venusi bjonde. Hopi nuk kundërshtonte sepse ajo 
nuk ishte realisht e dashura e tij e vërtetë. Hopkinsi thoshte në 
mirëbesim se askush nuk mund të bënte shaka me të për të dashurën e 
tij të vërtetë. Ai kishte të drejtë. Hopkinsi u largua kur erdhi telegrami. 
Kjo ndodhi në Lumin e Zi. U deshën tetë ditë që telegrami të arrinte. Ai 
ia dha Nikut automatikun Kolt të kalibrit 22. Aparatin ia dha Billit. I 
bëri këto që ta kujtonin gjithmonë. Ata do të shkonin bashkë për 
peshkim verën tjetër. Hop Hedi ishte i pasur tashmë. Ai do të merrte një 
jaht dhe ata mund të shkonin të gjithë bashkë një shëtitje në Liqenin e 
Sipërm. Ai ishte emocionant, por serioz. I thanë njëri tjetrit lamtumirë 
dhe të gjithë u ndjenë keq. Ata nuk e panë më kurrë Hopkinsin. Kjo 
kishte ndodhur shumë kohë më parë në Lumin e Zi. 

Niku piu kafenë, kafenë e bëri sipas mënyrës së Hopkinsit. 
Kafeja ishte e hidhur. Niku qeshi. Ishte një fund i mirë për tregimin. 
Mendja e tij nisi të punonte. E dinte që duhej ta pinte sepse ishte shumë 
i lodhur. Ndezi një cigare dhe hyri brenda në tendë. Hoqi këpucët dhe 

pantallonat, u ul mbi batanije, mbështolli këpucët me pantallona, për t'i 
përdorur në vend të jastëkut, dhe u fut midis batanijeve. 

Përmes të çarës së derës vështronte ndriçimin e zjarrit kur era 
frynte dhe i jepte gjallëri. Ishte një natë e qetë. Niku rrinte shtrirë nën 
batanije dhe ndihej rehat. Një mushkonjë i zukiste te veshi. Niku u ngrit 
dhe ndezi një shkrepëse. Mushkonja ishte në faqen e tendës, mbi kokën 
e tij. Lëvizi shkrepësen me shpejtësi drejt saj. Mushkonja bëri një 
fishkëllimë të fortë në flakë. Shkrepësja u shua. Niku u rehatua përsëri 
nën batanije. U kthye nga ana tjetër dhe mbylli sytë. Dëshironte të 
flinte. E ndjeu që po i vinte gjumë. U rrotullua nën batanije dhe fjeti. 


II 

Në mëngjes diclli ishte ngritur dhe tenda kishte filluar të nxehej. 
Niku u përkul nën tendën e mushkonjave dhe u zgjat për të parë 
mëngjesin. Ndjeu barin e njomur nën duar. Mori pantallonat e këpucët 
dhe doli. Dielli ishte ngritur mbi kodër. ja ku ishin lëndina, lumi dhe 
këneta. Në mes të gjelbërimit të kënetës, në anën tjetër të kishte shumë 
mështekna. 

Lumi ishte i pastër dhe i butë në mëngjes. Rreth 200 metra më 
poshtë ishin tre trungje druri të hedhur tejpërtej lumit. Ndërkohë që 
Niku kishte ngulur vështrimin te trungjet, një shqarth kaloi rnbi ta dhe 
hyri në kënetë. Niku u gjallërua. U gjallërua nga mëngjesi dhe lumi. 
Ishte herët për të ngrënë, por ai e dinte që duhej të hante. Bëri një zjarr 
të vogël dhe vuri xhezven. Ndërsa po ziente uji në xhezve, ai mori një 
shishe bosh dhe shkoi në lëndinë. Lëndina ishte e njomë nga vesa dhe 
Niku duhej të kapte karkaleca përpara se bari thahej. Gjeti plot 


108 



LUMII MADH ME DY ZEMRA 


karkaleca të mirë. Ata rrinin në rrënjët e barishteve. Ishin të njomë dhc 
të ftohtë dhe nuk mund të kërcenin dot derisa t'i ngrohte dielli. Niku 
mblodhi vetëm nga ata të lloji kaf të masës mesatare. Ai ktheu mbrapsht 
një trung dhe nën të gjeti strehën e disa qindra kërcyesve. Ishte një hotel 
karkalecash. Futi rreth pesëdhjetë mesatarë kafë në shishe. Ndërsa po 
mblidhte karkalecët nën trung, ata që ishin ngrohur nga dielli filluan të 
kërcejnë. Bënin një fluturim dhe kur uleshin qëndronin si të ngrirë, 
sikur kishin vdekur. 

Niku e dinte se kur ai të kishte mbaruar mëngjesin, ata do të 
ishin të gjallë si gjithmonë. Nëse nuk do të kishte vesë, do t'i duhej 
gjithë dita të mbushte shishen me karkalecë, ndërkohë që do të kishte 
vrarë shumë syresh duke i sulmuar me kapele. Lau duart në lumë. U 
gjallërua dhe u emocionua kur u afrua pranë tij. Pastaj shkoi në tendë. E 
mbylli grykën e shishes që karkalecët të mos dilnin, por la pak vend të 
hapur që të hynte ajri i nevojshëm që ata të mos ngordhnin. 

E kishte vendosur trungun në vend dhe mendoi se atje, mund të 
mblidhte plot karkalecë mëngjesin tjetër. 

Mbështeti shishen mbushur me karkalecë në trungun e një pishe. 
Përzjeu shpejt ca miell me ujë dhe e bëri brumë, një gotë miell, një gotë 
ujë. Hodhi një lugë kafe plot në xhezve, ndërsa në tigan hodhi një copë 
gjalpë, që e nxori nga një kuti teneqeje. Pastaj hodhi brumin me kujdes 
në tiganin që nxirrte tym. Brumi u shpëmda si llavë, ndërsa yndyra 
kërciti me zhurmë. Petulla filloi të forcohej rreth buzëve të tiganit, 
pastaj mori ngjyrë kafe të lehtë dhe u ngjiz. Niku futi një kunj të pastër 
pishe poshtë saj, tundi tiganin dhe petulla lëvizi lirisht. Nuk duhej ta 
rrëzojë, mendoi. Futi përsëri kunjin e pastër poshtë, e solli përreth dhe e 
ktheu petullën mbrapsht. 

Pasi u poq, Niku e hoqi dhe rivajisi tiganin. E përdori gjithë 
brumin. Bëri një petull tjetër të madhe dhc një më të vogël. 

Hëngri njërën nga petullat e mëdha dhe të voglën me reçel 
molle. Vendosi reçel molle në petullën e tretë, e palosi më dysh, e 
mbështolli me një letër që nuk e nxirrte vajin dhe e vuri në xhepin e 
madh të këmishës. Ktheu tiganin mbrapsht dhe e la mbi zgarë, piu 
kafenë e shijshme në të cilën kishte hedhur edhe qumësht të kondensuar 
dhe pastaj pastroi fushimin. Ishte një fushim i vogël dhe i 
mrekullueshëm. 

Niku nxori kallamin nga kutia prej lëkure, bashkoi pjesët dhe e 
futi kutinë e kallamit në tendë. Nxori bobinën dhe kaloi fillin nëpër 
birat e kallamit për ta lidhur. Duhej ta mbante në dorë fillin, ndërsa e 
lidhte sepse rrëshqiste dhe mblidhej përsëri në bobinë. Ishe një fije e 
rëndë e dyfishtë. Niku kishte paguar për të 8 dollarë kohë më parë. Ishte 
e rëndë me qëllim të hidhej dhe tërhiqej në ajër, që të bënte të mundur 
hedhjen e grepit flutur, i cili ishte i lehtë. Niku hapi kutinë e drejtuesve 
prej alumini. Ata zhytur në shtresën e butë dhe të lagur prej pambuku. 
Ai e kishte lagur atë kur po udhëtonte me tren për në Shën Injac. Nxori 
një prej tyre dhe e lidhi me një nyjë në fund të fijes së rëndë. Në fund të 
tij kapi fort një grep. Ishte një grep i vogël, shumë i hollë dhe elastik. 

Niku e nxori atë nga blloku i grepave duke ndenjur ulur me 
kallamin në prehër. Provoi nyjën dhe përkulshrnërinë e grepit duke 
tërhequr fort fijen. Perjetoi një ndjenjë të këndshme. Tregoi kujdes që 
grepi të mos i shponte gishtërinjtë. 

Ai u nis drejt lumit, duke mbajtur kallamin në sup dhe shishen 
me karkalecë në dorë. Rrjetën e kishte lidhur në rripin e pantallonave. 
Në shpinë kishte hedhur një thes, të cilin e kishte kapur me një spango 
të trashë duke i bërë dy veshë në grykë. Spangon e kishte kaluar në qafë 
dhe ajo i varej poshtë shpatullave, ndërsa thesi i valëvitej nëpër këmbë. 

Niku u ndje i pavolitshëm dhe me një kënaqësi profesionale për 
gjithë këto pajime që kishte varur. Shishja me karkalecë i varej në 
kraharor. Në xhepin e këmishës ndjente pakon e fryrë të ushqimit dhe 
kutinë me flutura. 

U fut në rrjedhën e ujit. Ndjeu një goditje të ftohtë. Pantallonat 
iu ngjitën pas këmbëve. Poshtë këpucëve ndjeu fortësinë e guralecëve. 
Uji ishte një goditje e ftohtë që rritej. 

Rryrna që vërshonte teposhtë i fërkohej fort në këmbë. Atje ku 
kishte hyrë ai, uji i arrinte deri në gjunjë. Ai ecte me zor kundër rrymës. 
Gurët i rrëshqitnin nën këmbë. Shikoi vorhullën e ujit që i formohej 
përreth këmbëve të tij dhe kapi shishen të merrte një karkalec. 

Karkaleci i parë doli me shpejtësi në grykë të shishes dhe kërceu 
mbi ujë. Vorbulla e ujit e thithi nën këmbët e Nikut dhe pak më poshtë e 
nxori në sipërfaqe. Ai u përpoq që të notonte duke rrahur ujin me krahë. 
Por në një vorhullë të shpejtë ai u zhyt përsëri nën sipërfaqen e ujit dhe 
u zhduk. Nikut i kishte humbur një troftë. 

Një karkalec tjetër nxori kokën jashtë shishes. Antena e tij 
lëvizte shpejt. Ishte gati duke nxjerrë jashtë për të fluturuar. Niku e kapi 
nga koka, dhe e ngeci me kujdes në grep. Karkaleci lëshoi një lëng si 
ngjyra e duhanit të përtypur. Niku e hodhi grepin në ujë. 

E la grepin me karkalecin të lirë në ujë, duke mbajtur kallamin 
me dorën e djathtë. Lëshonte fijen nga bobina, duke e tërhequr ngadalë 
me dorën e majtë. E shihte ende kërcyesin mbi valët e rrymës. Pastaj i 
humbi nga sytë. 

Ndjeu t'i tërhiqej fija. Niku e tërhoqi me kujdes. Ishte përpjekja 
e parë. Dha fije lehtë me dorën e majtë, duke mbajtur fort kallamin. 
Kallami u përkul nga disa tërheqje të vazhdueshme, trofta po përpiqej të 

çlirohej duke qëndruar kundër rrymës. Niku e kuptoi që ishte e vogël. 
Ai ngriti kallamin në ajër, Kallami u përkul nga tërheqja. 

Niku pa troftën në ujë që tërhiqte fijen. 

Ai tërhoqi fijen me dorën c majtë dhe e nxori troftën me 
mundim mbi sipërfaqe. Shpinën e kishte laroshe, në ngjyrën e gurëve të 
lëmuar nga uji, anët i shndrisnin nga dielli. Niku vuri kallamin nën 
krahun e djathtë dhe zgjati e mori troftn nga rryma c ujit. E mbajti 
troftën, që nuk i rreshtte përdredhjet, në dorën e djathtë dhe i hoqi 
grepin nga goja, pastaj e lëshoi përsëri në ujë. 

Ajo u lëshua për ca çaste në rrymë, pastaj ra në fund pranë një 
guri. Niku zgjati dorën në ujin që i vinte deri te bërryli për të prekur 
troftën. Ajo qëndronte pa lëvizur mbi zhavorr. Gishtërinjtë e tij ndjenë 
ftohtësinë e ujit. Trofta kishte mbaruar, kishte mbetur atje në hijen e 
errët nën rrjedhën e lumit. "Jam në rregull" mendoi Niku. Ndihej i 
lodhur. 

Eci i zhytur në ujë deri në gjunjë rreth pesëdhjetë metra dhe 
shkoi afër tre trungjeve që ishin hedhur përsipër lumit. Nuk e riushqeu 
grepin dhe gjatë ecjes e mbante në dorë. Ishte i sigurt se në cekëtinë do 
të kapte vetëm trofta të vogla, por kjo gjë nuk i pëlqente. Në këtë orë të 
ditës në cektinë nuk ka trofta të mëdha. 

Uji po thellohej dhe ai e ndjente ftohtësinë të ngrihej e t'i prekte 
kofshët. Përpara ndodhej prita me tre trungje, mbi të cilën uji rrëshqiste 
si i lëmuar. Matanë pritës uji rridhte i qetë, i thellë dhe i errët. Në të 
majtë ishte livadhi, në të djathtë këneta. 

Niku qëndroi dhe nxori një karkalec nga shishja. E vendosi 
kërcyesin në grep dhe pështyti mbi të për t'i uruar vetes fat të mbarë. 
Pastaj lëshoi disa metra fije nga bobina dhe e hodhi kërcyesin përpara 
në ujin e errët. Mbajti kallamin në dorën e djathtë, duke e lënë fijen të 
lirë midis gishtërinjve. 

Ndjeu një tërheqje të gjatë. Tërhoqi kallamin dhe ai u bë gati më 
dysh, ndërkohë që nxori nga uji një pjesë të fijes që shndriti në diell. Në 
qoftë se peshku do të tërhiqte më fort, drejtuesi mund të këputej dhe 
fijen do ta merrte uji. Ndërsa mendonte kështu, bobina u shfillua dhe 
lëshoi një tingull metalik. Fija u tërhoq me një vrull të madh. Ishte një 
sulm shumë i shpejtë. Niku nuk mundi ta mbante, fija rrëshqiti me 
forcë, ndërsa bobina vetëm kërcente nga rrëshqitja e shpejtë e saj. 

Duke parë bobinën që po shfillohej me shpjetësi, Niku u çlirua 
nga mendimet dhe nguli këmbët mirë në fund të lurnit, ftohtësia e të 
cilit i arrinte deri mbi kofshë, bllokoi me dorën e majtë bobinën që 
rrotullohej, ajo gati sa nuk ia mori gishtin brenda mekanizmit rrotullues. 

E vuri nën kontroll fijen dhe e shtrëngoi fort. E tërhoqi, dhe 
matanë pritës prej trungjesh pa të dalë mbi ujë një troftë gjigande. Në 
çastin ajo kërceu, Niku uli kallamin. Tërheqja ishte shumë e ashpër. 
Natyrisht, drejtuesi duhej të ishte thyer. Ai nuk kishte gabuar në 
ndjesinë e tij kur susta e bobinës lëshoi fijen dhe u shtrëngua. Pas 
shtrëngimit ajo lirohet. 

Goja iu tha dhc zemra sa nuk po i pushonte. Tërhoqi fijen. Nuk 
kishte parë kurrë troftë kaq të madhe. Kishte një peshë shumë të madhe. 
Kur e nxori mbi ujë u trondit nga përmasat e saj të mëdha. Dukej e gjerë 
sa një salmon. 

Nikut po i dridhej dora. Ai po tërhiqte ngadalë. Tronditja kishte 
qenë shumë e fortë. U ndje i vagëlluar, pak i sëmurë, nuk kuptonte se 
çfarë i dhimbte dhe do të donte të ulej. 

Drejtuesi ishte i këputur atje ku ishte lidhur grepi rne të. Niku e 
mori në dorë. Mendoi për troftën që kishte rënë diku në fund të lumit 
duke u përpjekur të mbahej mbi gurë, ajo ishte diku poshtë ku nuk 
kishte dritë, nën trungjet e pritës, me grepin në nofulla. Niku e dinte se 

goja e troftës do të pritej e do të çahej nga teli i grepit. Grepi do të zinte 
shtrat në gojën e troftës. Kjo gjë do ta egërsonte troftën. Çdo gjë e atyre 
përmasave do të egërsohej. Ajo ishte troftë. Grepin e kishte kapur fort. 
E kishte mbërthyer si çark. O Zot ishte e madhe. O Zot ishte më e 
madhja troftë që kam parë e dëgjuar ndonjëherë. 

Niku doli nga uji në livadh dhe qëndroi në këmbë. Uji i rridhte 
nëpër pantallona dhe i hynte në këpucë. Këpucët e llokoçitnin. Shkoi 
dhe u ul në një trung. Nuk donte të nxiste asnjë ndjeshmëri. 

Nxori nga xhepi një cigare. E ndezi dhe e hodhi fijen e 
shkrepëses në ujin e shpejtë poshtë pritës. Një troftë e vogël u ngrit dhe 
e sulmoi sapo ra në ujë. Niku qeshi. Duhej të mbaronte cigaren. 

U ul mbi trarë dhe vazhdoi të tymoste cigaren. Dielli i thante 
shpinën, lumi cektësohej pak më tej dhe hynte në pyll, dredhonte midis 
dnirëve, kalonte nëpër cekëtina jo shumë të ndriçuara pastaj në thellina 
ku uji rridhte midis shkëmbinjve të lartë. Përgjatë bregut kishte 
mështekna të bardha, diku-diku kishte trungje të prerë dhe të zhveshur 
që i ngrohte dielli. Ishin shumë të përshtatshëm për t'u ulur. Ndjenja e 
mërzitjes gradualisht po e lëshonte. Ajo po ikte ngadalë. Ishte një 
ndjenjë mërzitjeje që i erdhi befas, një rrëqethje e cila kishte bërë t'i 
dhimbnin shpatullat. Tani ishte shumë mirë. Kallami ndodhej mbi trarë. 
Niku lidhi një grep të ri drejtues, duke e shtrënguar mirë veshin derisa u 
bë nyje e fortë. 

E ushqeu, pastaj mori kallamin dhe shkoi pak më poshtë për të 
hyrë në ujë atje ku nuk kishte shumë thellësi. Poshtë dhe matanë trarëve 
ishte një pus i thellë. Niku eci përgjatë kënetës derisa arriti në shtratin e 
cekët të lumit. 

Në të majtë, atje ku mbaronte livadhi dhe fillonte pylli, ishte një 
pemë e madhe me rrënjë mbi tokë. Dikur kishte kaluar ndonjë furtunë 
dhe e kishte shkulur nga toka, rrënjët i kishte ende me dhë dhe në to 

kishte filluar të mbime bar. Ajo shtrihej përgjatë bregut të lumit, uji 
fërkonte lehtas degët e saj. Prej aty ku qëndronte Niku mund të 
vështronte valët që krijonte rryma gjatë rrjedhjes së saj të shpejtë. Lumi 
ishte guror në krahun ku qëndronte ai, guror dhe plot shkëmbinj ishte 
edhe matanë. Atje ku merrte kthesë, pranë pemës me rrënjë jashtë, 
shtrati i lumit ishte i errët, midis vijave të ujit dukeshin alga dhe 
barishte jeshile që lëkundeshin sipas lëvizjes së rrymës. 

Niku hoqi kallamin nga supi dhe e nxori përpara, duke e lënë 
fijen të ecte përpara me qëllim që karkaleci të shkonte poshtë në një prej 
vijave të thella, midis bimëve ujore. Një troftë ra në grep dhe Niku e 
tërhoqi. 

Duke e mbajtur kallamin të shtrirë përpara në drejtim të pemës 
së rrëzuar, Niku përpiqej ta nxirrte troftën ndërsa ajo përpiqej të zhytej. 
Ai po lëvizte me kujdes kallamin që ta nxirrte në vend të hapur pa 
rrezik. Ai po e afronte duke mbajtur fort kallamin dhe duke tërhequr 
fijen. Ajo sulmonte, por gjithmonë jepej, përkulshmëria e kallamit ajo 
tërhiqte fort, por megjithatë afrohej gjithnjë e më shumë. Më në fund 
Niku e ngriti kallamin mbi kokën e vet dhe e çoi troftën në rrjetë. 

Trofta në rrjetë ishte e rëndë. Niku i hoqi grepin. Ishte shumë e 
rëndë, kishte dhe një nofull të madhe. E ngrit dhe e rrëshqiti në thesin 
që i varej brenda në ujë. 

E futi grykën e thesit në rrymë dhe ajo u mbush plot me ujë. E 
ngriti lart, uji nisi të derdhej nga anët, por fundi i thcsit mbeti në ujë. 
Trofta ishte atje në fund të thesit, e gjallë në ujë. 

Niku lëvizi teposhtë rrjedhjes. Tashmë thesin e mbante përpara, 
ai varej nga supet në gjoks dhe zhytej në ujë. Po bëhej shumë vapë. 
Dielli e digjte në gropën e zverkut. Kishte kapur një troftë. Nuk e vriste 
mendjen nësc do të kapte shumë trofta apo jo. Tani lumi ishte i cekët 

dhe i gjerë. Përgjatë të dy brigjeve kishte pyje. Drurët në bregun e majtë 
bënin hije mbi lumë. Niku e dinte se në çdo pjesë lumi ku binte hija 
kishte trofta. Pasdite kur dielli të kalojë në drejtim të kodrave, troftat do 
të shkojnë në hijet e freskëta në anën tjetër të lumit. 

Më të mëdhatë do të jenë atje, shumë pranë bregut. Kur dielli 
perëndon, ato lëvizin të gjitha në rrymë. Pikërisht atëherë, kur dielli e 
qorron ujin, përpara se të perëndojë ke rnundësi të qëllosh në troftën më 
të madhe të lumit. Eshtë e pamundur t'i peshkosh ato, kur sipërfaqja e 
ujit shkëlqen si pasqyrë nga dielli. Natyrisht mund të peshkosh edhe në 
cekëtina, por në një lumë si Lumi i Zi, ose të ngjashëm me të, duhet të 
zhytesh e të rropatesh kundër atje ku është më thellë. 

Niku lëvizi përgjatë cekëtinës për të gjetur puse të thella. Një ah 
ishte shumë pranë lumit, aq pranë sa degët i vareshin në ujë. Lumi futej 
dhe fshihej nën gjethe. Në një vcnd të tillë ka gjithmonë trofta. Niku 
nuk kishte shumë dëshirë të peshkonte në këtë gropë. Ai ishte i sigurtë 
se grepi do t'i ngecte nëpër degë. 

Megjithatë uji dukej i thellë. Ai hodhi fijen dhe rryma e thithi në 
çast karkalecin dhe e futi poshtë nën degën që shtrihej mbi lumë. Fija u 
tërhoq, por Niku e mbajti fort. Trofta kërceu me forcë jashtë ujit nëpër 
degët dhe gjethet e ahut. Fija ishte kapur. Niku e tërhoqi fort dhe trofta 
u çlirua. Ai mbështolli fijen dhe duke mbajtur grepin me dorë, vazhdoi 
të ecë poshtë lumit. 

Përpara, ngjitur me bregun e majtë, ishte një trung i madh. Niku 
pa që ai ishte zgavruar, rryma e ujit e fërkonte lehtë, ndërsa valëzonte 
në të dyja anët e tij. Uji ishte i thellë. Maja e trungut të zgavruar ishte 
gri dhc ec tharë. Ai ishte pjesërisht në hije. 

Niku hoqi kapakun e shishes së karkalecave dhe një kërcyes u 
nis drejt grykës. Ai e kapi, e futi në grep dhe e flaku në lumë. E mbajti 
kallamin larg vetes duke e lënë të lirë që karkaleci të shkonte pas 

rrymës te trungu i zgavruar. Niku uli kallamin dhe kërcyesi shkoi drejt e 
hrenda. Pas pak një goditje e fugishme. Niku shtrëngoi kallamin 
përkundër tërheqjes. Iu duk se ishte peshkuar vetë ai dhe do të bintc në 
ujë. U përpoq ta nxirrte peshkun jashtë në rrymë. Ishte shumë e 
vështirë. 

Fija u duk se u lirua dhe Niku mendoi se peshku do të ishte 
çliruar. Pastaj e pa atë t'i shfaqej shumë pranë, duke tundur kokën dhe 
duke u përpjekur të hiqte grepin. Goja ishte çarë si kamare. Ai po 
luftonte mc grepin. 

Niku e rrotulloi fijen në dorën e majtë dhe lëkundi që ta tendoste 
dhe ta çonte troftën drejt rrjetës, por ajo i humbi nga pamja duke 
kafshuar gjithmonë fijen. Niku luftoi me të kundër rrymës, duke e lënë 
të godasë ujin. E kaloi kallamin në dorën e majtë, duke e shtytur troftën 
kundër rrymës, pastaj e tërhoqi me gjithë forcën e tij derisa e çoi në 
rrjetë, duke e ngritur me një gjysmë harku mbi ujë. E afroi, i hoqi 
grepin dhe e rrëshqiti brenda në thes. 

Hapi grykën e thesit dhe i pa dy troftat e mëdha të gjalla në ujë. 

Niku u largua nga pusi dhe shkoi te druri i zgavruar. Hoqi thesin 
duke e kaluar sipër kokës dhe e vuri në një degë, duke u kujdesur që 
troftat të ishin thellë në ujë. Pastaj qëndroi edhe vetë rnbi trung, uji i 
rrëshqiste nga pantallonat dhe çizmet dhe binte në ujë. La kallamin në 
tokë, shkoi në skajin e trungut ku binte hija dhe nxori sanduiçet nga 
xhepi. I hëngri ngadalë dhe zhyti kapelen në lumë të mbushte ujë për të 
pirë, por ajo e derdhi përpara se ai ta afronte në buzë. 

Ishte freskët në hije. Ai rrinte ulur mbi trung. Nxori një cigare 
dhe shkrepi një fije shkrepëse. Flaka e shkrepëses shkoi dhe u përplas 
në drurin gri dhe u shua pa arritur që ai të ndizte cigaren. Niku u përkul 
në rrezë të trungut ku mbrohej nga era dhe shkrepi një fije tjetër. Ndenji 

aty duke pirë cigaren dhe dukc soditur lumin. Përpara lumi ngushtohej 
dhe hynte në kënetë. Ai bëhej i butë dhe i thellë dhe rridhte nëpër një 
xhungël verrishtesh, ku trungjet, degët dhe gjethet gërshetoheshin me 
njëra - tjetrën. Është e pamundur të ecësh në një kënetë të tillë. Degët 
janë shumë ulëta. Duhet të përkulesh në nivelin e tokës që të mund të 
çash midis tyre. Për këto arsye kafshët që rriten nëpër këneta kanë 
formë të veçantë, mendoi Niku. 

Do të donte të kishte diçka për të lexuar. Ndjente nevojë për të 
lexuar. Nuk donte të hynte tani në kënetë. Vazhdonte të shikonte 
teposhtë lumit. Një veri i madh ishte anuar dhe i kishte zënë shikimm. 
Matanë tij lumi hynte në kënetë. 

Niku nuk donte të hynte atje tani. I dukej e neveritshme të ecte 
me zor nëpër ujin që të vjen deri në sqetulla dhe të rropatej për të kapur 
trofta të mëdha atje ku ishte e pamundur. Tej në kënetë ishin verrinjtë e 
mëdhenj, as dielli nuk depërtonte dot përmes tyre, përveçse ndonjë 
birim të vogël. Peshkimi në ujë të rrjedhshëm dhe të thellë, në 
gjysmëdritë, mund të jetë tragjik. Por peshkimi në kënete është vërtetë 
një aventurë tragjike. Niku nuk e pëlqente atë. Ai nuk donte të zbriste 
më poshtë nëpër lumë sot. 

Ai nxori thikën, e hapi dhe e nguli në trung. Pastaj ngriti thesin, 
futi dorën në të dhe nxori njërën troftë, duke e mbajtur nga bishti atje ku 
është vështirë të mbahet një troftë ende e gjallë, i përplasi kokën pas 
trungut. Trofta u drodh, Niku e shtriu mbi trung në hije pastaj përplasi 
edhe kokën e troftës tjetër, në të njëjtën mënyrë. I vendosi krahpërkrah 
mbi trung. Ishin trofta të mrekullueshme. 

I pastroi duke i prerë nga vrima e jashtëqitjes deri në nofull. Të 
gjitha të brendshmet dhe gjuha dolën jashtë një copë. Troftat ishin 
meshkuj, me shirita bardhegri në shpinë. Niku i hodhi të brendshmet në 
breg që t'i merrte ndonjë shqarth. 

I lau troftat në lumë. Kur i futi në ujë ato dukeshin si peshq të 
gjallë. Ngjyra c tyre nuk kishte ndryshuar ende. Ai lau duart dhe i fshiu 
në trung, pastaj shtriu mirë troftat mbi thes sipër trungut, i mbështolli 
me kujdes, e lidhi dengun dhe e vendosi në rrjet. Thika ishte ende me 
teh të lagur e ngulur në trung. Ai e pastroi duke e fërkuar pas drurit dhc 
e futi në xhep. 

Niku u çua duke ngritur rrjetën e rënduar, u çapit nëpër ujë dhe 
doli në breg dhe u nis drejt pyllit. Po shkonte në fushim. Hodhi një 
shikim prapa. Përmes pemëve dukej lumi. Kishte mjaft ditë përpara për 
të peshkuar në kënetë. 

NJË DUEL ALPIN 

Ishte shumë ngrohtë atë mëngjes herët kur po zbrisnin në luginë. 
Dielli shkrinte borën që kishte mbetur ende në skitë në të cilat ne po i 
mbanim në duar dhe po thante pemët nga lagështia e natës. Ishte fillim 
pranvere, por dielli në luginë ishte shumë i ngrohtë. Ne po shkonim në 
Galtur, duke mbajtur skitë në duar dhe çantat në shpinë. Kur kaluam 
përpara oborrit të kishës, pamë se po zhvillohej një varrim. "Gruss 
Gott" 2 , i thashë unë priftit që doli nga oborrii kishës dhe kaloi pranë 
nesh. Prifti u përkul lehtë. 


2 “ Gruss Gott’’ (Gjerm. Në tekst) - Lavdi Zotit. 

- Është shumë interesante, prifti nuk të kthen kurrë përgjigje, - 
tha Xhoni. 

- Por duhet të dish se u pëigen t'u thuash "Gruss Gott". 

- Por kurrë nuk të përgjigjen, - tha Xhoni. 

Ne ndaluam në rrugë dhe pamë varrmihësin që po mbushte me 
lopatë tokën e sapogërmuar. Një fshatar me mjekër të zezë dhe me 
çizme të gjata llastiku qëndronte pranë varrit. Varrmihësi ndaloi dhe 
drejtoi shpinën. Fshatari me çizme të gjata mori lopatën nga varrmihësi 
dhe vazhdoi të mbushte varrin, duke shpërndarë dheun ngadalë, ashtu 
siç shpërndahet fara në kopsht. Në një mëngjes maji plot dritë e 
ngrohtësi, varrmihësi dukej krejt i panatyrshëm. Unë nuk mundja as të 
mendoja se mund të vdiste dikush. 

- Mendo sikur të varrosësh në një ditë si kjo, - i thashë Xhonit. 

- Nuk do të më pëlqente. 

- Po - i thashë unë, - ne nuk duhet ta lejojmë këtë. 

Vazhduam rrugën, kaluam nëpër qytet dhe u drejtuam për në 

hotel. Ne kishim qenë për të bërë ski në Silvreta dhe ndiheshim të 
kënaqur që ishim poshtë në luginë. Rrëshqitja me ski në Silvreta kishte 
kaluar shumë mirë por kishte rrëshqitje pranverore dhe bora ishte e mirë 
vetëm në mëngjes dhe në mbrëmje, gjatë pjesës tjetër të ditës bora 
zbutej nga dielli. Ishim të lodhur të dy nga dielli. Dhe lart në Silvreta 
nuk kishe ku t'i shpëtoje diellit. Të vetmet hije mund t'i gjeje rrëzë 
shkëmbinjëve ose në ndonjë kasolle të vogël të ngritur pranë ndonjë 
shkëmbi ku gjithmonë do të kishte një akullnajë dhe ku djersa të ngrinte 
nën këmishë. Nën atë diell pranveror nuk mund të qëndroje dot pa syze 
të errëta. Ishte mirë të merrje ca rreze dhe të nxiheshe pak, por dielli na 
ishte bërë i mërzitshëm. Nuk mund të qëndroje shumë kohë me diellin 
mbi kokë. Unë u gëzova që ikëm nga bora dhc zbritëm poshtë në 

luginë. Pranvera nuk është e përshtatshme për të shkuar lart në Silvreta. 
Është pak e lodhshme të bësh ski kur e shkrin bora. Ndihesha i mërzitur 
prej skive. Kishim qëndruar shumë. Më ishte mërzitur shija e ujit të 
borës që e mermin nga çatia prej teneqeje e kasolles dhe e pinim. Shija 
e tij kishte pjesën e vet në ndjenjën e lodhjes dhe të mërzisë prej skive. 
Ndihesha i gëzuar që kishte cdhe gjëra të tjera përveç skive, isha i 
gëzuar që isha poshtë tashmë, larg nga ajo pranverë e panatyrshme 
malore, isha i gëzuar që në këtë mëngjes maji isha në luginë. 

Hotelisti rrinte te dera e jashtme e hotelit në një karrige që e 
kishte mbështetur në mur. Pranë tij rrinte kuzhinieri. 

- Ski-heil 3 , - tha hotelisti. 

- Heil, - përshëndetëm ne dhe mbështetëm skitë në mur e hoqëm 

çantat. 

- Si ishte atje lart? - pyeti hotelisti. 

- Schon 4 . Vetëm se kishte shumë diell. 

- Po. Ka shumë diell në këtë periudhë. 

Kuzhinieri rrinte ulur në karrige. Hotelisti erdhi me ne, hapi 
derën e zyrës së tij dhe na dha postën. Ishin një tufë letrash dhe disa 
gazeta. 

- Marrim nga një birrë, - tha Xhoni. 

- Mirë. Do t'i pimë brenda. 

Pronari i hotelit solli dy shishe birre dhe ne i pimë duke lexuar 

letrat. 

- Marrim edhe nga një birrë tjetër, - tha Xhoni. Këtë radhë na i 
solli një vajzë, e cila qeshte gjatë kohës që hapte shishet. 

- Shumë letra, - tha ajo. 


3 Ski Heil {Gjerm. Në tekst) Përshëndetje skive. 

4 Schon. (Gjerm. Në teskt) - Bukur. 

- Po. Shumë. 

- Ju bëftë mirë, - tha vajza dhe iku duke marrë shishet bosh me 

vete. 

- Gati e kisha harruar çfarë shije ka birra. 

- Unë jo, - tha Xhoni. Lart në kasolle mendoja pa pushim për të. 

- Bukur, - thashë unë, - ja ku e kemi më në fund. 

- Asnjë gjë nuk duhet bërë më gjatë nga ç'duhet. 

- Jo. Por ne qëndruam gjatë lart. Shumë gjatë, ta marrë dreqi, - 
tha Xhoni. - Nuk është mirë të bësh diçka për një kohë të gjatë. 

Dielli hynte përmes dritares dhe pasqyrohej tejendanë shisheve 
në tavolinë. Shishet kishin mbetur përgjysmë. Birra ishte pak e athët, 
por nuk ndihej shumë sepse ishte e ftohtë. Gota vishej me një shtresë 
bryme të ftohtë sapo hidhje birrën në të. Unë shihja nga dritaret e 
hapura jashtë në rrugë. Matanë rrugës ishte një fushë dhe një lumë. 
Përgjatë bregut të lumit kishte pemë dhe midis tyre dukej një mulli me 
ujë. Pranë mullirit dukej një trung dhe një sharrë që ishte ngulur e 
lëkundej mbi të. Askush nuk dukej se kujdesej për të. Tri sorra po ecnin 
nëpër barin e gjelbër. Një sorrë tjetër rrinte në një pemë dhe shikonte 
përreth. Kamerieri që rrinte te dera u ngrit, mori karrigen dhe kaloi në 
sallonin që të çonte në kuzhinë. Drita e diellit vazhdonte të ndriçonte 
mbi tavolinë përmes shisheve. Xhoni ishte mbështetur mbi tavolinë me 
kokën midis duarve. 

Përmes dritares pashë dy burra që po ngjitnin shkallët nga hyrja 
kryesore. Ata erdhën në klub. Njëri prej tyre ishte fshatari mjekrosh me 
çizme të gjata. Tjetri ishte varrmihësi. Ata u ulën te tavolina pranë 
dritares. Vajza erdhi shpejt dhe qëndroi pranë tyre. Fshatari dukej se 
nuk e shihte vajzën. Ai rrinte me duar mbi tavolinë. Kishte veshur një 
kostum të vjetër ushtarak. Mëngët i kishte të amuara. 

- Ç'do bëjmë? - pyeti varrmihësi. Fshatari nuk i kushtoi fare 
vëmendje. 

- Çfarë do të pish? 

- Shnaps, - tha fshatari. 

- Dhe një çerek kile verë të kuqe, - i tha varrmihësi vajzës. Vajza 
solli pijet dhe fshatari e piu shnapsin në çast. Ai shihte jashtë dritares. 
Varrrnihësi vështronte atë. Xhoni kishte lëshuar kokën mbi tavolinë. E 
kishte zënë gjumi. 

Hotelisti erdhi brenda dhe shkoi te tavolina ku ishin dy burrat. 
Ai foli në dialektin e krahinës dhe varrmihësi iu përgjigj në dialekt. 
Hotelisti doli përsëri nga klubi. Fshatari u çua. Ai nxori një bankënotë 
të palosur dhjetë mijë koronshe nga një kuletë e vogël xhepi dhe e 
shpalosi. 

Vajza erdhi. 

- Alles? 5 - pyeti ajo. 

- Alles, - tha ai. 

- Do ta paguaj vetë verën, - tha varrmihësi. 

- Alles, i përsëriti fshatari vajzës. Ajo futi dorën në xhepit. e 
përparëses që e kishte plot me monedha metalike dhe i ktheu restin. 
Fshatari doli. Sapo doli ai, hotelisti erdhi përsëri brenda. U ul te 
tavolina e varrmihësit dhc ata nisën të bisedonin në dialekt. Varrmihësi 
dukej në qejf. Hotelisti i pakënaqur. Varrmihësi u ngrit. Ishte një burrë i 
shkurtër me mustaqe. U përkul jashtë dritares dhe hodhi shikimin në 
rrugë. 

- Ja ku hyri, - tha ai. 

- Po Fëvreni? 

-Po. 


5 Alles (Gjerm. Në tekst) - të gjitha. 

Ata folën edhe pak, pastaj hotelisti erdhi te tavolina jonë. Ai 
ishte një burrë i gjatë disi i moshuar. Shikoi Xhonin që flinte. 

- Ai është shumë i lodhur. 

- Po. Shkuam lart pagdhirë. 

- Dëshironi të hani shpejt? 

- Në çast, - thashë unë. - Çfarë ka për të ngrënë? 

- Çfarë dëshironi. Vajza do ju sjellë menunë. 

Vajza solli menunë. Xhoni u zgjua. Menuja ishte e shkruar me 
bojë në një letër e cila ishte futur duke rrëshqitur në një pllakë druri me 
kanale. 

- Kjo quhet Speisekarte, - i thashë Xhonit. Ai i hodhi një shikim. 
Ishte ende i përgjumur. 

- Do pish një gotë me ne? - i thashë hotelistit. Ai u ul. 

- Këta fshatarët janë kafshë, - tha ai. 

- E pamë atë që ishte këtu në një varrim kur po hynim në qytet. 

- Varrosej gruaja e tij. 

- Oh. 

- Ai është kafshë. Të gjithë fshatarët janë kafshë. 

- Përse e thua këtë? 

- Ju as nuk do ta besoni. Nuk do ta besoni se çfarë ndodhi me 
këtë fshatar. 

- Më trego. 

- Nuk do ta besoni. - Hotelisti i thiri varrmihësit. - Franc, eja 
këtu. - Varrmihësi erdhi duke sjellë shishen e verës dhe gotën. 

- Zotërinjtë sapo janë kthyer nga Visbadenerhyte, - tha hotelisti. 
Tokëm duart me varrmihësin. 

- Çfarë dëshiron të pish? - e pyeta. 

- Asgjë, - Franci tundi gishtin në mënyrë mohuese. 

- Një tjetër çerek litri? 

- Në rregull. 

- E kuptoni dialektin? 

- Jo. 

- Për çfarë bëhet fjalë? - pyeti Xhuni. 

- Ai do të na tregojë për fshatarin që pamë të hidhte dhë në varr, 
kur erdhëm në qytet. 

- Nuk munda të kuptoj gjë, - tha Xhoni. - Ishte diçka kalimtare 
për mua. 

- Fshatari, - tha hotelisti, - ai solh sot gruan për të varrosur. Ajo 
kishte vdekur që në nëntor. 

- Në dhjetor, - tha varrmihësi. 

- Kjo nuk ndryshon ndonjë gjë. Ajo vdiq në dhjetor. Ai njoftoi 
komunën. 

- Më tetembëdhjetë dhjetor, - tha varrmihësi. 

- Sidoqoftë ai nuk c solli për ta varrosur deri sa shkriu bora. 

- Ai jcton në anën tjetër të Paznaunit, - tha varrmihësi, - Por i 
përket kësaj famullie. 

- Nuk mund ta sillte në asnjë mënyrë? - pyeta unë. 

- Jo. Prej atje ku jeton ai nuk mund të vish dot veçse me ski 
përpara se të shkrijë bora. Kështu ai e solli sot për ta varrosur dhe prifti, 
kur pa fytyrën e saj, nuk deshi ta varroste. Vazhdo e tregoje ti, - i tha ai 
varrmihësit. - Fol gjermanisht, jo në dialekt. 

- Për priftin ishte e çuditshme, - tha varrmihësi. - Sipas raportit 
të komunës ajo kishte vdekur nga pushimi zemrës. Ne e dinim që ajo 
kishte shqetësime nga zemra. Shpeshherë i binte të fikët në kishë. 
Kishte kohë që nuk kishte ardhur. Ajo nuk mund t'i ngjitej dot malit. 
Kur prifti zbuloi fytyrën e pyeti "Vuaiti shumë gruaja?" "Jo", tha Olci. 
"Kur erdha unë në shtëpi ajo ishte shtrirë e vdekur" . 

- Prifti vështroi përsëri fytyrën e saj. Nuk i mbushej mendja. 

- Pse është bërë kështu fytyra e saj? 

- Nuk e di, - tha Olci. 

- Është më mirë që ta kujtosh, - tha prifti dhe ktheu batanijen në 
vend. Olci nuk foli. Prifti e pa me këmbëngulje. Olci i ktheu shikimin 
priftit. 

- Dëshiron ta dish? 

- Duhet ta di, - tha prifti. 

- Këtu është më e bukura, - tha hotelisti. - Dëgjojeni me 
vëmendje këtë. Vazhdo Franc. 

- Po, - tha Olci, - unë i bëra raport komunës dhe pastaj e vendosa 
atë në kasolle mbi një trung të madh. Kur nisa të përdor trungun për 
ngrohje, pashë që ajo kishte ngrirë dhe e mbështeta në murin e kolibes. 
Goja i ishte çapëlyer dhe kur vija netëve për të prerë copa në trungun e 
madh vaija fenerin në të që të shikoja më mirë. 

- Pse e bërë këtë? - pyeti prifti. 

- Nuk e di, - tha Olci. 

- E bëre shumë herë këtë gjë? 

- Sa herë që shkoja në kasolle për të prerë dru natën. 

- Ke bërë gabim të rëndë, - i tha prifti. E doje gruan? 

- Po, e doja, - tha Olci. - E doja shumë. 

- E kuptuat gjithçka? - pyeti hotelisti. A kuptuat gjithçka për 
gruan e tij? 

- E dëgjova. 

- Ç’thua sikur të hamë? - tha Xhoni. 

- Porosit, - i thashë unë. - Mendon se e gjithë kjo është e vërtetë? 
- e pyeta hotehstin. 

- Sigurisht që është e vërtetë, - tha hotelisti. - Këta fshatarët janë 

kafshë. 

- Ku shkoi ai? 

- Shkoi të pijë te një kolegu im, te Uveni. 

- Nuk donte të pinte me mua, tha varrmihësi. 

- Nuk donte të pinte as me mua, sepse ne e dinim për gruan e tij. 

- Fol, - tha Xhoni. - Do të hamë? 

- Në rregull, - thashë unë. 


PËRMBAJTJA 


I fundmi vend i mirë.5 

Ashtu nuk do të jesh kurrë.73 

Dhjetë indianët.89 

Lumi i madh me dy zemra.97 

Një duel alpin. 119 

